ކޯފުއްޕި - ވިކިޕީޑިއާ\nކޯފުއްޕި (އިނގިރޭސި ބަހުން: Mumps) އަކީ ވައިރަސް އެއްގެ ސަބަބުން ޖެހޭ ގައިން ގަޔަށް އަރާ ބައްޔެކެވެ. ކޯފުއްޕި ޖެހުމުން ކަންފަތް އާއި ކޯކަށިގަނޑު އާއި ދެމެދުގައި އިންނަ ޕެރޮޓިޑް ގްލޭންޑް އޭ ކިޔާ ކުޅު ބޭރުކުރާ ގޮށެއް ދުޅަވެގެން ދެއެވެ. އާންމު ގޮތެއްގައި ކޯފުއްޕި ޖެހެނޭ 15 -5 އަހަރާއި ދެމެދުގެ ކުޑަކުދިންނަކަށް ފާހަގަ ކުރެވެއެވެ. އަދި ފިރިހެން ކުދިންނަށް ކޯފުއްޕި ޖެހޭ މިންވަރު އިތުރުކަން ފާހަގަ ކުރެވެއެވެ. ކޯފުއްޕި ޖެހެނީ ބަލިޖެހިފައިވާ މީހާ، ކެއްސުން، ކިނބިހިއެޅުން، ކަންތައް ކުރުމުގެ ތެރޭގައި ކައިރީގައި ހުންނަ މީހާގެ ހަށިގަނޑަށް އަނގަޔާއި ނޭފަތުގެ ޒަރީޢާއިން ވައިރަސް ވާޞިލްވުމުންނެވެ. ވައިރަސް ހުރި ކުޅާއި ތަޣައްޔަރުވެފައިވާ ރުމާ، ޓިޝޫ، ފެންބޯތަށި ފަދަ ތަކެތީގެ ސަބަބުން، ފެތުރެއެވެ.\nކޯފުއްޕި އަކީ ވައިރަހެއްގެ ޒަރީޢާޢިން ފެތުރޭ އާންމުކޮށް ކުޅު އުފައްދާ ގްލޭންޑް އަށް ޖެހޭ ބައްޔެކެވެ. މިބަލި އާންމުކޮށް ޖެހެނީ ކުޑަކުދިންނަށެވެ.\n2.1 އުދަގޫތައް ކުރުކުރުކޮށް\n2.2 އާންމު އަލާމާތްތައް\n2.3 ދިގުދެމި ދިއުމުން ކުރިމަތިވާ އުދަގޫތައް\n4.1 ޢަމަލުކުރެވިދާނެ ގޮތްތައް\n4.2 ފަރުވާ ކުރުކޮށް\nމިބަލި ޖެހެނީ ބަލިޖެހިފައިވާ މީހަކު، ވާހަކަ ދައްކާއިރު ގަޔާއި، ކެއްސާ ކިނބިހިއަޅާ ހެދުމުގެ ތެރޭގައި ބުރާ ކުޅުގައި ހުންނަ ޖަރާސީމު އަނެކާގެ ނޭފަތަށް ނުވަތަ އަނގަޔަށް ވަނުމުންނެވެ. ބަލިޖެހުނީއްސުރެ ފަށައިގެން ބަލި ރަގަޅު ވަންދެން މިބަލި ގައިން ގަޔަށް އަރައެވެ. ނަމަވެސް ބަލީގެ އަލާމާތްތައް ފެންނަން ފަށަނީ ބަލި ޖެހޭތާ ގާތްގަނޑަކަށް 1ހަފްތާ ފަހުންނެވެ. އަދި އަލާމާތްތައް ފެންނަން ފަށާތާ ހަފްތާއެއްހާ ދުވަސް ފަހުން ބަލި ރަގަޅު ވެއެވެ. މިގޮތުން މުޅިއެކު މިބައްޔަށް 25-2 ދުވަސްވަރު ނަގައެވެ. އެމްއެމްއާރް ވެކްސިން ދިނުމުން މިބަލިން މިންޖުކޮށްދެއެވެ.\nކޯފުއްޕި ޖެހޭ މީހުންގެ ތެރެއިން 3/1 މީހުންނަށް ކޯފުއްޕީގެ އަލާމާތްތައް ނުފެނި ހިގައިދެއެވެ. ޚާއްޞަކޮށް2އަހަރުން ދަށުގެ ކުދިންނަށް މިގޮތަށް ކޯފުއްޕި ޖެހުނަސް ނޭގި ހިގައިދާނެއެވެ.\nކޯފުއްޕި ޖެހިފައިވާ މީހުންގެ ފަރާތުން އެހެންމީހުންނަށް ވައިރަސް ފަތުރަނީ ކޯފުއްޕުމުގެ3ދުވަސް ކުރިންނާއި، ކޯފުއްޕުމަށްފަހު އަންނަ ފުރަތަމަ9ދުވަހާއި ދެމެދުގެ މުއްދަތުގެ ތެރޭގައެވެ. އެހެން ކަމުން ވައިރަސް ފުރަތަމަ ހަށިގަނޑަށް ވަނުމަށްފަހު އޭގެ އަލާމާތްތައް ފެނުމާއި ދެމެދު 18-12 ދުވަހާއި ދެމެދުގެ މުއްދަތެއް ނަގައެވެ. ބައެއް ފަހަރު 25 ދުވަހަށް މިމުއްދަތުގެ ދިގުލައި ދިއުމަކީ ވެސް ވެދާނެ ގޮތެކެވެ.\nކޯފުއްޕި ޖައްސާ ވައިރަސް ހަށިގަނޑަށް ވާޞިލްވަނީ އަނގަޔާއި ނޭފަތުގެ ޒަރީޢާއިންނެވެ. އަލާމާތްތައް ފެންނަށް ފަށަނީ ވައިރަސް އިތުރުވެ، ހަށިގަނޑުގެ އެކި ހިސާބުތަކަށް ފެތުރެން ފެށުމުންނެވެ. މިގޮތުން ކުޅުބޭރުކުރާ ގޮށްތައް، ޗިސްމޭ، އޮށް، ބިސްރަވަ، އަދި މިނޫން ހިސާބުތަކަށް ވެސް ވައިރަސް ފެތުރި ވާޞިލްވެގެންދެއެވެ. އާންމު ގޮތެއްގައި 10 ދުވަހުގެ މުއްދަތަށް އަލާމާތްތައް ދެމިހުރެއެވެ.\nކަންފަތު ފޫޅު ބޭރަށް ނިކުމެފައި ހުންނަގޮތަށް ދެއްކުން\nކޯމަތިން ދުޅަކަމަށް ދެއްކުން\nކޯފުއްޕި ޖެހުމުން ފެންނަ އާންމު އަލާމާތްތަކުގެ ތެރޭގައި : -\nޕެރޮޓިޑް ގްލޭންޑް ދުޅަވުން : މިގޮތުން ދެފަރާތު ނުވަތަ އެއްފަރާތުގައިވާ ޕެރޮޓިޑް ގްލޭންޑް ވެސް ދުޅަވެދާނެއެވެ. މިއީ ކޮލުގައި ކަންފަތް އަދި ކޯކަށިގަނޑު އާއި ދެމެދު ހުންނަ ކުޅު އުފައްދާ ގްލޭންޑް އެކެވެ. ކޯފުއްޕިއޭ ކިޔަނީ މިބަލި ޖެހުމުން ޕެރޮޓިޑް ގްލޭންޑް ދުޅަވެ، ކޯ އާދަޔާ ޚިލާފަށް ބޮޑުވެ، ފުއްޕާތީ އެވެ. ކޯފުއްޕި ނޫން ބައެއް އެހެން ބަލިތަކުގެ ސަބަބުން ވެސް ޕެރޮޓިޑް ގްލޭންޑް ދުޅަވެ ބޮޑުވެދާނެއެވެ.\nކޯފުއްޕި ޖެހި ކޯ ދުޅަވުމުން ކޮލުގައި ރިއްސުމާއި، ކޮލުގައި ބީހިލުމުން ވެސް ރިއްސާގޮތްވާނެއެވެ. އާންމު ގޮތެއްގައި 25 އިންސައްތަ މީހުން ފުއްޕަނީ އެއްފަރާތުގެ ކޮލެވެ. ބާކީ 75 އިންސައްތަ މީހުން ދެފަރާތުގެ ކޯ ފުއްޕައެވެ. މީގެ އިތުރުން ކޯކަށިގަނޑުގެ ތިރީގައިވާ ސަބްމެންޑިބިޔުލަރ ގްލޭންޑް އަދި ދުލުގެ ދަށުގައިވާ ސަބްލިންގުއަލް ގްލޭންޑް ފަދަ ކުޅުބޭރުކުރާ ގްލޭންޑްތައް ވެސް ބައެއް ފަހަރު ދުޅަވާގޮތް ވެއެވެ.\nހުންއައުން: ކޯފުއްޕި ޖެހުމުން ހަށިގަނޑުގެ ފިނިހޫނު މިން 40-38 ޑިގްރީ ސެލްޒިއަސް އަށް މަތިވެގެން ދެއެވެ.\nމާއަވަހަށް ވަރުބަލިވެ ގައިގައި ރިހުން: މިގޮތުން މަސްތައް އަދި ހުޅުތަކުގައި ރިހުން ހުންނަކަން ފާހަގަކުރެވޭނެއެވެ.\nބޮލުގައި ރިހުން، ކަންފަތުގައި ރިހުން، އަނގަފާރުވުން، ކާތަކެތި ދިރުވާއިރު ނުވަތަ ހަފާއިރު ތަދުވުން\nހުތްކާނާގެ ބާވަތްތައް ބޭނުންކުރާއިރު ރިއްސުން: މިގޮތުން އޮރެންޖް ޖޫސް، ލިބޯ ޖޫސް، އޮރެންޖް ފަދަ ހުތްއެއްޗެއް ބޭނުންކުރާއިރު ކޮލުގައި ރިއްސުމަކީ ވެދާނެ ގޮތެކެވެ.\nދިގުދެމި ދިއުމުން ކުރިމަތިވާ އުދަގޫތައްEdit\nސިކުނޑި ދުޅަވުން، އަދި ސިކުނޑީގެ ވަށައިގެންވާ ދުލިފަށް ދުޅަވުން : މިއީ ވަރަށް މަދުންނޫނީ ނުވާ ކަމެކެވެ. ސިކުނޑި ދުޅަވެއްޖެނަމަ ބައެއް ފަަހަރު ބީރުވުން ކުރިމަތިވެދާނެއެވެ. ބީރުވުން ވަގުތީ ނުވަތަ ދާއިމީ ސިފައެއްގައި ވެސް ދިމާވެދާނެއެވެ. ސިކުނޑީގެ ވަށައިގެންވާ ދުލިފަށް ދުޅަވުން ކުރިމަތި ވެފައިވާނަމަ ބޮލުގައި ރިހުން، ބޯއެނބުރުން، ތާއްޔަށް ޖެހުން ކަދުރާ ހަރުއެރުން ފަދަ ކަންތައް ކުރިމަތިވެއެވެ.\nއޮށާއި އުރަވަޅީގައި ރިހި ބޮޑުވެ ދުޅަވުން: މިކަމުގެ ސަބަބުން ވަރަށް މަދުން ނަމެވެސް ވަގުތީ ގޮތުން ދަރިން ނުލިބުމުގެ މައްސަލަ ފިރިހެނުންނަށް ދިމާވެއެވެ. ކޯފުއްޕީގެ އަސަރު އުރަވަޅި އަށް ކޮށްފިނަމަ އުރަވަޅި ހިނދި ކުޑަވުމަކީ ވެސް ވެދާނެ ގޮތެކެވެ.\nއުރަމައްޗާއި ބިސްރަވަ ދުޅަވުން: ބިސްރަވަ ދުޅަވެފައިވާ ނަމަ ދަށްބަނޑުކޮޅުގައި ރިއްސުމަކީ ވެދާނެ ގޮތެކެވެ.\nޗިސްމޭ ދުޅަވުން: މިކަމުގެ ސަބަބުން ދަށްބަނޑުގައި ރިހި، މޭނުބައިކޮށް ހޮނޑުލެވޭގޮތް ވެދާނެއެވެ.\nއާންމު ގޮތެއްގައި ކޯފުއްޕި ޖެހިފައިވާކަން ދެނެގަންނަނީ ބައްޔާއި ގުޅިގެން ކުރިމަތިވާ ޢަލާމާތްތަކުގެ އެހީގައެވެ. މާނައަކީ ކޯފުއްޕުމާއެކު ހުންއައުން، ގައިގައި ރިހުން ފަދަ ކަންތައް ކުރިމަތިވެފައިވޭތޯ ބަލައިގެންނެވެ.\nލޭގެ ޓެސްޓް: މިއީ ކޯފުއްޕި ޖެހިފައިވާކަން ޔަގީންކުރަން ހެދޭ ޓެސްޓެކެވެ. މިޓެސްޓުގެ ބޭނުމަކީ ކޯފުއްޕި ޖައްސާ ވައިރަސް އާއި ދެކޮޅަށް މަސައްކަތްކުރާ ހަށިދަމަނަ އުފައްދާފައިވާ މިންވަރު ބެލުމެވެ.\nވައިރަސް އިންދުން : މިއީ ކުޑަކަމުދާ ތަކެތި އަދި ކުޅުނަގައިގެން ވަކި ކަހަަލަ މީޑިއަމް އެއްގައި ވަކި ފިނިހޫނުމިނެއްގައި ވަކި މުއްދަތަކަށް ބަހައްޓައިގެން ކޯފުއްޕި ޖައްސާ ވައިރަސް ( އިންދައި ހައްދައިގެން ) ހުރިތޯ ނުވަތަ ނެތްތޯ ބެލުމަށް ހެދޭ ޓެސްޓެކެވެ.\nކޯފުއްޕި ޖެހި ދިގުދެމި ދިއުމުން ކުރިމަތިވާ އިތުރު އުދަގޫތައް ކުރިމަތި ނުވާނަމަ، ގޭގައި އަރާމުކުރުމާއެކު ކޯފުއްޕިއަށް ފަރުވާ ލިބިގަނެވިދާނެއެވެ. މިގޮތުން ހުމާއި ތަދު ފިލުވަން ތައްޔާރުކޮށްފައި ހުންނަ ބޭސް ގޭގައި ބޭނުންކުރެވިދާނެ އެވެ. އުމުރުން 20 އަހަރުން ދަށުގެ ކުދިންނަށް ތަނދުކެނޑުވުމަށްދީއުޅޭ އެސްޕިރިން ދިނުމަކީ ރަގަޅު ކަމެއް ނޫނެވެ. އެއީ އެކަމުގެ ސަބަބުން ރޭޒް ސިންޑްރޯމް ކިޔާ ބައްޔެއް ފެންމަތިވެގެން އަތުވެދާނެތީ އެވެ.\nކޯފުއްޕި ޖެހި ދިގުދެމި ދިއުމުން ކުރިމަތިވާ އިތުރު އުދަގޫތައް މެދުވެރިވެފައިވާނަމަ، ހޮސްޕިޓަލްގައި އެދުމަތިކޮށްގެން ފަރުވާ ލިބިގަންނަން ޖެހެއެވެ. ކޯފުއްޕިޖެހިފައިވާ ކުދިން، ސުކޫލް، ގުރުއާން ކްލާސް، އަދި އާންމުން އެއްވެ އުޅޭ ތަންތަނަށް ފޮނުވައި ނެރެހަދައި، އުޅުމަކީ ރަގަޅުކަމެއް ނޫނެވެ. އެއީ އެފަދަ ކުދިންގެ ކިބައިން ސަލާމަތުން ތިބި މީހުންނަށް ބަލި ވާޞިލްވިޔަ ނުދިނުމަށްޓަކައެވެ.\nޕެރަސިޓަމޯލް ފަދަ ބޭހެއް ހުންފިލުވުމަށާއި ތަދުކެނޑުވުމަށް ދޭށެވެ. އުމުރުން 20 އަހަރުން ދަށުގެ ކުދިންނަށް ތަނދުކެނޑުވުމަށްދީއުޅޭ އެސްޕިރިން ދިނުމަކީ ރަގަޅު ކަމެއް ނޫނެވެ. އެއީ އެކަމުގެ ސަބަބުން ރޭޒް ސިންޑްރޯމް ކިޔާ ބައްޔެއް ފެންމަތިވެގެން އަތުވެދާނެތީ އެވެ.\nފުއްޕާފައިވާ ކޮލުގައި ގަދަޔަށް ރިހުން ހުރިނަމަ ފިނި ޕެކެއް ކޯމަތީގައި ބާއްވާށެވެ. ފިނި ޕެކްގެ ދަށުގައި ކޯމަތީގައި ކުޑަ ތުވާލިކޮޅެއް ބާއްވާށެވެ. މީގެ ބޭނުމަކީ ހޫނު ނުވަތަ ފިނިން ހަންގަނޑު ހިމާޔަތްކުރުމެވެ. 20 މިނިޓް ވަރު ބޭއްވުމަށްފަހު ފިނި ޕެކް ނަގާށެވެ. ފިނި ނުވަތަ ހޫނު ޕެކެއް ޚިޔާރު ކުރާނީ ބަލިމީހާ ކައިރިން އެހުމަށްފަހު އޭނާއަށް ރަގަޅު ގޮތަކަށެވެ. މާނައަކީ ބަލިމީހާ އަށް ފިނި ޕެކެއް ރަގަޅުކަމުގައިވާ ނަމަ ބާއްވާނީ ފިނި ޕެކެކެވެ، ޕެކް ބޭނުންކޮށްގެން ބޮޑިތާން ވެސް ކުރެވިދާނެއެވެ.\nކޯފުއްޕިއާއި ގުޅިގެން އުރަވަޅި ދުޅަވުން ކުރިމަތިވެފައިވާނަ ދޭތެރެ ދޭތެރެއިން ފިނި ޕެކެއް އުރަވަޅި މަތީގައި ބާއްވައިގެން މަސާޖުކުރާށެވެ. މިކަމުގެ ސަބަބުން ތަދުކުޑަކޮށްދީ ދުޅަ ތިރިކޮށްދޭނެ އެވެ.\nއައިސްކްރީމް ފަދަ ފިނި ބުއިންތައް ބޯށެވެ. ކާތަކެތި ކާއިރު ހަފަންނުޖެހޭކަހަލަ މަޑު ސާދާ ކާތަކެތި ބޭނުންކުރާށެވެ. އަދި ގިނަގިނައިން ދިޔާތަކެތި ބޯށެވެ.\nހުތް ބުއިންތަކާއި ހުތް ކާނާގެ ބާވަތްތައް ބޭނުން ނުކުރާށެވެ. އެއީ ދުޅަވެފައިވާ ޕެރޮޓިޑް ގްލޭންޑް އަކީ ހުތްތަކެއްޗަށް ނާޒުކު އެއްޗަކަށްވާތީ އެވެ. އަދި ހަމަ މިހެން ހުތް ތަކެތި ބޭނުންކުރުމުން ކުޅު އުފެއްދުމަށް ބާރުއަޅާތީ އެވެ.\nއުރަވަޅި ދުޅަވެފައިވާނަމަ ގަޔަށްދޫ ޖަނގިޔާ، ހަރުވާޅު ފަދަ ތަކެތި ޚިޔާރުކުރާށެވެ.\nހުންގަދަވާނަމަ ޕެނަޑޯލް ބޭނުންކުރުން\nމާބޮޑަށް ތަދުވާނަމަ ތަދުކަނޑުވާ ކަހަލަ ބޭހެއް ބޭނުންކުރުން\nއިތުރު މައްސަލައެއް ދިމާވާނަމަ ޑޮކްޓަރަށް ދެއްކުން\nއެމްއެމްއާރު ވެކްސިން ޖެހުމުން މުޅި އުމުރަށް މިބަލިން ރައްކާތެރިކޮށްދެއެވެ. ކޯފުއްޕިން ރައްކާތެރިވުމަށްދީ އުޅޭ އާންމު ވެކްސިނަކީ އެމްއެމްއާރު ވެކްސިން އެވެ. މިވެކްސިން ތުއްތު ކުދިންނަށް ދެވެނީ އުމުރުން 18-15 މަހާއި ދެމެދުގެ މުއްދަތުގެ ތެރޭގައެވެ. މިމުއްދަތުގައި ވެކްސިން ދީފައި ނުވާނަމަ އުމުރުން 6-4 އަހަރާއި ދެމެދުގައި ވެކްސިން ދެވެއެވެ.\nބަލި ޖެހިފައިވާ މީހުންނާއި ގައިގޯޅި ނުވުމާއި، އެމީހުން ބޭނުންކުރާ ތަށިފަދަ ތަކެތި ދޮވެގެން ނޫނީ ބޭނުންނުކުރުން\nބަލިޖެހިފައިވާ މީހުން ބޭނުންކުރާ ޓިޝޫ ތުވާލި ފަދަ ތަކެއްޗަށް ރައްކާތެރިވުން\nކޯފުއްޕި ޖެހުމުން ބަލިޖެހިފައިވާ އެހެންމީހުންނާއި ކުދިންނާއި ވީވަރަކުން ވަކިން ގެންގުޅެވޭތޯ ބެލުން: އަދި ސަލާމަތުން ތިބި މީހުންނާއި ކުދިން ކޯފުއްޕި ޖެހިފައިވާ ކުއްޖާއާއިމާބޮޑަށް ގައިގޯޅިވެ ނޫޅުން\nކޯފުއްޕި ޖެހިފައިވާ ބަލިމީހާ އާއި ގައިގޯޅިވެ އުޅޭ ފަރާތްތަކަށް އެކަމަށް ރައްކާތެރިވުމަށް ހުންނަ އިމިޔުނޯގްލޯބިއުލިން ދިނުން\nޢާންމު ޞިއްޙަތަށް ރައްކާތެރިވެ، ރަގަޅު ޞިއްޙީ އާދަތަކަށް ފަރުވާތެރިވުން


Covid-19: Raajje In Bali Fenunuthaa 149 Dhuvas, Faruvaa Dhey Meehun Ge Adhadhu 1490 Ah - Vaguthu\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ ތަފާސް ހިސާބުތަކަށް ބަލާއިރު މިހާރު ރާއްޖެއިން ކޮވިޑް-19 އަށް ފައްސިވީ މީހުންގެ ތެރެއިން ބައްޔަށް ފަރުވާ ކުރާ 1490 މީހަކު އެބަތިއްބެވެ. އިއްޔެއާއި ހަމައަށް މި އަދަދު ހުރީ 1489 ގައެވެ. ފަރުވާދޭ މީހުންގެ އަދަދު އަނެއްކާވެސް ވަރަށް ބޮޑަށް އިތުރުވެގެން ގޮސްފައި މިވަނީ އިއްޔެ އިތުރު ގިނަ އަދަދެއްގެ ބަޔަކު އަލަށް ފައްސިވުމާއި ގުޅިގެންނެވެ.\nއެޗްޕީއޭއިން ވިދާޅުވެފައިވާ ގޮތުން އިއްޔެ އެކަނިވެސް ރާއްޖެއިން އިތުރު 129 މީހަކު ވަނީ ކޮވިޑް-19 އަށް ފައްސިވެފައެވެ. ރާއްޖެއިން އިއްޔެ ފައްސިވި މީހުންގެ ތެރޭގައި ހިމެނެނީ 93 ދިވެހިންނާއި ބަންގްލަދޭޝްގެ 23 މީހަކާއި އިންޑިއާ 8 މީހަކާއި ލަންކާ4މީހެއްގެ އިތުރުން އިންޑޮނީޝިއާ މީހެކެވެ. މިއާއެކު ރާއްޖެއިން މިހާތަނަށް ފައްސިވީ މީހުންގެ ޖުމްލަ އަދަދު މިހާރު ވަނީ 4293 އަށް އަރާފައެވެ.\nރައްޖޭގައި ކޮވިޑް-19 އަށް ފަރުވާ ކުރަމުންދާ މީހުންގެ ތެރެއިން 92 މީހަކަށް ފަރުވާދެމުން ދަނީ ހޮސްޕިޓަލުގައި އެޑްމިޓް ކޮށްގެންނެވެ. މީގެތެރެއިން ބައެއް މީހުންނަށް ސީރިއަސް ހާލުގައި ނުވަތަ އައިސީޔޫގައި ފަރުވާދެމުންދާކަން ވެސް އެޗްޕީއޭއިން ހާމަކޮށްފައި ވެއެވެ.\nމާލޭގެ އިތުރުން ރާއްޖޭގެ ބައެއް ރަށްރަށުން ވެސް ކޮވިޑް-19 ގެ ވޭދަނަތައް ފާއިތުވެދިޔަ ދުވަސްތަކުގައި އަންނަނީ އިތުރުވަމުންނެވެ. މިގޮތުން މިވަގުތު ކޮވިޑް-19 ގެ ވޭދަނަތައް މާލޭގެ އިތުރުން7އަތޮޅެއްގެ 13 ރަށެއްގައި އެބަހުއްޓެވެ. އޭގެތެރޭގައި ހިމެނެނީ ހއ. ކެލާ، ހއ. އިހަވަންދޫ، ނ. ސޮނޭވާ ޖާނީ ރިސޯޓް، ރ. އިނގުރައިދޫ، ބ. އޭދަފުށި، ބ. ތުޅާދޫ، ބ. ހިތާދޫ، ބ. ކަމަދޫ، ބ. ސީސައިޑް ފިނޮޅު ރިސޯޓް، ޅ. ހިންނަވަރު، ޅ. ކުރެންދޫ، ކ. މާފުށީ އަދި ވ. ފުލިދޫ އެވެ.\nމިހާތަނަށް ރާއްޖެއިން ކޮވިޑް-19 އަށް ފައްސިވި މީހުންގެ ތެރޭގައި ހިމެނެނީ 2115 ބިދޭސީއަކާއި 2178 ދިވެހިންނެވެ. ރާއްޖެއިން އެންމެ ގިނަ އަދަދަކަށް ފައްސިވެފައި ވަނީ އުމުރުން 21 އަހަރާއި 40 އަހަރާއި ދެމެދުގެ މީހުންނެވެ.\nރާއްޖެއިން މިހަތަނަށް ބަލިން ރަނގަޅުވެފައި ވަނީ ޖުމްލަ 2670 މީހެކެވެ. އެޗްޕީއޭގެ ތަފާސްހިސާބުތަކުން ދައްކާ ގޮތުން އިއްޔެ ރާއްޖެއިން ބަލިން ރަނގަޅުވެފައި ވަނީ 27 މީހެކެވެ.\nމިހާތަނަށް މި ބަލީގައި ރާއްޖެއިން 18 މީހަކު ނިޔާވެފައި ވެއެވެ. އޭގެތެރޭގައި ހޮނިހިރު ދުވަހު ނިޔާވި އުމުރުން 52 އަހަރުގެ ދިވެހި އަންހެނަކާއި އާދީއްތަ ދުވަހު ނިޔާވި އުމުރުން 89 އަހަރުގެ ދިވެހި ފިރިހެނަކު ހިމެނެއެވެ. މިހާތަނަށް ރާއްޖެއިން ކޮވިޑް-19 ޖެހިގެން ނިޔާވި މީހުންގެ ތެރޭގައި ހިމެނެނީ 14 ދިވެއްސަކާއި ހަތަރު ބިދޭސީއެކެވެ.\nމީގެ އިތުރުން އިއްޔެ މޫދަށް ފައިބައި އުޅެނިކޮށް ހާލު ދެރަވެގެން ފަރުވާދެމުން ދަނިކޮށް ނިޔާވި މީހަކުވެސް ކޮވިޑް-19 އަށް ފައްސިވެފައި ވެއެވެ. ނަމަވެސް އެއީ ކޮވިޑް-19 އާއި ގުޅިގެން މަރުވި މީހެއް ނޫން ކަމަށް އެޗްޕީއޭއިން ވަނީ ކަނޑައަޅާފައެވެ.\nކޮވިޑް-19 އާއި ގުޅިގެން ޤާއިމްކޮށްފައިވާ ކަރަންޓީނު ފެސިލިޓީތަކުގައި މިވަގުތު މީހަކު ނެތް ކަމަށް އެޗްޕީއޭއިން ވިދާޅުވެއެވެ. ނަމަވެސް އައިސޮލޭޝަންގައި 1013 މީހަކު އެބަތިއްބެވެ. މިހާތަނަށް ރާއްޖެއިން ކޮވިޑް-19 އަށް ޓެސްޓު ކުރުމަށް ޖުމްލަ 82,208 ސުންކު (ސާމްޕަލް) ނަގާފައި ވެއެވެ. ރާއްޖެއިން މި ބަލި ފެނުނުތާ މިހާރު ވަނީ 149 ދުވަސް ވެފައެވެ.


SunOnline: BREAKING: Gina adhadhehge masthuvaathakehchaa eku Dubai in dhivehsaku hayyarukoffi\nމީގެ ކުރިން ދިވެހި ފުލުހުން އަތުލާގަނެފައިވާ މަސްތުވާތަކެތި -- ސަން ފޮޓޯ/ ފަޔާޒު މޫސާ\nގިނަ އަދަދެއްގެ މަސްތުވާތަކެއްޗާ އެކު ދުބާއީއިން ދިވެއްސަކު ހައްޔަރުކޮށްފި\n9 މަސް2ހަފްތާ ކުރިން - 13 ސެޕްޓެމްބަރ 2017 8\nދުބާއީ އިން ރާއްޖެއަށް ގިނަ އަދަދެއްގެ މަސްތުވާތަކެތި އެތެރެކުރަން އުޅުނު ދިވެއްސަކު ދުބާއީގެ ފުލުހުން އެގައުމުން ހައްޔަރުކޮށްފި އެވެ.\nފުލުހުންގެ މީޑިއާ އޮފިޝަލަކު ވިދާޅުވީ ދިވެހި ފުލުހުންނާ ދުބާއީ ފުލުހުން ގުޅިގެން ހިންގި އޮޕަރޭޝަނެއްގައި ގިނަ އަދަދެއްގެ މަސްތުވާތަކެއްޗާ އެކު ހައްޔަރުކޮށްފައި ވަނީ 40 އަހަރުގެ ދިވެހި ފިރިހެނެއް ކަމަށެވެ. އަދި އޭނާ އެތަކެތި އެތެރެކުރަން އުޅުނީ ވައިގެ މަގުން ކަމަށް ވެސް އޮފިޝަލް ވިދާޅުވި އެވެ.\nދުބާއީ ފުލުހުންނާއި ދިވެހި ފުލުހުން ގުޅިގެން ގިނަ އަދަދެއްގެ މަސްތުވާތަކެއްޗާ އެކު މީހަކު ހައްޔަރުކުރި އިރު އެ އޮޕަރޭޝަނުގައި އަތުލައިގަނެފައި ވަނީ ކިހާ އަދަދެއްގެ މަސްތުވާތަކެއްޗެއް ކަމެއް އަދި އެ އޮޕަރޭޝަނުގައި ދިވެހި ފުލުހުންގެ ދައުރަކީ ކޮބައިކަމެއް ވެސް ބުނެފައެއް ނުވެ އެވެ.\nފުލުހުން ބުނީ ބައިނަލްއަގްވާމީ ފެންވަރުގައި މަސްތުވާތަކެތީގެ އޮޕަރޭޝަންތައް ހިންގުމުގައި ދިވެހި ފުލުހުން އަނަންނީ އައްވަޓެރި ގައުމުތަކާއި ދުބާއީއާ އެކު ވެސް ހަރަކާތްތެރި ވަމުން ކަމަށެވެ. ނަމަވެސް އިތުރު އެއްވެސް ތަފްސީލެއް އޮފިޝަލް ނުދެއްވަ އެވެ.\nމި އަހަރުގެ އޭޕްރީލް މަހުގެ ތެރޭގައި ވެސް ވަނީ ދުބާއީން މާލެ އެތެރެކުރަން އުޅުނު ގިނަ އަދަދެއްގެ މަސްތުވާތަކެއްޗާ އެކު މީހަކު ހައްޔަރުކޮށްފަ އެވެ. އެ ފަހަރު އުމުރުން 25 އަހަރުގެ ފިރިހެނެއް ހައްޔަރުކުރީ 578 ގްރާމްގެ ހެރޮއިންއާ އެކު ވެލާނާ އިންޓަނޭޝަނަލް އެއާޕޯޓުންނެވެ.\nފުލުހުން މަސްތުވާތަކެތި ދުބާއީ\nއދ. އަތޮޅު ބޭރުން ހާލުގައި ޖެހިފައި ތިއްބާ ފެނުނީ ސޯމާލިއާ ބައެއް!6ގަޑި5މިނެޓް ކުރިން\nހުކުމަށް ފިލައިގެން އުޅޭތީ ނަޝީދާއި ގާސިމް ފުލުހަށް ހާޒިރުވާން އަންގައިފި5ދުވަސް6ގަޑި ކުރިން\nބިދޭސީއަކަށް ހަމަލާ ދިނުމަށް ފަހު ފިލިމީހާ ހައްޔަރުކޮށްފި6ދުވަސް 22 ގަޑި ކުރިން


Covid-19: Raajje ah enburi dhaathee nuruhun nuvey, dhiriulhemun...\nކޮވިޑް-19: ރާއްޖެއަށް އެނބުރި ދާތީ ނުރުހުން ނުވޭ، ދިރިއުޅެމުންދަނީ ބިރުވެރިކަމެއްގެ ތެރޭގައި!\nނޭޕާލްގެ ސަރުކާރުން އަޅައެއްނުލާ\nފޮރިން މިނިސްޓްރީންގެ އެއްބާރުލުން ވަރަށް ފުރިހަމައަށް ލިބޭ\nދިރިއުޅެނީ ބިރުވެރިކަމެއްގެ ތެރޭގައި\nކ. މާލެ 21 މާރޗް 2020 | ހޮނިހިރު 21:52 49,685\nނޭޕާލް މެޑިކަލް ކޮލެޖް - ކޮލެޖަސްނޭޕާލް\nއާއިލާ އާއި ދުރަށް ގައުމު ދޫކޮށް ދަނީ ގިނަ ހުވަފެންތަކާއެކުއެވެ. ގިނަ އުފާތަކެއް ގުރުބާން ކުރުމަށްފަހުއެވެ. މުޅި އުމުރު ދުވަހު ދުށް ހުވަފެންތައް ހަގީގަތަކަށް ހެދުމަށެވެ. މައިންބައިފައިންނާއި ގައުމަށް ރީތި ނަން ހޯދައިދިނުމުގެ މަގުސަދުގައެވެ. ރާއްޖެއިން ބޭރުގެ ގައުމުތަކުގައި ގިނަ ދިވެހިން ތައުލީމު ހާސިލުކުރަމުންދާއިރު، އެކުދިންނަށް މިއަދު މިވަނީ އިތުރު ނުތަނަވަސްކަމެއް ކުރިމަތިވެފައެވެ. ބީރަށްޓެހި ގައުމެއްގައި އާއިލާއާއި ދުރުގައި ހުންނަން ޖެހުމުން ލިބޭނެ ހިތްދަތަން އިތުރުވެގެންދަނީ މުޅި ދުނިޔެއަށް ފެތުރެމުންދާ ކޮވިޑް-19ގެ ސަބަބުން ނެވެ.\nރާއްޖެއިން ބޭރުގައި ކިޔަވަމުންދާ ބައެއް ކުދިން މިދަނޑިވަޅުގައި ރާއްޖެއަށް އައުމަށް ބޭނުންވާއިރު، މިހާލަތުގައި އެންމެ ބުއްދިވެރި ގޮތަކީ ދަތުރުނުކޮށް ތިބި ގައުމުތަކުގައި މަޑުކުރުމެވެ. ނަމަވެސް ބައެއް ގައުމުތަކުގެ ހާލަތު ގޯސްވަމުންދާތީ ދިވެހި ދަރިވަރުންނަށް ރާއްޖެ އަންނަން މަޖުބޫރުވެފައިވާކަމަށް ބައެއް ދަރިވަރުން ބުނެއެވެ.\nނޭޕާލްގައި ޑޮކްޓަރުކަން ކިޔަވަން ހުރި ދިވެހި ދަރިވަރަކު ކިޔާދިން ގޮތުގައި އެގައުމުގެ ހާލަތު ގޯހެވެ. ކޮވިޑް-19ގެ އަލާމަތްތައް ފެނިގެން ޑޮކްޓަރަށް ދެއްކުމަށް ދިއުމުން މާބޮޑު ސަމާލުކަމެއްނުދޭ ކަމަށާއި، ފޮނުވާލީ ގެއަށް ކަމަށް އޭނާ ބުންޏެވެ. އަދި ރިފަރ ކުރީ އަމިއްލައަށް ޓެކްސީއެއްގައި ހޮސްޓެލްއަށް ދިއުމަށް ކަމަށެވެ.\nމިޒުވާނާ އިތުރަށް ބުނީ ކަތަމަންޑޫ ހޮސްޕިޓަލަށް ދިއުމުން ތިން ދުވަސް ވަންދެން ޓެސްޓު ނުހެދި ހުންނަންޖެހުނު ކަމަށެވެ. އަދި ނަތީޖާ ނެގެޓްވި ނަމަވެސް މީހުންނާއި އެކަހެރި ނުކުރާކަން އޭނާ ފާހަގަކުރިއެވެ.\nއެއްވެސް ޕްރޮފެޝަނަލިޒަމްއެއް ނެތް. އެވަރުގެ ބޮޑު ބައްޔެއްގެ ކަންކަމުގައި. ގައުމުން ސެނިޓައިޒަރ، ސަރޖިކަލް މާސްކް ނުލިބޭ. ޑޮކްޓަރުން ގާތުގައި އަމިއްލައަށް ފަހައިގެން މާސްކް ގެންގުޅުމަށް ސަރުކާރުން ބުނަމުންދަނީ. ހޮސްޕިޓަލްތަކުގައި އެކަށީގެންވާވަރަށް ސާމާނެއް ނެތް\n~ ޑޮކްޓަރުކަން ކިޔަވާ ދަރިވަރެއް\nނޭޕާލްގައި އިތުރަށް މަޑުކޮށްފިނަމަ ބައްޔަށް ހުށަހެޅުމުގެ ބިރުބޮޑެވެ. އެގައުމުގެ ސަރުކާރުން މާބޮޑު އަހައްމިއްޔަތުކަމެއް ދިވެހި ދަރިވަރުންނަށް ނުދޭ ކަމަށް އެޒުވާނާ ބުންޏެވެ. ނަމަވެސް ރާއްޖޭގެ ފޮރިން މިނިސްޓްރީގެ ސަމާލުކަމަށް މިކަންބޮޑުވުންތަށް ގެނެސްފައިވާ ކަމަށާއި، މިނިސްޓްރީގެ ފުރިހަމަ އެއްބާރުލުން ލިބެމުންދާކަން ފާހަގަކުރިއެވެ.\nމިގައުމުގަ 01 ކޭސް އަދި ފެނުނީ. އެކަމަކު ހާލަތު ވަރަށް ގޯސް މަންޒަރު އަޅުގަނޑުމެންނަށް އެބަފެނޭ. ބައެއް މީހުން ގުޅާފަ ބުނޭ އަންނާނެ ކަމެއް ނެތޭ. އެހެން ބުނާތީ އަސްލު ވަރަށް ދެރަވޭ. މިގައުމުތަކުގެ ހާލަތު ދިވެހިންނަށް އެނގޭނަމަ އެހެން ނުބުނާނެ ކަންނެތްގެ.\n~ ނޭޕާލްގައި ކިޔަވާ ދަރިވަރެއް\nޑޮކްޓަރީކަން އުގެނުމަށް ގޮސް އުޅޭ މިދަރިވަރުން ދިރިއުޅެމުންދާ ހޮސްޓެލްއާ ބޭހޭ ގޮތުން އެޒުވާނާ ބުނީ މީހުން ކަރަންޓީން ކުރަންޖެހިއްޖެ ހާލަތެއްގައި އެތަން ކަރަންޓީން ފެސިލިޓީއެއްގެ ގޮތުގައި ހަމަޖައްސާފައިވާ ކަމަށެވެ. އަދި ހޮސްޓެލްގެ އެންމެން ބޭނުންކުރަމުންދަނީ އެއް ޑައިނިން ހޯލެއް ކަމަށެވެ.\nޕޯހަރާ ސިޓީގައި މިހާރު ތިބި ބައެއް ކުދިން ރާއްޖެއައުމަށް ވަނީ ދަތުރުފަށާފައެވެ. އަދި އެކުދިން 14 ދުވަސްވަންދެން ރާއްޖޭގައި ކަރަންޓީންކުރާނެއެވެ. ނަމަވެސް ބައެއް ދިވެހި ދަރިވަރުން އަދިވެސް ތިބީ ނޭޕާލްގައެވެ. އަޅާލާނެ ބަޔަކު ނެތި އެކުދިން ދިރިއުޅެމުންދަނީ ބިރުވެރިކަމެއްގެ ތެރޭގައެވެ. މާދަމާ ވެސް އެގައުމު ލޮކްޑައުން ކުރާ ހާލަތަކަށް ގޮސްފިނަމަ ކާބޯތަކެތި ލިބުމުގައި ދަތިތައް ކުރިމަތިވާނެކަން އެކުދިން ފާހަގަކުރެއެވެ.\nމިހާލަތު ރާއްޖެއަށް ދަތުރުކޮށްފައި އައުމަކީ އެންމެ ރައްކާތެރި ގޮތެއް ނޫނެއެވެ. ނަމަވެސް ރާއްޖެއިން ބޭރުގައި ތައުލީމު ހާސިލުކުރަމުންދާ ބައެއް ދަރިވަރުންނާއި، އާއިލާތައް އެގައުމުތަކުގައި ދިރިއުޅެމުންދާ ހާލަތާއި، ކުރިމަތިވާ ދަތިތައް ބެލުމަކީ މުހިންމު ކަމެކެވެ. އަދި ރާއްޖެއައުމަށް މަސައްކަތް ކުރާތީ ބައެއް ފަރާތްތަކުން އެކަމާ ފާޅުގައި ދެކޮޅު ހަދައި ނުރުހުމުގެ ބަސްތައް ބޭނުންކުރަމުންދާއިރު މިދަނޑިވަޅަކީ އެންމެން އެއްބައިވަންތަވާންވީ ވަގުތެވެ. އެހީތެރިވާންވީ ވަގުތެއެވެ.\nކޮރޯނާވައިރަހުން ސަލާމަތްވުމަށް ޕްރިމިއާ ލީގު ކްލަބުތަކުގެ ބޮޑު އެހީއެއް


Roalee mey in ehuntherin rovvaali Fatho\nރޯލީމޭ އިން ހިތްތައް ކަތިލި ފަތޯ\nއޭނާ އެންމެ ފުރަތަމަ ގިޓާއެއް ކޮނޑުގައި އަޅުވައިގެން ސްޓޭޖަކަށް އެރީ އަސްލަށް ގިޓާކުޅޭކަށް ނޫނެވެ. ސްޓޭޖަށް އަރައި ގިޓާކުޅޭ ކަމަށް ހެދިލައިގެން ހައެއްކަ ގަޑިއިރުވަންދެން ސްޓޭޖު މަތީގައި ހަމައެކަނި "އެކްޓްކޮށްލަ" ކޮށްލަ ހުރީ އެވެ.\nއެއީ ނިއު އިޔާ ފާހަގަކުރުމަށް ޗާޔާ ލެގޫނުގައި ބޭއްވި ޝޯއެކެވެ. ޕްރޮގްރާމް މިއުޒިކަށް ލަވަކިޔައިގެން ގެސްޓުންކޮޅު މޮޔަ ހައްދާލައިގެން އޭނާގެ ބޭންޑުގެ މެމްބަރުން އެފަހަރު ނިކަން ބޮޑު ލާރިގަނޑެއް އެ ޝޯ އިން ނެގި އެވެ.\nނަމަވެސް އާޚިރުގައި އޭނާ އަށް ވެސް ލިބުނީ ކެއްސެވެ. އެ ޝޯއަކަށް އޭނާ ގެންދިޔަ މީހާ ގެސްޓުންނަށް އޮޅުވާލުމަށް ފަހު އެންމެފަހުން އޭނާ އަށް ވެސް ލަނޑު ދިނީ އެވެ.\nމިއީ އިހަކަށް ދުވަހު އޮލިމްޕަހުގައި ނިކަން ކާމިޔާބު ޝޯތަކެއް ދެއްކި ދިވެހި ފިލްމު "އެންމެ ފަހު ވިންދާ ޖެހެންދެން" ގެ ހިތްގައިމު ލަވަ "ރޯލީ މޭ" ގެ ފަހަތުގައި ހުރި ޒުވާން ހުނަރުވެރި މިއުޒީޝަން އަދި ލަވަކިޔުންތެރިޔާ ފަތުހުﷲ އަބްދުލްފައްތާހު އާންމުންގެ ތެރެއަށް މިވަރަށް މަޝްހޫރުވުމުގެ މާ ކުރިން އޭނާގެ މި އާދަޔާހިލާފު ދަތުރު ފަށަން ޖެހުނު ގޮތެވެ.\nމީހުން ބުނެ އުޅެއެއް ނޫން ހެއްޔެވެ. ކާމިޔާބީގެ ފޮނިމީރުކަން ލިބޭނީ ހާލެއްގައި އުޅެވޭ ފަހުންނެވެ.\nމިއުޒީޝަނަކަށް ވުމަށް ހުރި ޝައުގުވެރިކަމެއްގެ ބޮޑުކަމުން އޭނާ ޕްރޮގްރާމު މިއުޒިކަށް އެކްޓްކުރަން ވެސް ސްޓޭޖަށް އެރީ އެވެ. ފަތުހުﷲ ނުވަތަ އޭނާގެ މަޝްހޫރު ނަމުން ނަމަ، ފަތޯ އަށް މިއުޒިކްގެ ދުނިޔެ އަށް ވަދެވުނު ގޮތަކީ މިއީ އެވެ.\nއޭރު އޭނާ އަށް 15 އަހަރެވެ.\n"އެއީ ސްޓޭޖަކަށް އަރައި މިއުޒިކް ކުޅުމަކާ އެންމެ ގާތަށް ވެސް ދެވުނު ފުރަތަމަ ދުވަހަކީ. ގިޓާ ކުޅެން އެނގުނަސް ގިޓާ ކުޅެ އަމިއްލަ ހުނަރު ދައްކާލުމުގެ ފުރުސަތެއް އެ ދުވަހަކު ނުލިބުނު."\nއޭނާ މި ޝޯއެއްގައި "އެކްޓްކުރަން" ދިޔައީ ސްކޫލުގައި ވެސް އުޅެމުންނެވެ. އަނެއްކޮޅުން ގިޓާ ކުޅެން ފެށުމުން އާއިލާގެ ތެރެއިން ކުރިމަތިވި ފިއްތުންތަކުން ވެސް ފިތިގެން ހުރެ އެވެ.\nނަމަވެސް ކުރި މަސައްކަތަށް ލިބެން ޖެހޭ ވަރުގެ އަގެއް ނުލިބި ހިތްމަރުވީ އެވެ.\n"އެހެންވީމަ އެގޭ ފަހަކުން ނުދަން. އެނގުނީ އެހާ މަދު ލާރިކޮޅަކަށް އެހާ ދުރަށް ގޮސް އެހާ ބޮޑަށް ވަރުބަލިވުން ވޯތެއް ނޫނޭ. މިއުޒިކް ނުކުޅެ ހަމައެކަނި އެކްޓްކޮށްލަން ޖެހުނަސް އެއޮތް ބަރު ގިޓާ ކޮނޑުގައި އަޅުވައިގެން ފަސް ހަ ގަޑިއިރު ހުންނަން ޖެހުމަކީ ވެސް ފަސޭހަވެގެން ކުރި ކަމެއް ނޫންވިއްޔަ،" މިހާރު 24 އަހަރުވެފައި ހުރި ފަތޯ ބުނީ މިހެންނެވެ.\nފަތޯ އަކީ މެޓަލިކާ އާއި މެގަޑެތު ފަދަ ބޭންޑްތަކުގެ ލަވަތަކަށް ބޯ ހޫރަމުން ގޭތެރޭގައި ގިޓާކުޅެން އުޅުނު ބޭބެއެއްގެ ހުނަރުވެރިކަން ފެނި ގިޓާ ކުޅުމަށާއި ލަވަކިޔުމަށް ޝައުގުވެރިކަން އުފެދުނު ޒުވާނެކެވެ. އެއީ މީގެ 10 އަހަރު ކުރިންނެވެ.\nއޭރު އޭނާގެ ބޭބެ މެޓަލް ލަވަތައް ގިޓާ އިން ކުޅެމުންދިޔައިރު އޭނާ އަޑުއަހަން ހުރީ އަލީ ރަމީޒާއި ޒީރޯ ޑިގްރީ އާއި މެޒޯގެ ހިތްގައިމު ދިވެހި ލަވަތަކެވެ.\nފަހަރެއްގައި ދިވެހިންގެ ހިތްތަކާ ކުޅެލެވޭ ވަރުގެ މިއުޒިކާއި ލަވަ އުފައްދަން އޭނާ އަށް މިއަދު އެނގެނީ އެ ދުވަހު އަޑުއެހި މިއުޒިކެއްގެ ސަބަބުންނެވެ. ނުވަތަ ދިވެހިންގެ ހިތްތައް ކަތިލި މަޝްހޫރު އެހެން ބޭންޑްތައް ކަމުގައިވީ އެމޭޒަން ޖޭޑާއި ޓްރިއޯ ފަދަ ބޭންޑްތަކުގައި ވެސް މިއުޒިކް ކުޅެފައި ވާތީ އެވެ.\nމާ މޮޅު ލަވަކިޔުންތެރިއެއް އަދި މިއުޒީޝަނެއްގެ ގޮތުގައި މާ ގިނަ ބަޔަކަށް ފަތޯއެއް ނޭނގުނަސް އޭނާ އަކީ ތަންކޮޅެއް ކުރިން ވެސް މިގޮތަށް ގެނެސްދިން އަމިއްލަ ރާގުގެ ދިވެހި ލަވަތަކުން އެހުންތެރިން އާޝޯހުކޮށްލާފައިވާ ފަރާތެކެވެ.\nއެގޮތުން ޑާކް ރެއިން އެންޓަޓެއިންމަންޓްގެ ފިލްމު "ހެޕީ ބާތު ޑޭ" އަށް ޓްރިއޯ ބޭންޑާ އެކު ރިކޯޑްކުރި ތީމް ލަވަ އާއި މީގެ ހައެއްކަ އަހަރު ކުރިން ނެރުނު އަމިއްލަ ލަވަ "ހާލަތޭ" އަކީ ވެސް ފާހަގަކޮށްލެވޭ މަސައްކަތެކެވެ. ނަމަވެސް "އެންމެ ފަހު ވިންދާ ޖެހެން ދެން" ފަތޯގެ ވާހަކަ އޮތީ މެއިންސްޓްރީމް މީޑިއާގައި ނުދެކެވި، ދިވެހި އުފެއްދުންތެރި ލަވަ އާއި މިއުޒިކަށް ލޯބިކުރާ ފަރާތްތަކާ ހަމަ އަށް ނައިސް އެވެ.\nފަހަރެއްގައި މިއުޒީޝަނެއްގެ ގޮތުގައި ކިރިޔާ ވެސް ހިންދެމިލެވޭވަރުގެ އާމްދަނީއެއް ލިބޭ ރިސޯޓް މިއުޒިކުގައި ކާމިޔާބުވުމަށް ކުރި މަސައްކަތާ ހެދި އެވެ. ފަތޯ ބުނީ އެންމެ ފުރަތަމަ ރިސޯޓް މިއުޒިކަށް ނުކުތީ އެ މާކެޓްގެ އެއްވެސް ކަމެއް ނޭނގި ކަމަށް ވުމުން އެންމެންގެ ފަރާތުން ވެސް ލިބުނީ ފާޑަކަށް ކެހި ކަމަށެވެ.\nމިއުޒީޝަނެއްގެ ގޮތުގައި ކުރި އަރައިގެން ދާން އޭނާ ކުރި މަސައްކަތް އެކި ފަހަރުމަތިން ވަޅުޖެހި އޭނާގެ އަޑު ދުވަސްދުވަސްގަނޑަށް ކެނޑިގެން ދިޔަ ސަބަބަކީ ވެސް އެއީ އެވެ. ރަނގަޅު ބަޔަކާ ޖެހި ރަނގަޅު ފުރުސަތެއް ލިބުމަށް އޭނާ އަށް ނެގި ވަގުތު ގިނަވީ އެވެ.\n"މިއުޒިކް ކުޅެގެން ލާރިއެއް ނުލިބޭ ދުވަސްތަކެއް ވެސް ދިޔަ. ރިސޯޓަށް ގެންދާ މީހާ އަށް ލާރި ލިބުނަސް އަހަރެމެންނަށް ލިބެން ޖެހޭ ބައި އޮންނަނީ ނުލިބިފައި. ދެން ޖެހެނީ އެގޮތަށް މިއުޒިކް ކުޅުން ހުއްޓާލަން،" ފަތޯ ކިޔައިދިނެވެ.\n"ފުރުސަތުތަކަށް އެދި މީސް މީހުން ގާތު އާދޭސްކުރި ހަނދާން ވެސް އެބަހުރި އަދިވެސް."\nނަމަވެސް އޭރު އޭނާއަކަށް އެންމެ އެދެވޭ ގޮތަކަށް އެ ފުރުސަތެއް ނުލިބުނެވެ. އޭނާގެ ހުނަރުވެރިކަމަކަށް އެހެން މީހުންގެ ފަރާތުން ލިބުނު މާ ބޮޑު ޝައުގުވެރިކަމެއް ވެސް ނެތެވެ.\nއެކަމަކު ފަތޯގެ "ރޯލީމޭ" އަކާ ޖެހިގެން ގޮސް އެތައް ބައެއްގެ ހިތް މި ވަނީ އޭނާގެ މި އާދަޔާހިލާފު ލަވަ އަށް ވެއްޓިފަ އެވެ.\nއެހެންވީމަ ދެން ކުޑަކޮށް މި ލަވައެއްގެ ވާހަކަ ދައްކާލަމާ ހިނގާށެވެ. މި ލަވަ އަކީ ޖުމައްޔިލް އާއި މަޖުދާ ލީޑް ރޯލު ކުޅެފައިވާ ލޯބީގެ އަސަރުގަދަ ފިލްމު "އެންމެ ފަހު ވިންދާ ޖެހެންދެން" އެއްގައި ހިމަނައިގެން ބެލުންތެރިންނާ ހަމަ އަށް ގެނައުމުގެ މާ ކުރިން ވެސް ފަތޯ އާންމުކޮށްގެން އުޅުނު ލަވައެކެވެ.\n"ނަމަވެސް މި ފިލްމަށް މި ލަވައެއް ލީމަހެން ހީވަނީ މިވަރަށް މި މަޝްހޫރުވީ. އަސްލު ހީއެއް ވެސް ނުކުރަން މިވަރުގެ ބޮޑު ތަރުހީބެއް މި ލަވަ އަށް ލިބިގެން ހިނގައިދާނެ ކަމަކަށް ވެސް،" ލަވަ އަށް ލިބިގެން ދިޔަ ބޮޑު ތަރުހީބާ ގުޅިގެން ހައިރާންވެ އަދި ހަމަ އެ ވަރަށް އުފާވެފައި ހުރި ފަތޯ ބުނީ މިހެންނެވެ.\nއޭނާ ބުނީ މިއީ އެއް ދުވަހަކު ރައްޓެއްސެއްގެ ގެއެއްގައި ގިޓާ ހިފައިގެން ސަކަރާތް ޖަހަން އުޅެނިކޮށް އުފަންކުރެވުނު މެލޮޑީއެއް ކަމަށެވެ.\n"ދެން ވަގުތުން ގިޓާއިން ކުޅެލާފައި ރިކޯޑްކޮށްލީ ފަހުން ކުޅެންވެގެން. އަސްލު އޭގެ މެލޮޑީ ސަލާމަތްވީ އަހަރެން ކުޅުނުއިރު ފޯނަކުން ރިކޯޑްކޮށްދޭނެ މީހަކު އެތަނުގައި ހުރީމަ. އެހެން ނޫން ނަމަ އެހެން ވަރަށް ގިނަ ރާގުތައް ފަދައިން އެ ލަވަ ވެސް ދާނީ ހަނދާން ނެތިގެން،" ފަތޯ ކިޔައިދިނެވެ.\nއޭނާ ބުނީ ލަވަ ނިންމަން ނެގީ މަސް ދުވަސް ކަމަށެވެ.\n"އެ ލަވައިގެ ހުރިހާ ކަމެއް ކުރީ އަމިއްލަ އަށް. މިކްސްކޮށް މާސްޓާ ހެދީ ވެސް އަމިއްލަ ކޮޓަރީގައި. ލެޕްޓޮޕުން. އެކަމަކު ވިތު އެކްސްޕީރިއަންސް އާއި ނޮލެޖު ހުރެގެން މި މަސައްކަތްކުރަނީ. ލަވަ އަޑުއަހާލާފައި ނޭނގޭނެ އެއީ ކޮޓަރި ތެރޭގައި އެގޮތަށް ނިންމާލާފައިވާ ލަވައެއް ކަމެއް ވެސް."\nފަތޯ ބުނީ އޭނާ އަށް ގަބޫލުކުރެވޭ ގޮތުގައި މި ލަވައަށް ބޮޑު ތަރުހީބެއް ލިބިގެން ދިޔައީ އޭގެ ސިމްޕަލްކަމާ ހުރެގެންނެވެ. އަދި ފަސޭހައިން ބޮލު ތެރޭގައި ހަރުލާ ކަހަލަ ރާގަކަށް އޭގެ ޓިއުންވީމަ ކަމަށެވެ.\nމި ލަވަ އަށް ތައުރީފު އޮއްސަމުންދާ އެންމެން ވެސް ބުނަނީ އެހެންނެވެ. މިއީ އެއް ފަހަރު އަޑުއަހައިފި ނަމަ ދެ ވަނަ ފަހަރަށް އަޑު އަހަން މަޖުބޫރުކޮށްލާ ލަވައެއް ކަމަށެވެ. ދެން އެއަށް ފަހު ބޮލު ތެރޭގައި ހަރުލާނެ ރާގެއް އަދި ލަވައެއް ކަމަށެވެ.\nފަތޯ ބުނީ އޭނާގެ މިފަދަ މަސައްކަތްތަކަށް ލިބޭ އެންމެ ބޮޑު ހިތްވަރަކީ އޭނާގެ އަމިއްލަ ދިރިއުޅުމުގައި ކުރެވިފައިވާ ހިތި ތަޖުރިބާތައް ކަމަށެވެ. އޭނާގެ މިފަދަ ލަވަތައް އުފައްދަމުން ދަނީ އާއިލާގެ ތެރެއިން އަދި އަމިއްލަ ޒާތީ ދިރިއުޅުމުން ތަޖުރިބާކުރެވިފައިވާ ކަންކަމުން ހިތްވަރު ހޯދައިގެންނެވެ.\n"މި ލަވަ އަކީ ވެސް ހަޔާތުގައި ދިމާވެފައި ހުރި ގޮތް. ކުރެވުނު އަމިއްލަ ތަޖުރިބާތަކުން އިންސްޕަޔާވެގެން އައި ލަވައެއް މިއީ ވެސް."\nއޭނާ ބުނީ މިހާތަނަށް އުފެއްދުނު އެންމެ ހިތްހަމަޖެހޭ ލަވައަކީ މިއީ ކަމަށާއި ނަމަވެސް އޭނާގެ އެކުވެރިންނަށް އަދިވެސް އެންމެ ރީތީ މާ ކުރިން ރިކޯޑްކޮށްފައިވާ ލަވައެއް ކަމަށެވެ. އެއީ "ހާލަތޭ" އެވެ.\n"އެންމެން ވެސް ބުނަނީ ހާލަތޭ ވަރަށް ވުރެ ރީތި ލަވައެއް ނުހެދެޔޭ އަހަންނަކަށް. ދެން ބޭނުންވީ އެއަށް ވުރެ ރީތި ލަވައެއް ހަދަން. އެގޮތުން އަސްލު މި ލަވައާ މެދު މިހާރު މާ ބޮޑަށް ހިތްހަމަޖެހޭ."\nކޮންމެއަކަސް ރިސޯޓް މިއުޒިކްގެ ތެރެއަށް ގެއްލިފައިހުރި މި ހުނަރުވެރިޔާގެ ވާހަކަ އާންމުންނާ ހަމަ އަށް ވެސް އައީ އެވެ. ނަމަވެސް ފަތޯ ބުނަނީ ރިސޯޓް މިއުޒިކަކީ އަދިވެސް އޭނާގެ ދިރިއުޅުން ކަމަށެވެ.


Mulhi India gai Maggi Noodles manaa kohfi, Singapore in ves test kuranee!\nމުޅި އިންޑިއާގައި މެގީ ނޫޑްލްސް މަނާކޮށްފި، ސިންގަޕޫރުން ވެސް ޓެސްޓް ކުރަނީ!\nމެގީ ނޫޑްލްސް ކެއުމުން ހަށިގަނޑަށް ބޮޑެތި ގެއްލުންތަކެއް ވާކަން ޓެސްޓްތަކުން ސާބިތުވެފައިވާ ކަމަށް ބުނެ، އެ ބްރޭންޑުގެ ނޫޑްލްސް މުޅި އިންޑިއާގައި ވިއްކުން އެ ގައުމުގެ މައި ސަރުކާރުން އިއްޔެ ރަސްމީކޮށް މަނާކޮށްފި އެވެ. އަދި ސިންގަޕޫރުން ވަނީ އިންޑިއާ އިން އެތެރެކޮށްފައިވާ މެގީ ނޫޑްލްސް ވިއްކުން ވަގުތީ ގޮތުން ހުއްޓާލައި ޓެސްޓް ހަދަން ފަށާފަ އެވެ.\nއިންޑިއާގެ ފުޑް ސޭފްޓީ އެންޑް ސްޓޭންޑާޑްސް އޮތޯރިޓީ އިން ބުނި ގޮތުގައި މައުދަނުގެ ބާވަތެއް ކަމަށްވާ ލެޑު ހުއްދަކޮށްފައިވާ މިންވަރަށް ވުރެ ގިނައިން މެގީ ނޫޑްލްސްގައި އެކުލެވޭކަން އެ ގައުމުގެ އެކި ކަންކޮޅުތަކުގެ ހެދި ޓެސްޓްތަކުން ވަނީ ހާމަވެފަ އެވެ. ކާއެއްޗެހީގެ ރައްކާތެރިކަން ކަށަވަރުކުރުމަށް ގެންގުޅޭ މިންގަނޑުތަކާ، މެގީ ނޫޑްލްސް އުފައްދާ ނެސްލޭ ކުންފުނިން ހިލާފުވެފައިވާ ކަމަށް އެ އިދާރާ އިން ބުންޏެވެ.\n"އެއްވެސް އަސާސެއް ނެތް ކަންބޮޑުވުންތަކުގެ ސަބަބުން އާއްމުންގެ ތެރޭގައި ވަނީ ޝައްކުތަކެއް އުފެދިފައި،" ނެސްލޭގެ މައި ކުންފުނިން އިއްޔެ ނެރުނު ބަޔާނުގައިވެ އެވެ.\nއިންޑިއާގެ އިތުރުން އޭޝިއާގެ ވަރަށް ގިނަ ގައުމުތަކެއްގައި ވެސް މަގުބޫލުކަން ހޯދާފައިވާ މެގީ ނޫޑްލްސްގެ މައްސަލަ މިހާރު ވަނީ ސަރަހައްދީ ކަމަކަށް ވެފަ އެވެ. އެ ގޮތުން، ނެސްލޭގެ އިންޑިއާ ކުންފުނިން އުފައްދާ މެގީ ނޫޑްލްސް އެތެރެކުރާ ފަރާތްތަކުން އެ ބްރޭންޑުގެ ނޫޑްލްސް ސިންގަޕޫރުގައި ވިއްކުން ވަގުތީ ގޮތުން މެދުކަނޑާލަން ސިންގަޕޫރު ސަރުކާރުން ވަނީ އިއްޔެ އަންގާފަ އެވެ.\n"އިންޑިއާގައި އުފައްދާފައި ހުރި މެގީ ނޫޑްލްސްގެ ސާމްޕަލްތައް ނަގައިގެން މިހާރު މި ދަނީ ޓެސްޓުތައް ހަދަމުން،" ސިންގަޕޫރުގެ އެގްރި-ފުޑް އެންޑް ވެޓްރިނަރީ އޮތޯރިޓީން ނެރުނު ބަޔާނެއްގައި ބުންޏެވެ.\nއެ މައްސަލަ ގައުމީ ކަމަށްވެ، މެގީ ނޫޑްލްސް ވިއްކުން މައި ސަރުކާރުން އިއްޔެ މަނާކުރުމުގެ ކުރިން ވެސް، ވެރިރަށް ދިއްލީ އާއި ގުޖުރާތާއި އުއްތަރަކަންދު އަދި ކެރެލާގައި މެގީ ނޫޑްލްސް ވިއްކުން އޮތީ މިދިޔަ ހަފުތާ އިން ފެށިގެން މަނާކޮށްފަ އެވެ. އަދި ސިފައިންނަށް ދޭ ކާއެއްޗެހީގެ ތެރޭގައި މެގީ ނޫޑްލްސް ނުހިމަނަން އަސްކަރިއްޔާ އިން ވަނީ ސިފައިންނަށް ކައްކާ މީހުންނަށް އަންގާފަ އެވެ.


Brazil ge raees ah dhauvaa kuran fuluhun edhihjje\nބްރެޒިލްގެ ރައީސް މިޝޭލް ޓެމިއާ\nބްރެޒިލްގެ ރައީސް މިޝޭލް ޓެމިއާއާ ދެކޮޅަށް ދައުވާ ކޮށްދޭން އެދި އެގައުމުގެ ފުލުހުން ޕްރޮސެކިއުޓާ ޖެނެރަލްގެ އޮފީހަށް ހުށަހަޅައިފިއެވެ.\nއަލްޖަޒީރާ ބުނީ ބްރެޒިލްގެ މަރުކަޒީ ފުލުހުން ޕްރޮސެކިއުޓާ ޖެނެރަލްގެ އޮފީހަށް ހުށަހެޅީ ރައީސް ޓެމިއާއާއި އިތުރު 10 މީހަކާ ދެކޮޅަށް ކޮރަޕްޝަނާއި މަނީ ލޯންޑްރިންއާއި ރާވައިގެން ޖަރީމާ ހިންގުމުގެ ކުށުގެ ދައުވާ ކޮށްދިނުމަށް އެދިއެވެ. ޓެމިއާއާއި އެކު ދައުވާ ރައްދުވާ އަނެއް 10 މީހުންގެ ތެރޭގައި އޭނާގެ ދަރިކަނބަލަކުވެސް ހިމެނިވަޑައިގަންނަވައެވެ.\nޓެމިއާއާއި ދެކޮޅަށް ބްރެޒިލް ފުލުހުން ތަހުގީގެއް ފެށީ 2017 ވަނަ އަހަރުގެ މޭމަހު އޭނާ ރިޔާސީ ގަރާރެއް ނެރުއްވީ ރިޝްވަތު ހިއްޕަވައިގެން ކަމަށް ތުހުމަތު ކުރެވިގެން އެކަން ބެލުމަށެެވެ. އެގޮތުން ކުރި ތަހުގީގު ނިންމައިލުމަށް ފަހު ދައުވާ ކުރަން ހުށަހެޅި މައްސަލައިގައި ޓެމިއާ އާއި އޭނާގެ އަރިސްބޭފުޅުންގެ މުދާތައް ދައުލަތަށް ނަގަން ވެސް ވަނީ އެދިފައެވެ.\nފުލުހުން ހުށަހެޅި މައްސަލަ ސުޕްރީމްކޯޓަށް ހުށަހެޅަން ނުވަތަ އެމައްސަލަ އިތުރަށް ތަހުގީގުކުރަން ފުލުހުންނަށް އަންގާނީކަން ޕްރޮސެކިއުޓާ ޖެނެރަލްގެ އޮފީހުން އަދި ނުނިންމައެވެ. ޓެމިއާއާ ދެކޮޅަށް ހިންގި ތަހުގީގުގެ ކަންތައްތައް ބައްލަވަމުން ގެންދެވި ސުޕްރީމްކޯޓުގެ ފަނޑިޔާރު ޖަސްޓިސް ލަގްސް ރޮބާޓޯ އަންގާރަދުވަހު ވިދާޅުވީ މައްސަކަ ކުރިއަށް ގެންދާނެ ގޮތެއް އެނގިވަޑައިގަންނަވާނީ ޕްރޮސެކިއުޓާ ޖެނެރަލްގެ އޮފީހުން އެކަމުގައި ގޮތެއް ނިންމުންނެވެ.\nބްރެެޒިލްގެ ކުރީގެ ރައީސާ ޑިލްމާ ރުސޯފް މަގާމުން ދުރުކުރުމުން 2016 ވަނަ އަހަރު ވެރިކަމަށް ވަޑައިގެންނެވި ޓެމިއާގެ ޝަރީއަތް ކުރަން މީގެ ކުރިން ކުރި މަސައްކަތްތައް އޭނާއަށް މެޖޯރިޓީ އޮންނަ ޕާލަމެންޓުން ވަނީ ހުއްޓުވާފައެވެ.


Parliamentary Inquiry Report Raees Nasheed aai havaalukohfi - vNews.mv\nޕާލަމެންޓަރީ އިންކުއަރީ ރިޕޯޓު ރައީސް ނަޝީދާއި ހަވާލުކޮށްފި\nރިފާޢަތު Male' | 11 July 2021, 14:34\nރައްޔިތުންގެ މަޖިލީހުގެ 241 ކޮމެޓީން ކުރިއަށްގެންދިޔަ ރައީސް މުހައްމަދު ނަޝީދުގެ ސެކިއުރިޓީ ބްރީޗްވިގޮތުގެ އިންކުއަރީގެ ރިޕޯޓު މަޖިލީހުން ރައީސް ނަޝީދަށް މިއަދު އަރުވައިފިއެވެ.\n6 މެއި ގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ޓެރަރިސްޓު ހަމަލާއާ ގުޅޭ ޕާލަމެންޓަރީ އިންކުރީ ރިޕޯޓު ރައްޔިތުންގެ މަޖިލީހުގެ ރައީސްއަށް އެރުވީ ރައްޔިތުންގެ މަޖިލީހުގެ ސަލާމަތީ ހިދުމަތްތަކުގެ ކޮމިޓީގެ މުގައްރިރު މުހައްމަދު އަސްލަމެވެ.\nއާންމުކޮށްފައިވާ ރިޕޯޓުގައި އުނިކޮށްފައިވާ ބައިތައްވެސް މި ރިޕޯޓުގައި ވާނީ ހިމަނާފައި ކަމަށާއި އަދި ބައްދަލުވުންތަކުގަ ބައިވެރިވި ހުރިހާ ބޭފުޅުންގެ ސުވާލުތަކުގެ ޖަވާބު ހިމެނޭ ޔައުމިއްޔާތަކުގެ3ވޮލިއުމްވެސް ރައީސް ނަޝީދަށް އެރވި ރިޕޯޓުގައި ހިމަނާފައިވާނޭ ކަމަށްވެސް ކޮމެޓީގެ މުގައްރިރު ވިދާޅުވިއެވެ.\nތިންހާހަށް ވުރެ ގިނަ ސޮފްހާ ހިމެނޭ މި ވޮލިއުމްގަ ކޮމެޓީން ހޯދި ހުރިހާ ރަސްމީ ލިޔެކިޔުންތައް ހިމެނޭ ކަމަށް އަސްލަމް ވިދާޅުވިއެވެ.\nރައީސް މުހައްމަދު ނަޝީދަށް އަމާޒުކޮށް ދިން ހަމަލާއާއި ގުޅިގެން ހިންގި ޕާލިމެންޓްރީ އިންކުއަރީ ރިޕޯޓު، ރައްޔިތުންގެ މަޖިލީހުގެ ސަލާމަތީ ޚިދުމަތްތަކާ ބެހޭ ކޮމެޓީން ފާސްކުރީ މިމަހުގެ 8 ވަނަ ދުވަހުގައެވެ.\nރިޕޯޓު ފާސްކުރުމަށް ބޭއްވި ބައްދަލުވުމުގައި ކޮމެޓީގެ މުގައްރިރު އަދި ހިތަދޫ ދެކުނު ދާއިރާގެ މެމްބަރު މުޙައްމަދު އަސްލަމް ވިދާޅުވީ ޖުމްލަ 236 ގަނޑުގެ ރިޕޯޓު އާއްމުކުރާއިރު، ގައުމީ ސަލާމަތާ ގުޅޭ މައުލޫމާތުތައް އުނިކުރުމަށް ކޮމިޓީން ނިންމާފައިވާކަމަށެވެ.\nނަމަވެސް އެ ރިޕޯޓު ރައީސާއި މަޖިލީހުގެ ރައީސްގެ އިތުރުން އުއްތަމަ ފަނޑިޔާރާ ހިއްސާކުރާއިރު، އެ ހުރިހާ މައުލޫމާތެއް ހިމެނޭނެ ކަމަށެވެ.\nމީގެއިތުރުން އިންކުއަރީގެ އަމާޒާއި ސްކޯޕްގެ އިތުރުން، ހާސިލްކުރަން ބޭނުންވާ ލަނޑުދަނޑިތައް މި ރިޕޯޓުގައި ހިމަނާފައިވެއެވެ. އަދި ރައީސް ނަޝީދަށް ހަމަލާދިނުމުގެ ކުރިންނާއި، ހަމަލާގެ ފަހުން ކަން ހިނގާދިޔަ ގޮތް ވަރަށް ތަފްސީލްކޮށް މި ރިޕޯޓުގައި ބަޔާންކޮށްފައިވާނެ ކަމަށްވެސް އަސްލަމް ވަނީ ވިދާޅުވެފައެވެ.\n241 ކޮމިޓީ ރާއްޖެ މުހައްމަދު އަސްލަމް ރައްޔިތުންގެ މަޖިލިސް ސިޔާސީ ރައީސް ނަޝީދު ޓެރަރިޒަމް


މެންބަރުންގެ ޚިޔާލު: ސީރިއަސްކޮށް ވިސްނާން ވެއްޖެއެވެ. – Maldivian Democratic Party\nމެންބަރުންގެ ޚިޔާލު: ސީރިއަސްކޮށް ވިސްނާން ވެއްޖެއެވެ.\nރާއްޖޭގައި އިސްލާހީ ބަދަލުތައް ގެނައުމުގެ މަސައްކަތް ބަޔަކު ފަށައިގަތް ދުވަސްވަރު އެމަސައްކަތުގައި އުޅެމުން ގެންދިޔަ މީހުންކޮޅު ފަހާ މިގައުމުން ބޭރުކޮށްލުމުން އާންމުކޮށް ދިވެހީންގެ ތެރޭގައި އިސްލާހީ ބައިވެރީންގެ އަޑުތައް ކެނޑިގެން ދިޔައެވެ. އެއާއެކު އޭރުގެ ޓީވީއެމުން ނާއި ދިވެހިރާއްޖޭގެ އަޑުން އޭރުގެ ސަރުކާރު ދިފާއުކުރަމުން ގެންދިޔައީ ރައްޔިތުންނަށް ހަގީގަތް އޮޅުވާލައި މުޅިން އެހެން މަންޒަރެއް ސިފަކޮށް ދެމުންނެވެ. ނަމަވެސް އެދުވަސްވަރު މުޅިރާއްޖޭގެ އެކި ކަންކޮޅު ތަކުގައި ބޮޑު ވަށްކަމެއް ކުރާހެން ފިލައި ތިބެގެން މީސްމީހުން ރޭގަނޑުގެ ވަކި ގަޑިއެއްގައި ކުދިކުދި ޕޮކެޓު ރޭޑިޔޯތައް ހިފައިގެން މިނިވަން ރޭޑިޔޯއޭ ކިޔައިގެން ފޮނުވަމުން ގެންދިޔަ ކުރު ވަގުތު ކޮޅެއްގެ ޕުރޮގުރާމެއް އަޑުއަހަމުން ގެންދިޔައެވެ. ހިތްވަރުގަދަ ދެ ބަޠަލަކަު ރާއްޖޭން ބޭރުގައި ތިއްބަވައިގެން ގެނެސްދެއްވަމުން ގެންދެވި އެކުރު ޕުރޮގުރާމުގެ އަސަރު ދިވެހީންނަށް ކުރަމުން ގެންދިޔައީ ވަރަށް ބޮޑަށެވެ. އެކަމަކު އެޕުރޮގުރާމު އަޑުއަހާކަން އިނގޭ މީހަކުވިޔަސް ބާޣީ އަކަށް ހަދައިގެން އެއިރުގެ ސަރުކާރުން ގެންދިޔައީ އަޒާބު ދައްކަމުންނެވެ. ނަމަވެސް މިނިވަން ރޭޑިޔޯގެ އަޑު ދިވެހީންގެ ކަންފަތުން ފޮހެލުމަށް އެސަރުކާރު ދިޔައީ ދުވަހުން ދުވަހަށް ނުކުޅެދެމުންނެވެ. ހަމައެއާ އެކުއެކުގައި ބައެއް ޕްރިންޓު މީޑިޔާ ތަކުން ރައްޔިތުން ހޭލުންތެރި ކުރުވައި ޚުދުމުޚުތާރު ވެރިއެއްގެ އަޅުވެތި ކަމުން ސަލާމަތް ކުރުމަށް މަސައްކަތް ފަށައިގަތެވެ. ލިޔުންތެރީން ހިފައި ހައްޔަރުކޮށް ކިތަންމެ މަސައްކަތެއް ކުރިނަމަވެސް އިސްލާހީ އެޖެންޑާ ހުއްޓުވައެއް ނުލެވުނެވެ. އެންމެފަހުން ވެރިކަމުގައި ހުރި މީހާވެސް ރޭރުވެގެން އިސްލާހީ އެޖެންޑާއާއި މަގުޗާޓު ހަދާންވެސް ވިސްނާން ޖެހުނެވެ. އެނޫންގޮތެއް އަމުދުން ނެތްނަމަވެސް ފިސާރި ގީދަޅު ކަމާއި މަކަރުވެރިކަމާ އެކުގަވެސް މެއެވެ. ރާއްޖޭގައި ޕްރައިވެޓު ޗެނަލްތައް ހެދުމުގެ ހުއްދަ އަމުދުން ނުދޭން ފައިވިއްދި ސަރުކާރަށް ގޮތްހުސްވެ މީޑިޔާއިން ގަދަކަމުން މިނިވަންކަން ހޯދައި ގަތުމުން ރާއްޖެ ބަދަލުވާކަށް ގިނަދުވަހެއް ނުނެގިއެވެ. ރާއްޖޭގައާއި ބޭރުގައި އިސްލާހީ ބައިވެރީން ކުރަމުން ގެންދިޔަ މަސައްކަތްތައް އޭގެ ފުރިހަމަ އަމާޒަށް ގެންގޮސްދިނީ ނޫސްވެރީންނެވެ. ލިޔުންތެރީންނެވެ. ސަންދާނާއި މިނިވަން ނޫސްފަދަ ޕްރިންޓު މީޑިޔާ ތަކުގެ ދައުރު ބަޔަކު މިއަދު ހަނދާން ނެތަސް މިއީ ހަގީގަތެވެ.\nޕްރައިވެޓް ޗެނަލްތައް އުފެދި ބޮރޯޑުކާސްޓު ކުރަމުން، ޓެލެކާސްޓު ކުރަމުން ގެންދާން ފެށުމާ ސިޔާސީ ޕާޓީތައް އުފެދި އިސްލާހީ ބައިވެރީން ސިޔާސީ ފޯރަމް ތަކުގައި ދައްކަވާންފެށި ވާހަކަތައް ސީޑީ ތަކުގައި ” ލިޔެވި” މުޅިރާއްޖޭގެ ކަންކޮޅުތަކަށް ގެންގޮސް މީހުންނަށް އަޑުއިއްވާން ފެށުމުން އޭރުގެ ވެރިއަކަށް ހުރި ” ބޮޑުބުޅާ ގޯނިން ބޭރުވީއެވެ” . ތިރީސް އަހަރުވަންދެން ދިވެހީންގެ ކަށިހަފައި ކައިގެން ސައްޔިދު ބޭކަލެއްގެ ހުދުހެދުމުގައި ހުރެގެން ގަތްހާ ގަނޑެއް ދިވެހީންނަށް ފަޅާއެރީއެވެ. ނަމަވެސް ޓީވީއެމާއި މިނޫންވެސް އޭރުގެ ސަރުކާރަށް ސަނާކިޔާ މީޑިޔާތައް ތުނބުން ނުވީއްލައި ތިބި ބަޔަކުގެ ކަންފަތުގައި އެއިރުވެސް ” ރީއެޅިފައިވަނީ ” ތިޔައީ ޒައީމޭ ލޮބުވެތިވި ދިވެހި ގައުމު ފަޚުރުވެރިވާގެ އަޑުންނެވެ. ދިވެހި ކަނޑާ އުޑުގައިވާ ނޫކުލައަކީވެސް އޭރުގެ ވެރިމީހާގެ ކަރާމާތުން ޖައްސާދީފައިވާ ކުލައެއް ކަމުގައި ގަބޫލުކުރި މީހުން ތިބީހަމަ ވެރިމީހާއަށް ސަނާކިޔާލަ ކިޔާލައެވެ. އެފަދަ މީހުން ބައެއް ރަށްރަށުގައި ނުކުމެ އިސްލާހީ ބައިވެރީންނަށް މަރުހަބާ ކިޔަމުން ގެންދިޔައީ ޗަކައާއި ކަޅުތެލުންނެވެ. އޮށްގަލާއި ލަކުޑި އަދި ދަގަނޑު ބުރިބުރީންނެވެ.\nނަމަވެސް އިސްލާހީ ބައިވެރީންގެ އަޑު ފަނޑުކޮށްލުމަށް، ސަފުތައް ރޫޅާލުމަށް އޭރުގެ ސަރުކާރު ނުކުޅެދި ތިރީސްއަހަރުގެ ވެރިކަން ބަދަލުކޮށްލީ މުޅިދުނިޔެއަށް ފިލާވަޅު ލިބިދެމުންނެވެ. ވެރިކަން އަތުން ބީވުމުން ” ގިނިދުށް މީހާ ރަތްމަލަށް ބިރުގަންނަ ” ބީދައިން އަނިޔާވެރީން ފިލައި އަވަދި ވީއެވެ. ނަމަވެސް މިސަރުކާރު އައިސް ” ހެޔޮވެރި ކަމުގެ ” ނަމުގައި އެމީހުންގެ ކިބައިން ބަދަލު ނުހިފައި ކުރިޔަށް ދާންފެށުމުން އެކަމުގެ ނާޖާއިޒު ފައިދާ ނަގައިގެން އަނިޔާވެރީން އަނެއްކާވެސް އެދަނީ އެއްކުޑައެއްގެ ދަށަށް ޖަމާވަމުންނެވެ. މިސަރުކާރު ހޭބޯނާރައި އެގެންދަނީ ސަރުކާރުން ވެފައިވާ ވައުދުތައް ފުށްދުމަށް މަސައްކަތް ކުރަމުންނެވެ.\nރާއްޖެ ބެހިފައިވާ ގޮތުން ރާއްޖޭގެ އެކިކަންކޮޅު ތަކުގައި މިސަރުކާރުން ހިންގަމުން ގެންދާ ތަރައްގީގެ މަޝްރޫޢު ތަކާއި އަންނަމުންދާ ކުރިއެރުންތައް އެކަމެއް ހިނގާ ސަރަހައްދެއްގައި ތިބޭބަޔަކަށް މެނުވީ އަންގައި ދެވޭނެ ގޮތެއް މީޑިޔާއިން މެނުވީ ނޯވެއެވެ. މިސާލަކަށް ސަރުކާރާއި ޔޫއެންގެ އެހީތެރި ކަމާއެކު ކޯޕަރޭޓިވްސް އުފައްދައިގެން ރާއްޖޭގެ ބައެއް ކަންކޮޅުތަކުގައި ކުރެވޭ މަސައްކަތްތަކާ ބެހޭގޮތުން މީހަކު މީޑިޔާގައި އެކަމުގެ ބޭނުންތެރިކަން ފެންނާކަށް ނެތޭ ބުނާއިރު އައްޑޫގައި ދަނޑުވެރިކަން ކުރަމުން ގެންދާ ކޯޕަރޭޓިވްސްގެ މީހުން އަރައި މީޑިޔާގައި އެކިޔާދެނީ އެމީހުންނަށް އެކަމުން ލިބުނު ކުރިއެރުމުގެ ވާހަކައެވެ. ރާއްޖޭގެ އެއްއަތޮޅު ސިޓީއަކަށް ބަދަލުވީއިރު އެއީ ފަންސުރުން ލިޔެފައިވާ ސިޓީއެއް ކަމުގައި އިދިކޮޅު މީހުން ބުނާއިރު އައްޑޫގެ މަލަޔަށް އޭގެ ސަބަބުން އައި ބަދަލުތަކެއް ހއ ކެލާގައި ހުރި މީހަކަށް ނުފެނެއެވެ. މިކަންކަން މީހުންނާއި ހަމަޔަށް ފޯރުކޮށް ދެވޭނީ މީޑިޔާގެ ޒަރީއާއިންނެވެ. ނަމަވެސް ހިތާމަޔަކީ މިސަރުކާރުގެ ކޮންޓްރޯލުގެ ދަށުގައި އޮތް މީޑިޔާއެއް ނެތްކަމެވެ. އެމްއެންބީސީ ވެސް ހިމެނޭގޮތަށް މިހިރަ ހުރިހައި ޗެނެލުތަކުން ގިނައިން އިވެމުންދަނީ ސަރުކާރާ އިދިކޮޅު ފަރާތްތަކުން މިސަރުކާރުން ހަމައެއްކަމެއްވެސް ނުކުރެވޭ ކަމުގައި ދައްކާ ވާހަކަތަކުގެ އަޑެވެ. ރާއްޖެއަށް މިމަދު ދުވަސް ކޮޅުގެ ތެރޭގައި މިސަރުކާރުން ގެނެސްދިން ތަރައްގީއާއި ކުރިއެރުން ދައްކައި ނުދެވޭތާ ، އިގްތިސާދީ އެޖެންޑާފަދަ ، މުހިންމު ކަންކަންވެސް ރައްޔިތުންނަށް އަންގައި އޮޅުންފިލުވައި ދެވޭނެ ފުރުސަތުތައް ކުޑަކަމެވެ. މިއިން ކޮންމެ ކަމެއް ކުރާން ސަރުކާރުން މިޖެހެނީ ޗެނެލުތަކުން ބޮޑުއަގު ދީފައި ގަޑިގަންނާށެވެ. މިގޮތުން ދެތިންމަހުން ގަޑިއެއްހާއިރު ގަނެގެން ދެއްކޭ ވާހަކަތަކާއި އޮޅުން ފިލުވައިދެވޭ މިންވަރު ފަނޑުކޮށްލާން ސައްވީސް ގަޑިއިރު މެދުނުކެނޑި އިދިކޮޅު ފަރާތްތަކުގެ ހައްގުގައި މަސަައްކަތް ކުރަމުންގެންދާ މީޑިޔާތައް މިގައުމުގައި މިއަދު މިނިވަންކަމާއިއެކު އެދަނީ މަސައްކަތް ކުރަމުންނެވެ. ރެޔާދުވާލު ސަރުކާރުން ކުރާހާ ކަމެއް އެއީ ގޯސްކަމެއްގެ ގޮތުގައި ދައްކައިދީ އިދިކޮޅު ފަރާތްތަކުން މިސަރުކާރު ވަށްޓާލައި އަނެއްކާވެސް އިހުއޮތް ދަރަށް ވަށްޓާލުމަށް ކުރަމުން ގެންދާ މަސައްކަތްތަކަށް އެގެންދަނީ އެއްބާރު ލަމުންނެވެ. އެހެންކަމުން އެމްޑީޕީގެ ފަރާތުން އަވަސް ފުރުސަތެއްގައި ޓީވީ ޗެނަލެއް ހެދުމާއިމެދު ވިސްނައި ވަޑައިގެން މަސައްކަތް ކޮށްދެއްވުމުގެ މުހިންމު ކަމާމެދު ވިސްނެވުމަށް ގޮވާލަމެވެ. އެހެނީ މިސަރުކާރު ލީޑުކުރަނީ އެމްޑީޕީން ކަމުގައި ވާތީއެވެ. ކުރީގެ ސަރުކާރުގެ ހުރިހައި ތަނަވަސްކަމެއް ޖީބުގައި ބާއްވައިގެން އިދިކޮޅު ފަރާތްތަކުން އޭގެ ބޭނުން ހިފައިގެން މިއަދު އެދަނީ މީޑިޔާ ކޮންޓްރޯލު ކުރަމުންނެވެ. މީގެ ނަތީޖާއާއިމެދު ސީރިޔަސްކޮށް ވިސްނާން ވެއްޖެއެވެ


Sto Ge Aharu Nimmaa Sale: Chennai Dhekolhu Ticket Aai Iphone 11 - Vaguthu\nއެސްޓީއޯ އަހަރު ނިންމާ ސޭލް: ޗެންނާއީ ދެކޮޅު ޓިކެޓާއި، އައިފޯން 11\nއެސްޓީއޯ އަހަރު ނިންމާ ސޭލް ފެށުން - ވަގުތު އިމޭޖްސް: މުހައްމަދު ހައްޔާން\nއަގުހުރި އިނާމުތަކާއި އެކު ސްޓޭޓް ޓްރޭޑިން އޮގަނައިޒޭޝަން (އެސްޓީއޯ)ގެ އަހަރު ނިންމާ ސޭލް ފަށައިފިއެވެ.\nއެސްޓީއޯ ހޯމް އިމްޕުރޫވްމެންޓުގައި މިކަމަށް ހާއްސަކޮށް ބޭއްވި ރަސްމިއްޔާތެއްގައި އެސްޓީއޯގެ އަހަރު ނިންމާ ސޭލް ރަސްމީކޮށް އިފްތިތާހް ކޮށްދެއްވީ އެކުންފުނީގެ ރިސްކް މެނޭޖްމެންޑް ޖިޕާޓްމެންޓުގެ ޖެނެރަލް މެނޭޖަރ މުހައްމަދު މުރާދުއެވެ.\nއެސްޓީއޯގެ ސްޕޯކްސް ޕާސަން އިބްރާހިމް މުހައްމަދު ވިދާޅުވީ އެސްޓީއޯގެ އަހަރު ނިމޭ ސޭލްގައި ބައިވެރިވެ އިނާމުތައް ހޯދުމުގެ ފުރުސަތު އެކުންފުނީގެ ކޮންމެ އައުޓްލެޓަކުން ވިޔަފާރި ކުރާ ފަރާތަކަށްވެސް އޮންނާނެ ކަމަށެވެ. އަދި ޕްރޮމޯޝަން ގައި ބައިވެރިވެ ވިޔަފާރި ކުރާ ފަރާތްތަކަށް ގަންނަ އެއްޗެއްގެ 50 އިންސައްތައާއި ހަމައަށް ޑިސްކައުންޓު ލިބޭނެ ކަމަށް އޭނާ ވިދާޅުވިއެވެ.\nއޭނާ ވިދާޅުވީ މި ޕްރޮމޯޝަންގައި ތިން ވަނައެއް ހޮވައި އަގު ހުރި އިނާމްތަކެއް ދިނުމަށް ހަމަޖެހިފައި ވާކަމަށާއި، އޭގެ ތެރެއިން އެއްވަނައަށް ދާ ފަރާތަކަށް އިންޑިއާގެ ޗެންނާއީ ދެކޮޅު ޓިކެޓު، ދެވަނަ އަށް ދާ ފަރާތަކަށް އައިފޯން 11 އެއް އަދި ތިންވަނަ ފަރާތަކަށް ފުވައްމުލަކު ދެކޮޅު ޓިކެޓު ދިނުމަށް ވަނީ ހަމަޖެހިފައި ކަމަށެވެ.\nމި ޕްރޮމޯޝަންގެ ބައެއް އިނާމްތައް އެސްޓީއޯއިން ސްޕޮންސާތަކޮށްފައިވާއިރު، ޗެންނާއި ދެކޮޅު ޓިކެޓާއި، ފުވައްމުލަކު ދެކޮޅު ޓިކެޓް ސްޕޮންސާކޮށްފައި ވަނީ މޯލްޑިވިއަން އިންނެވެ.\nއެސްޓީއޯ އިން މައުލޫމާތުދިން ގޮތުގައި ގުރުވަތު ނެގުން އޮންނާނީ ހުރިހާ އައުޓްލެޓެއްގެ ކޫޕަންތައް އެއްކޮށްލައިގެންނެވެ. މި ޕްރޮމޯޝަން ކުރިއަށް ގެންދިއުމަށް ހަމަޖެހިފައި ވަނީ މިއަދުން ފެށިގެން މިއަހަރުގެ ނިޔަލަށް ކަމަށް އެސްޓީއޯ އިން މައުލޫމާތު ދެއެވެ.\nއެސްޓީއޯ އިން ބުނީ މިއީ އަހަރުގެ ތެރޭގައި އޮންނަ ދެވަނަ އަށް އެންމެ ބޮޑު ޕްރޮމޯޝަން ކަމަށާއި، ކޮންމެ އަހަރަކުވެސް ބާއްވަމުން އަންނަ މި ޕްރޮމޯޝަނަށް ކަސްޓަމަރުންގެ ވަރަށް ބޮޑު ތާއީދެއް ލިބެމުން ދާކަމަށެވެ.\nމި ޕްރޮމޯޝަން ބާއްވަމުން އަންނަތާ މިހާރު 10 ވަރަކަށް އަހަރެވެ. އެސްޓީއޯގެ މި ޕްރޮމޯޝަންގައި ކޮންމެ އަހަރަކުވެސް އަގުހުރި ތަފާތު އިނާމްތަކެއް ކަސްޓަމަރުންނަށް ދޫކުރެއެވެ.\nއެސްޓީއޯގެ ބޭސް ޝިޕްމަންޓް ގެންނަން އިންޑިއާއިން ހުއްދަ ދީފި\nއެސްޓީއޯ ސުޕަމާޓް އިން އާއްމުންނަށް މިހާރު ވިޔަފާރި ކުރެވޭނެ\nއެސްޓީއޯއިން ބިހާއި ފިޔާގެ އަގު އަނެއްކާވެސް ހެޔޮ ކޮށްފި


Supreme Court ge lafayah Gaazeen badhalu kurun, goaheh tha?\nސުޕްރީމް ކޯޓް ލަފަޔަށް ގާޒީން ބަދަލުކުރުން، ގޯހެއްތަ؟\nފަނޑިޔާރުން ހުވާ ކުރުމުގެ ރަސްމިއްޔާތަކަށް ސުޕްރީމް ކޯޓުގެ ފަނޑިޔާރުން ވަޑައިގަންނަވަނީ - ފޮޓޯ: މުހައްމަދު އަފްރާހް | އަވަސް\nދަށު ކޯޓުތަކުގެ ގާޒީއިން އެއިރެއްގެ މޫސުން އޮންނަ ގޮތަކަށް ބަދަލު ކުރާ މަންޒަރަކީ ރާއްޖޭގެ ޝަރުއީ ދާއިރާގައި ވަރަށް އާންމު މަންޒަރެކެވެ. ބައެއް ފަހަރު ހާއްސަ ސަބަބެއް ނޫނީ ޝަކުވާއެއް ނެތި ވެސް ޖުޑީޝަލް ސާވިސް ކޮމިޝަން (ޖޭއެސްސީ)އިން ގާޒީންނަށް އެ ފިޔަވަޅު އަޅާއިރު، ސުޕްރީމް ކޯޓުގެ ހުށަހެޅުމަށް ވެސް ގާޒީއިން ބަދަލު ކުރެއެވެ. މިހާރު މިއޮތް ސުވާލަކީ މިއީ ނުފޫޒަކަށް ނުވާނެ ހެއްޔެވެ؟\nމީގެ އެންމެ ފާހަގަކޮށްލެވޭ މައްސަލައަކަށް ވާނީ ކްރިމިނަލް ކޯޓުގެ އިސް ގާޒީގެ މަގާމުގައި ހުންނެވި އަބްދުލް ބާރީ ޔޫސުފް ކުއްލި ގޮތަކަށް، ރެއިން ރެއަށް ކުޑަކުދިންގެ ކޯޓަށް ބަދަލު ކުރަން ނިންމި ނިންމުމެވެ. ޖޭއެސްސީގެ އެ ނިންމުން އައީ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މައްސަލަ ގާޒީ ބާރީ ރިޔާސަތުގައި އިންނެވި ބެންޗަކުން ބާތިލްކޮށް އަނބުރާ ފޮނުވާލުމާއެކުއެވެ. ގާޒީ ބާރީއާއެކު، އެ ބެންޗުގައި ދެން އިންނެވި އެހެން ގާޒީއަކު ވެސް އާއިލީ ކޯޓަށް ބަދަލު ކުރިއެވެ. އެ ބަދަލާއެކު ގާސިމްގެ މައްސަލަ ކުރިމިނަލް ކޯޓުގައި އަލުން ކުރިއަށް ދިޔައެވެ. އޭރު އެ ދެ ގާޒީން ކުރިމިނަލް ކޯޓުން ނެރެ "އެއްލައިލީ" ބަޔަކު ބޭނުންވި ގޮތަށް ހުކުމެއް ނުނެރުމުން ކަމަށް ތުހުމަތުކުރާ މީހުން ގިނައެވެ.\nމިގޮތަށް ދަށު ކޯޓުތަކުގެ ގާޒީއިން މަސައްކަތް ކުރައްވާ ކޯޓު ކުއްލި ގޮތަކަށް ބަދަލު ކުރަނީ ޖޭއެސްސީއަށް ސުޕްރީމް ކޯޓުން ހުށަހަޅާ ހުށަހެޅުމެއްގެ ސަބަބުންނެވެ. ސުޕްރީމް ކޯޓުން ލިޔުން ޖޭއެސްސީގައި އެދެނީ މިވެނި ގާޒީއެއް އެވެނި ކޯޓަކަށް ބަދަލުކުރުމަށެވެ. މިކަމަކީ ނުރައްކާ ކަމެއް ކަމަށް ބުނެ މި ބަހުސް އަބަދުވެސް ކުރެވެއެވެ.\nކުރީގެ ބަންޑާރަ ނައިބު ހުސްނުއް ސުއޫދު ވިދާޅުވި ގޮތުގައި ތައުދީބީ ފިޔަވަޅެއްގެ ގޮތުގައި ނޫން ގޮތަކަށް ރުހުމެއް ނެތި ފަނޑިޔާރަކު އެއް ކޯޓުން އަނެއް ކޯޓަށް ބަދަލު ކުރުމަކީ ފަނޑިޔާރުންގެ މުސްތަގިއްލުކަމާ ހިލާފު ޣައިރު ދުސްތޫރީ އަމަލެކެވެ.\nގާނޫނީ ވަކީލް މައުމޫން ހަމީދު ވިދާޅުވި ގޮތުގައި ސުޕްރީމް ކޯޓުގެ ހުށަހެޅުމަކަށް ބިނާކޮށް ޖޭއެސްސީއިން ފަނޑިޔާރުން އެހެން ކޯޓުތަކަށް ބަދަލު ކުރުމުން ޝަރުއީ ދާއިރާގެ މިނިވަންކަން ނެތްކަން ހާމަވެއެވެ. އަދި، ގާނޫނު އަސާސީއިން ޖޭއެސްސީއާ މަތިކޮށްފައި އޮތް މަސްއޫލިއްޔަތު އަދާކުރުމުގައި އެ ކޮމިޝަން ފެއިލްވެފައި އޮތް މިންވަރު ވެސް އެނގެއެވެ.\nގާނޫނު އަސާސީގައި އޮތީ ޖޭއެސްސީއަކީ ވަކި ފަރާތަކަށް ނުޖެހޭ މިނިވަން މުސްތަގިއްލު މުއައްސަސާއެކޭއެވެ. އަދި، ސުޕްރީމް ކޯޓުގެ ފަނޑިޔާރުން ފިޔަވައި އެހެން ފަނޑިޔާރުން އައްޔަންކުރުމާއި މަގާމުގެ ކުރިއެރުން ދިނުމާއި، ބަދަލު ކުރުން އޮތީ އެ ކޮމިޝަނަށް އޮންނަ ބާރެއްގެ ގޮތުގައެވެ.\nއެގޮތާ ޖޭއެސްސީ ހިލާފުވާ ކަމަށް ސަރުކާރު ހިންގާ ޕާޓީ، އެމްޑީޕީއިން ގަބޫލުކުރެއެވެ. އެ ޕާޓީއިން އަންނަ ރައްޔިތުންގެ މަޖިލީހަށް ހުށަހަޅައިގެން އިސްލާހު ކުރާނެ ކަންކަމުގެ ތެރޭގައި އެކަން ހިމަނައިގެން އުޅެނީ އެހެންވެއެވެ. އެ އިސްލާހުތައް ގެނައުމަށް އެންމެ އިސްކޮށް އުޅުއްވާ ގާނޫނީ ވަކީލް ހިސާން ހުސެއިން ވިދާޅުވި ގޮތުގައި އެމްޑީޕީގެ ވިސްނުމަކީ ގާޒީއެއްގެ ޝަކުވާއެއް ނުވަތަ މައްސަލައެއް ނެތް ހާލުގައި އޭނާ މަސައްކަތް ކުރާ ކޯޓު ބަދަލު ނުކުރެވޭ ގޮތް ހެދުމެވެ.\nއޭގެ އިތުރުން ގާޒީއިން ބަދަލުކުރާ ހާލަތުގައި ވެސް އެއީ ހަމައެކަނި ޖޭއެސްސީގެ ދައުރު އޮންނަ ކަމެއްގެ ގޮތުގައި ސާފުކޮށް ބަޔާން ކުރުން ކަމަށް މަޖިލީހަށް ވެސް ވާދަކުރައްވާ ހިސާން ވިދާޅުވެއެވެ.\nމިހާރު ވެސް ގާނޫނު އަސާސީގެ ރޫހަކީ ގާޒީންގެ މައްސަލަތައް ބަލާނީ ހަމައެކަނި ޖޭއެސްސީކަން ގަބޫލު ކުރުމެވެ. ނަމަވެސް ސާފުކޮށް ބަޔާން ކުރަން ޖެހެނީ އެއާ ހިލާފަށް ބައެއް އުސޫލުތައް ހަދާފައިވާތީއެވެ. އެމްޑީޕީގެ އިސްލާހުގެ ރޫހަކީ ގާޒީންނަށް ފިޔަވަޅު އެޅުމުގައި ސުޕްރީމް ކޯޓުގެ ލަފަ އާއި ހުށަހެޅުންތައް ޖޭއެސްސީއަށް ނުދެވޭ ގޮތް ހެދުމެވެ.\n"ހަމަ ހުރެފައި ގާޒީއަކު އެއް ކޯޓުން އަނެއް ކޯޓަށް ބަދަލު ކުރުމަކީ އަޅުގަނޑުމެންނަށް ގަބޫލު ކުރެވޭ ކަމެއް ނޫން، އޭރަށް އޭނާއަށް ޔަގީން ކަމެއް ނުލިބޭ ގާނޫނު އަސާސީގައި ކަށަވަރު ކޮށްދީފައިވާ ގޮތަށް އޭނާއަށް އޭނާގެ މަގާމުގައި ހުރެވޭނެ ކަމެއް، އޭނާގެ މަގާމުގެ މަސްއޫލިއްޔަތު ގާނޫނާ އެއްގޮތަށް އަދާ ކުރުމުގައި ހުއްޓާ އިތުރު މައްސަލައެއް ޝަކުވާއެއް ނެތި އޭނާ އެ ހުރި ކޯޓުން އޭނާ ބަދަލު ކުރެވުން އެއީ އޭނާގެ މައްޗަށް ފޯރުވޭނެ ނުފޫޒެއް ނޫން ގޮތަކަށް އަޅުގަނޑުމެންނަކަށް ނުފެނޭ،" ހިސާން ހުސެއިން ވިދާޅުވިއެވެ.\nވަކީލް ހިސާން، އެހެން ބައެއް ވަކީލުންނާއެކު - މުހައްމަދު އަފްރާހް | އަވަސް\nކުއްލި ގޮތަކަށް މަސައްކަތް ކުރާ ކޯޓު ބަދަލުކުރި ގާޒީއަކު ވިދާޅުވި ގޮތުގައި އޭނާ އައްޔަން ކުރި ކޯޓު ނޫން އެހެން ކޯޓަކަށް އަހާލުމެއް އަދި ރުހުމެއް ނެތި ބަދަލު ކުރުމަކީ ނަފްސާނީ ގޮތުން ވެސް ގިނަ ގެއްލުންތަކެއް ލިބުނު ކަމެކެވެ. އޭގެއިތުރުން ގާނޫނީ ގޮތުން ވެސް އެއީ ހަމަޖެހޭ ކަމެއް ކަމަށް އޭނާ ގަބޫލެއް ނުކުރައްވައެވެ.\n"ކޯޓު ބަދަލުކުރަނީ ޕްރޮމޯޝަނެއްގެ ގޮތުން ކަމެއް، ޑީމޯޝަނެއްގެ ގޮތުން ކަމެއް، ފިޔަވަޅެއްގެ ގޮތުން ކަމެއް ވެސް ނޭނގެ، މައްސަލަ ބަލާ ކަމެއް ވެސް ނޭނގޭ، ކުއްލިއަކަށް އެނގެނީ ކޯޓު ބަދަލު ކޮށްފިކަން، މިއީ އެންމެ ރަނގަޅު ގޮތް ކަމަކަށް ނުދެކެން،" އެ ގާޒީ ވިދާޅުވިއެވެ.\nގާޒީ ވިދާޅުވި ގޮތުން ފަނޑިޔާރުންގެ މައްސަލަތައް ބެލުމުގެ ފުރިހަމަ ބާރު އޮންނާން ޖެހޭނީ ޖޭއެސްސީގައެވެ. ފަނޑިޔާރެއް މަސައްކަތް ކުރާނެ ކޯޓަކާ ގުޅޭ ގޮތުން ސުޕްރީމް ކޯޓުން ގޮތެއް ހުށަހެޅުމަކީ ގާނޫނު އަސާސީގެ ރޫހެއް ނޫނެވެ.\nސުޕްރީމް ކޯޓުން ލަފަޔާއި އިރުޝާދު ދޭނަމަ، ދޭން ޖެހޭނީ ފަނޑިޔާރުން ކުރިއަށް ގެންދާ ޝަރީއަތްތަކާ ގުޅިގެން ކަމާއި ފަނޑިޔާރުންނަށް ފިޔަވަޅު އެޅުމަށް ސުޕްރީމް ކޯޓުން ލަފާ ދީގެން ނުވާނެ ކަމަށް ވެސް އޭނާ ވިދާޅުވިއެވެ.\nގާނޫނީ ވަކީލް މަހުފޫޒު: އޭނާގެ ހިޔާލު މިކަމުގައި ތަފާތު - މުހައްމަދު އަފްރާހް | އަވަސް\nމިކަމުގައި ހިޔާލު ތަފާތުވާ ބޭފުޅުން ވެސް އުޅުއްވައެވެ. އޭގެ އެއް ވަކީލަކީ މަހުފޫޒު ސައީދެވެ. އޭނާ ވިދާޅުވި ގޮތުގައި ސުޕްރީމް ކޯޓުގެ ހުށަހެޅުންތަކާއި ލަފާ ޖޭއެސްސީއަށް ހުށަހެޅިދާނެއެވެ. އެއީ އެ ކޮމިޝަންގައި ސުޕްރީމް ކޯޓުގެ ފަނޑިޔާރެއް އިންނަވަނީ ވެސް އެ ބޭނުމުގައެވެ. ސުޕްރީމް ކޯޓަކީ އަދުލުއިންސާފުގެ ނިޒާމްގެ އެންމެ މަތީ ފަރާތް ކަމުގައިވާއިރު އެ ޒިންމާގެ ދަށުން އެ ކޯޓަށް ފެންނަ ފެނުމެއް ޖޭއެސްސީއަށް ހުށަހެޅުމަށް ހުރަހެއް ނެތް ކަމަށް މަހުފޫޒު ވިދާޅުވެއެވެ.\n"ރައީސުލްޖުމްހޫރިއްޔާގެ މެންބަރެއް ވެސް އެބަ އިންނަވާ ޖޭއެސްސީގައި އެއީ ރައީސަށް ފެނިލައްވާ ކަންކަން ހުށަހެޅުމަށާއި ލަފާ ދެއްވުމަށް، އެކަމަކު އެއީ ރައީސް ޖޭއެސްސީއަށް ނުފޫޒު ފޯރުވަނީއެކޭ ނުބުނެވޭނެ، އެގޮތުގެ މަތިން ސުޕްރީމް ކޯޓަށް ފެންނަ ހުށަހެޅުމެއް ހުށަހެޅުމަކީ ޖޭއެސްސީއަށް ނުފޫޒު ފޯރުވުމެއް ނޫން، ޝަރުއީ ނިޒާމް ހަރުދަނާ ކުރަން ސުޕްރީމް ކޯޓަށް ފެންނަ ހުށަހެޅުން ހުށަހެޅުމުގައި ގޯހެއް ނެތް،" މަހުފޫޒު ވިދާޅުވިއެވެ.\nއެހެންނަމަވެސް ސުޕްރީމް ކޯޓަށް ވަކި ފަނޑިޔާރަކު ބަދަލު ކުރަން ފެންނަ ކަމަށް ހުށަހެޅިޔަސް، ޖޭއެސްސީން ސުޕްރީމް ކޯޓުން ހުށަހަޅާ ގޮތަށް ނިންމައިގެން ނުވާނެއެވެ. އެ ނިންމުން ވާން ޖެހޭނީ ޖޭއެސްސީގެ އަމިއްލަ އިހްތިޔާރުން ނިންމާ ނިންމުމަކަށް ކަމަށް މަހުފޫޒު ވެސް ވިދާޅުވެއެވެ. އަދި، ބަދަލު ކުރަން ނިންމާ ނިންމުން ވާންޖެހޭނީ އެ ފަނޑިޔާރަކަށް އެނގިގެން، ރުހުމާއެކު ނިންމާ ނިންމުމަކަށް ކަމަށް އޭނާ ވެސް އެއްބަސްވެ ވަޑައިގަންނަވައެވެ.\nމިއީ އަދި އިތުރަށް ފުޅާވާނެ ބަހުސެކެވެ. ގާނޫނު އަސާސީގައި މުއައްސަސާތަކާއި ދައުލަތުގެ ބާރުތަކުގެ ވެސް ބާރާއި ހުދޫދާއި މަސްއޫލިއްޔަތު ވަރަށް ސާފުކޮށް އޮތީ ލިޔެފައެވެ. އެ ހޫދުގެ ތެރޭގައި މުސްތަގިއްލު ކަމާއެކު، އިތުބާރު ހިފޭ ގޮތަށް އަމަލު ކުރާ ނަމަ، މިފަދަ ހިޔާލު ތަފާތުވުންތައް ބޮޑުވެގެން ނުދާނެއެވެ.\nއެމްޑީޕީ ސުޕްރީމް ކޯޓް ޖޭއެސްސީ + ޝަރުއީ ދާއިރާ ގާނޫނީ ވަކީލުން


Therapy nulibigen shakuvaa thah funijehifai | Mihaaru\nއޯޓިޒަމް ދުވަސް ފާހަގަކުރަން މާލޭގައި ބޭއްވި ހިނގާލުމެއްގައި، ބަޔަކު ޝުއޫރު ފާޅުކުރަނީ. ފޮޓޯ: މޯލްޑިވްސް އޯޓިޒަމް އެސޯސިއޭޝަން\n23 ފެބުރުއަރީ 2019 - 08:31 8 comments\nތެރަޕިސްޓުން މަދުވުމާއި ޕްރައިވެޓް ތަންތަނުން ޚިދުމަތްތައް ހޯދުމުގެ އަގު ބޮޑުވުމާއި މުހިއްމު ބައެއް ޚިދުމަތްތައް ރާއްޖެ އިން އެއްގޮތަކަށް ވެސް ލިބެން ނެތުމަކީ ނުކުޅެދުންތެރިކަން ހުންނަ ކުދިންގެ އާއިލާތަކަށް އަބަދުވެސް ކުރިމަތިވެފައި އޮންނަ ގޮންޖެހުމެކެވެ. ތެރަޕިއުޓިކް ޚިދުމަތްތައް ހިލޭ ފޯރުކޮށްދިނުމަށް މި ސަރުކާރުން ސްކީމެއް ތައާރަފްކުރުމުން އެ ކަމުގެ މާލީ ބުރަ ފިލައިދިޔުމުގެ މަގު ވަނީ ފަހިވެފަ އެވެ. އެކަމަކު ތެރަޕީ ނުލިބިގެން ކުރާ ޝަކުވާތަކަށް އަދިވެސް ހުއްޓުމެއް ނާދެ އެވެ.\nތެރަޕިއުޓިކް ޚިދުމަތްތައް ހިލޭ ފޯރުކޮށްދިނުމުގެ ވައުދެއް ރައީސް އިބްރާހީމް މުހައްމަދު ސޯލިހުގެ ސަރުކާރުގެ ފުރަތަމަ 30 ދުވަހުގެ ތެރޭގައި ހާސިލްކުރަން އަމާޒު ހިފައި ޖެންޑަ މިނިސްޓްރީން ވަނީ އެ ޚިދުމަތްތަކަށް އާސަންދަ ދޭ ޕްރޮގްރާމެއް ޖެނުއަރީ 1 އިން ފެށިގެން ތައާރަފްކޮށްފަ އެވެ. އެކަމަކު އޭގެ ދޮޅު މަސް ފަހުން ވެސް ބައެއް މީހުން އަންނަނީ ޚިދުމަތް ހޯދަން އުނދަގޫކަމުން، ސޯޝަލް މީޑިއާގައި ކަންބޮޑުވުން ފާޅުކުރަމުންނެވެ. އާސަންދަ ލިބުނަސް، މި ޚިދުމަތްތައް ހޯދުމަށް ބޮޑެތި ހުރަސްތަކެއް ހުރިކަން އެ ޝަކުވާތަކުން އެނގެ އެވެ.\n"ޚާއްސަ އެހީ އަށް ބޭނުންވާ ކުދިންނަށް މި ރާއްޖެއަކުން ފަސޭހަ ގޮތަކަށް ޑޮކްޓަރަށް ދެއްކޭ ގޮތަކަށް ނޫން ކަންނޭނގެ އޮންނަނީ،" ފޭސްބުކްގައި ފާތިމަތު މުހައްމަދު ލުތުފީ ލިޔުނެވެ.\n"ދަރިން ލިބުމަކީ ނިއުމަތެއް. ލިބުމުން ލޮލުގެ ކޮއެ ފަދައިން ބޮޑެތި ކުރަނީ ލޯބިވާތީ. އިންސާނީ ހައްގުތަކަށް ގޮވާލާ އިރު މިއީ ވެސް ހައްގު ނުލިބި ދާ ކުދިންތަކެއް."\nޝަކުވާތަކުން އެނގޭ ގޮތުގައި ބައެއް މީހުން އުޅެނީ ޚިދުމަތް ދޭނެ ތެރަޕިސްޓެއް ނުވަތަ އެޕޮއިންޓްމެންޓެއް ނުލިބިގެންނެވެ. އަނެއް ބައި މީހުންގެ ޝަކުވާއަކީ ކުއްޖާގެ ހާލަތަށް ރިއާޔަތްކޮށް ލުއިފަސޭހަ ގޮތަކަށް ޚިދުމަތް ލިބޭނެ އިންތިޒާމްތަކެއް ހަމަޖެހިފައި ނެތުމެވެ.\nސަރުކާރުން އިންޝުއަރެންސް ސްކީމް ތައާރަފްކޮށްފައި ވަނީ މިހާރު ވެސް އާސަންދަ ލިބޭ ތަންތަނުގެ އިތުރުން ތެރަޕިއުޓިކް ޚިދުމަތްތައް ފޯރުކޮށްދިނުމަށް އާސަންދަ ކުންފުނީގައި ރަޖިސްޓްރީވާ ތަންތަނުން ވެސް ޚިދުމަތް ހިލޭ ލިބޭ ގޮތަށެވެ.\nޚިދުމަތް ދޭން އަލަށް ތަންތަން ރަޖިސްޓްރީކުރުމުގަ އާއި އެއީ ކޮން ތަންތަނެއްކަން އާއްމުންނަށް އެނގެން ވަގުތު ނަގަނީ ކަމަށް ވުން އެކަށީގެންވެ އެވެ.\nވާހަކަދެއްކުމާއި އަޑުއިވުމުގެ މައްސަލަތަކާއި ޑައުން ސިންޑްރޯމް އަދި އޯޓިޒަމް ފަދަ ނުކުޅެދުންތެރިކަން ހުންނަ ކުދިންނަށް ގަވާއިދުން ތެރަޕީ ބޭނުންވާކަން ފާހަގަކޮށް ފޭސްބުކްގައި އައިޝަތު ޔަޝްފާ ލިޔެފައިވާ ގޮތުގައި ތެރަޕީތަކުގެ އަގު ބޮޑުކަމުން އާއިލާތައް ތިބީ އެހީތެރިކަމެއް ނުލިބިފަ އެވެ. އޯޓިޒަމް އެސޯސިއޭޝަނަށް ބަލާ ނަމަ، ތެރަޕީތަކަށް 3،000 ރުފިޔާގެ ފީއެއް ނަގާ އިރު އެހެން ބައެއް ތަންތަނުން ސެޝަނަކަށް 300-500 ރުފިޔާ ނަގާ ކަމަށާއި އައިޖީއެމްއެޗުގެ ތެރަޕިސްޓުންނަށް އެޕޮއިންޓްމެންޓް ތާވަލްކޮށްދިނަސް ފުރުސަތެއް ލިބެން ދެ މަސް ވެސް ނަގާފާނެ ކަމަށް އޭނާ ބުނެފައިވެ އެވެ.\n"މިއީ އިންސާފެއް ނޫން،" ބުދަދުވަހު ލިޔެފައިވާ ޕޯސްޓުގައި ޔަޝްފާ ބުންޏެވެ.\n"މި ކުދިންނަށް ވަރަށް ބޮޑަށް އެހީތެރިކަން ބޭނުންވޭ."\nޖެންޑަ މިނިސްޓްރީން ބުނާ ގޮތުގައި ތެރަޕިއުޓިކް ޚިދުމަތްތައް ހޯދުމުގައި މިހާރު ދަތިތައް ދިމާވެދާނެ އެއް ސަބަބަކީ އާސަންދަ ލިބެން ފެށުމާ ގުޅިގެން އެ ޚިދުމަތްތަކަށް ކުއްލިއަކަށް ޑިމާންޑް ބޮޑުވެފައި އޮތުމެވެ. އޭގެ އިތުރުން، އަލަށް ކަމެއް ތައާރަފްކުރާ އިރު މައްސަލަތަކެއް ދިމާވުން އެކަށީގެންވާކަން ވެސް، އެ މިނިސްޓްރީން ފާހަގަކުރެ އެވެ.\n"ސްކީމް ލޯންޗުކުރިތާ އަދި މިވީ އެއް މަހާއި ދުވަސްކޮޅެއް. މީގައި އުނިވާ ކަންކަމަކީ ކޮބައިތޯ މިނިސްޓްރީން ބަލައި ކަންކަން ހައްލުކުރަން މަސައްކަތްކުރަމުން އަންނަނީ. އާސަންދަ އިން މި ޚިދުމަތްތައް ކަވަރުކުރަން ފެށީމަ ޑިމާންޑަށް ވެސް ކުއްލިއަކަށް ބޮޑު ބަދަލެއް އަތުވެއްޖެ،" ޖެންޑާ މިނިސްޓްރީގެ އެސިސްޓެންޓް ޑިރެކްޓަރު އިބްރާހީމް މުހައްމަދު ވިދާޅުވި އެވެ.\nސްކީމް ތައާރަފްކުރަމުން ޖެންޑާ މިނިސްޓްރީން ބުނެފައިވާ ގޮތުގައި ނެޝަނަލް ސޯޝަލް ޕްރޮޓެކްޝަން އޭޖެންސީ (އެންސްޕާ)ގައި ރަޖިސްޓްރީކޮށްފައިވާ، ނުކުޅެދުންތެރިކަން ހުންނަ ކުދިން/މީހުންނަށް "ތެރަޕިއުޓިކް ފަރުވާ ބޭނުންވާކަން އަންގައިދޭ ކަމާ ގުޅޭ ޚާއްސަ ޑޮކްޓަރެއްގެ ލިޔުމާއި އެފަދަ ތެރަޕިއުޓިކް ޚިދުމަތް ފޯރުކޮށްދޭ މަރުކަޒެއްގެ ކޯޓޭޝަންގެ އިތުރުން އެހީ އަށް އެދޭ ފޯމު ފުރިހަމަކުރެއްވުމަށް ފަހު އެ އެޖެންސީ [އެންސްޕާ] އަށް ހުށަހެޅުއްވުމުން، އެހީ ހަމަޖެހިގެންދާނެ އެވެ."\nސަރުކާރާއި ޕްރައިވެޓް ސެކްޓަރަށް ބެލިޔަސް މީހުންނާއި ޚިދުމަތްތައް މަދުކަމުން، ނުކުޅެދުންތެރިކަން ހުންނަ ކުދިންނަށް ބޭނުންވާ ތެރަޕީތައް ނުލިބުމުގެ ހުސްކަން އިންތިހާ އަށް ބޮޑެވެ.\nފޭސްބުކް ޕޯސްޓަކުން ކަންބޮޑުވުން ފާޅުކުރި އެހެން މީހަކު ސުވާލުކޮށްފައި ވަނީ އޮކިއުޕޭޝަނަލް ތެރަޕީ ދޭނެ އެންމެ ޑޮކްޓަރަކު ހުރެގެން "އެ ދެވެނީ އެންމެ ފުރިހަމަ ފަރުވާތޯ" އެވެ.\n"އެކި ކަހަލަ މައްސަލަތައް ހުންނަ ކުދިންނަށް ބޭނުންވާ ތެރަޕީ ދޭނެ ޑޮކްޓަރުން މަދުކަން ކަމާ ބެހޭ ވުޒާރާ އަށް ނޭނގޭތީތޯ؟ އެ ދާއިރާ އިން މީހުން ތަމްރީން ނުކުރަނީ ކީއްވެގެންތޯ؟" އޭނާ ފެބްރުއަރީ 15ގައި ލިޔެފައިވެ އެވެ.\nފާތިމަތު މުހައްމަދު ލުތުފީގެ ޕޯސްޓުގައި ސުވާލުކޮށްފައި ވަނީ "ފެންވަރުގެ ހޮސްޕިޓަލްތައް އެޅެމުންދާ އިރު"، ނުކުޅެދުންތެރިކަން ހުންނަ ކުދިންނަށް ޚިދުމަތް ދޭން ޚާއްސަ ހޮސްޕިޓަލެއް ރާއްޖޭގައި ނެތީ ކީއްވެގެންތޯ އެވެ.\n"މާލީ ހާލަތު ނިޔާކުރާ ގޮތުން ކިހިނެއް [ކޮންމެ ފަހަރަކު] ފުރައިގެން ދާނީ؟" ފެބްރުއަރީ 12ގައި އޭނާ ލިޔެފައިވެ އެވެ.\n"ރާއްޖޭގެ ކޮންމެ ރައީސެއް ވެސް ފުރަތަމަ 100 ދުވަސް ނުވަތަ ފުރަތަމަ ދައުރު ނިންމާލަމުން ފޮނި އަނގަ ތަޅާފައި ބުނާނެ ވަކި އުޖޫރައެއް ހަމަޖެއްސީމޭ. އެހީ ފޯރުކޮށްދިނީމޭ. އެ ކުދިންގެ އަސްލު ހަގީގީ ހައްގުތައް ކޮބާ؟"\nސިކުނޑީގެ ނުކުޅެދުންތެރިކަން ހުންނަ ކުދިން ތަންތަނަށް ގެންގޮސްގެން ފަރުވާ ހޯދުމަކީ އުނދަގޫ ކަމެއްކަން ވެސް ފާތިމަތު ފާހަގަކޮށްފައިވެ އެވެ.\n"ގޭގެ އަށް ގޮސް އެ ކުދިންނަށް ޑޮކްޓްރީ ފަރުވާ ދެވެން އަސްލު ޖެހޭނެ،" އޭނާ ލިޔެފައިވެ އެވެ.\n"މިނިސްޓްރީ އަށް ގުޅައިގެން އެ ކަމަށް އެދުނީމަ، ލަދުގަންނަން ޖެހޭ ކަންނޭނގެ، އެ ހިދުމަތެއް އަދި ތައާރަފްވެފައެއް ނެތޭ [ބުނަން]."\nޖެންޑަ މިނިސްޓްރީން ބުނީ ނުކުޅެދުންތެރިކަން ހުންނަ ކުދިންނަށް ބޭނުންވާ ތެރަޕިއުޓިކް ޚިދުމަތްތަކާއި ޚިދުމަތް ދޭ މީހުން މަދުވުމުގެ މައްސަލަ އަށް އިތުރު ލުއިތައް ހޯދައިދޭން މަސައްކަތްކުރަމުން އަންނަ ކަމަށެވެ.\n"މި ހުރިހާ ކަމަކަށް ނިޒާމެއް ގާއިމްކުރަން ވަގުތު ބޭނުންވާނެ،" އިބްރާހީމް ވިދާޅުވި އެވެ.\nއިތުރު ލިޔުންތައް ކުޑަކުދިން ނުކުޅެދުންތެރިކަން ހުންނަ މީހުން ޖެންޑާ މިނިސްޓްރީ


Massala hallu nuve 37 million fenah, MWSC ge javaabeh neiy! | Mihaaru\n37 މިލިއަން "ފެނަށް"، އެމްޑަބްލިއުއެސްސީގެ ޖަވާބެއް ނެތް!\nމާލޭގެ ޑީވޯޓަރިން ނިޒާމު ހަރުދަނާ ކުރަން އެމްޑަބްލިއުއެސްސީ އާއި ހައުސިން މިނިސްޓްރީއާ ދެމެދު އެއްބަސްވުމެއްގައި ސޮއިކުރި ރަސްމިއްޔާތުގައި މުއިއްޒު (ކ) އާއި އެ ކުންފުނީގެ މެނޭޖިން ޑިރެކްޓަރު ފަޒުލް ރަޝީދު (ވ). އެމްޑަބްލިއުއެސްސީއާ ހަވާލުކުރި މަޝްރޫއު ނާކާމިޔާބުވިއިރު ވެސް އެ ކުންފުނިން ވާހަކައެއް ނުދެއްކި. --ފޮޓޯ: ނިޝާން އަލީ/ މިހާރު\n31 އޮކްޓޯބަރ 2018 - 11:44\nވާރޭ ވެހުމާ އެކު މާލޭގެ އެކި ސަރަހައްދުތަކުގައި ފެންބޮޑުވާ މައްސަލަ ހައްލުކުރަން ހަތަރު ފިޔަވައްސަކަށް ބަހާލައިގެން 2014 ގައި ފެށި މަޝްރޫއުގައި ފެން ހިންދުމުގެ ނިޒާމު ވަރުގަދަކުރަން ޕަންޕްތައް ބެހެއްޓުމާއި މަރާމާތުކުރުން ވެސް ހަވާލުކުރީ އެމްޑަބްލިއުއެސްސީއާ އެވެ.\nމި މަޝްރޫއަށް ދައުލަތުގެ ބަޖެޓުން ބޮޑު ހޭދައެއް ކުރިއިރު ވެސް މައްސަލަ ހައްލެއް ނުވި އެވެ. ބޯކޮށް، ވާރޭ ވެހޭ ދުވަސްތަކުގައި ކުރިއެކޭ އެއްގޮތަށް މާލޭގެ ގިނަ ސަރަހައްދުތަކެއް އޮންނަނީ ފެނު އަޑީގަ އެވެ. ވޭތުވެދިޔަ ދެތިން ދުވަހު، އާއްމުންނަށް ވަނީ މި ތަކުލީފު އުފުލަން ޖެހިފަ އެވެ.\nމި މައްސަލައިގައި، އާއްމުން ރުޅިގަދަވުމުން، ހައުސިން މިނިސްޓަރު ޑރ. މުހައްމަދު މުއިއްޒު ކުރެއްވި ޓުވީޓެއްގައި ވިދާޅުވީ ފެންބޮޑުވުމުގެ މައްސަލަ ހައްލު ނުވީ އެ މަޝްރޫއުގެ ދަށުން ބެހެއްޓި ޕަމްޕްތަކެއް ބަޔަކު ގަސްތުގައި ހަލާކު ކޮށްލުމުންނެވެ. މިއީ، ޒިންމާދާރު ޖަވާބެއް ނޫން ކަމަށް ބުނެ، މި މައްސަލައިގެ ފާޑުކިއުން އަދިވެސް ނުނިމެ އެވެ.\nMale maguthakun fen hindhun 12.9 million rf ah MWSC aa havaalu koffi\nމި މަޝްރޫއު ނާކާމިޔާބުވީ ސަބަބެއް އެމްޑަބްލިއުއެސްސީއަކުން އަދި ނުބުނެ އެވެ. ތަފްސީލުތައް ހޯދަން، އެދުމުން މީޑިއާއާ ވާހަކަ ދައްކަން އެ ކުންފުނިން ބޭނުމެއް ނުވި އެވެ.\nDetails of storm water drainage projects carried out in Male since 2014. pic.twitter.com/7QhXjY6dgQ\nމަޝްރޫއުގެ ތަފްސީލުތައް އާއްމުކުރައްވައި މިނިސްޓަރު މުއިއްޒު ކުރެއްވި ޓުވީޓް.\nބަޔަކު ޒިންމާ ނުނެގިއަސް، ހައުސިން މިނިސްޓަރު މުއިއްޒު ރޭ އޭނާގެ ޓްވީޓްގައި އާއްމުކުރެއްވި މި މަޝްރޫއާ ގުޅޭ ތަފްސީލުތަކުން އެނގުނީ 34 މިލިއަން ޚަރަދުކުރި މަޝްރޫއަށް ބަޔަކު އިހުމާލުވެފައިވާ ކަމެވެ.\nމުއިއްޒުގެ ޓްވީޓްގައި ހިމެނޭ މައުލޫމާތުތަކުގައިވާ ގޮތުން، އެމްޑަބްލިއުއެސްސީއާ ހަވާލުކުރީ މާލޭގެ އެކި ސަރަހައްދުތަކުގައި ޖުމްލަ 15 ޕަމްޕު ބަހައްޓާށެވެ. މި މަޝްރޫއުގެ ހަތަރު ވަނަ ފިޔަވަހީގެ މަސައްކަތް އަދިވެސް ހިނގަމުން އަންނަ ކަމަށް އެ މައުލޫމާތުތަކުގައިވެ އެވެ.\nމި މަޝްރޫއުގެ އެންމެ ފަހުގެ މަސައްކަތްތައް ކުރަމުން އައި ނަމަވެސް މައްސަލަ ހައްލު ނުވާނެ ކަން ވޭތުވެދިޔަ ދެތިން ދުވަހު މާލެ އޮތް ހާލަތުން ވަނީ ސާފުވެފަ އެވެ.\nފެންބޮޑުވުން ބޯހިޔާވަހިކަން ހައުސިން މިނިސްޓްރީ އެމްޑަބްލިއުއެސްސީީ ކުރީގެ މިނިސްޓަރު ޑރ. މުހައްމަދު މުއިއްޒު މެމްބަރު އިބްރާހިމް ފަޒުލް ރަޝީދު (ފެލިދޫ)\n37 ކޮމެންޓް, 76 ރިއެކްޝަންސް\nހައުސިންގ މިނިސޓްރީން ދޭ ޑިޒައިން އަކާ އެއްގޮތަށް މަސައްކަތްކުރީ އެމް.ޑަބްލިޔު.އެސް.ސީ އިން. ޕްރޮޖެކްޓް ސްކޯޕް އަދި ސްޕެސިފޭކަޝަން އާއި އެއްގޮތަށް. ވީމާ އެޕރޮޖެކްޓުން މައްސަލަ ހައްލުވުމާއި ނުވުން އެއީ އެމް،ޑަބްލިޔު.އެސް.ސީ ޒިންމާ ވާން ޖެހޭ ކަމެއްކަމަކަށް ބެލެވޭކަށް ނެތް.މަސައްކަތް ކުރާ ފަރާތުގެ ޒިންމާއަކީ މަސައްކަތުގެ ވެރިފަރާތާއި އެކު އެއްބަސްވެވުނު މިންވަރަކަށް ކަނޑައެޅިފައިވާ އަގެއްގައި އެކަން ކުރުން...\nމިދޭތެރެއަކުން ފުލެޓޭ ކިޔައިގެން ހޭވި ހަޑި ކޮބާތޯ؟ ސުޕުރީމު ކޯޓުގެ ހުލުމާއެކު އެކަންވެސް ދުމަށް އަރާ ހުލިވެއްޖެ.. މުޅިންވެސް އެކަހަލަ ގޭމު\nއެމްޑަބްލިޔު އެސްސީ ގެ ކޮރަޕްޝަން އެނގޭނީ ހާވާލީމައެވެ. ބައެއް މުވައްޒަފުން އެވާހަކަ ދައްކައެވެ.\nމާލޭގަ އަދި އެހެން ރައްރަށުގަވެސް ފެންބޮޑުވުން ހައްލުކުރަން އެންމެ ފުރަތަމަ ކުރަން ޖެހޭކަމަކީ އިމާރާތްތަކުގެ ފުރާޅައް ނޫނި ޓެރަސްއައް ވެހޭފެން މަގުމައްޗައް ދޫކޮއްލުމުގެ ބަދަލުގަ އޭގެ ބައެއް ބިމައްހިންދޭނެގޮތެއްހެދުން އޭރުން ފެންފަށަލަވެސް ތާޒާވާނެ. ފެންފަށަލަ ތިލަވުމުން ހުރިހާފެނެއް ބިމައްނުހިންދިދާނެ އެކަމަކު އޭގެ ބައެއް ހިންދޭނަމަވެސް ވަރައްބޮޑުހައްލަކައްވާނެ. އިމާރާތްކުރުމުގެ ހުއްދައިގެތެރޭ މިފަދަކަމެއް ހިމެނިދާނެ.\nބިމަށް ހިނދޭ ރޭޓަށްވުރެ ގިނަިނ ވާނޭވެހޭތީ ފެންބޮޑުވާން ދިމާވާނީ! ސްޓޯމްވޯޓަރ ކެޓެގެރީ އަށް ފެތެނީ އެހެންވެ. ބިމުގެ ފެންފަށަލަ އަށް ފެން ހިނދޭނީ ވަކި ވަރަކަށް ވަކި ސްޕީޑެއްގައި.\nމުއިއްޒު މެންގެ ވެރިކަމުގައި މުއިއްޒު ކުރި ކޮންމެ ކަމެއް ވަނީ "މުއިއްޒު " ވެފަ ! ތިންހަތަރު ފަހަރު ތަޅާލަން ނުޖެހޭ އެއްކަމެއްވެސް ނެތް ! ގިނަލާރި ކެވޭނީ ކޮންމެކަމެއް " މުއިއްޒު '" ވެގެން !\nހާވާފައިހުންނަ ހަޑި މިއިނގެނީ ވެރިކަން ހަތަމްވާ ހިސާބުން.\nތިޔަ ބިޑް ބައްދަލުމުވަށް އަޅުގަނޑު ދިޔައިން. ކުރި ސުވާލުގެ ތެރޭގައި ތިޔަ ސަރަހައްދައް ފެން ޖަމާވަނީ ކިހާ މިންވަރަކަށްތޯ ސުވާލު ކުރިން. މާނައަކީ ކެޗްމެންޓް އޭރިޔާ ކަލްކިއުލޭޓޭ ކުރުމަށް ތިޔަ ސަރަޙައްދަކީ މާލޭގެ އެންމެ ތިރި ހިސާބައްވާތީ އެސަރަހައްދަށް ފެން ދަތުރުކުރާ މަގުތަކުގެ ލެވެލް ބެލުމާއި ވާރޭ ވެހޭ މިންވަރަށް ބަލާ ފެން ބޮޑުވާ މިންވަރު ދެނެގަތުން މުހިންމުވީމަ. އަޅަންޖެހޭހޮޅީގެ ފަލަމިނާ، ޕަންޕުތައް ސައިޒް ކުރެވޭނީ އޭރުން! މިކަންތައް ކޮށްފަ ނެތް!\nއެމް.ޑަބްލިޔު.އެސް.ސީ އިން ޒިންމާ ނަގަންޖެހޭނެ. އެތާގެ ވެރިން ޖަވާބުދާރީ ވާން ޖެހޭނީ. ކޮންމެ ބަޔަކު ރައްޔިތުންގެ ފައިސާ ކާލާފަ އެހެން ދެވިގެންނެއްނުވާނެ. މައްސަލަ ބަލާ ފިޔަވަޅު އަޅުއްވާ\nސާބަހޭ ފަޒޫ ތީވާނެ ވަރަކީ


ސެކިޔުލަރިޒަމް (ޢަލްމާނިއްޔަތު) – Sheikh Fikree Sheikh Fikree\nالحمد لله ، والصلاة السلام على رسول الله ، وبعد:\nޢަލްމާނިއްޔަތު ނުވަތަ ސެކިއުލަރިޒަމް އަކީ، ދީނާއާއި ޢަޤީދާއާއި އަޅުކަމާއި، އެނޫން އެންމެހާ އިޖްތިމާޢީ ކަންކަންކަމާ ވަކިކޮށްލުމުގެ ފިކުރެވެ. ދިރިއުޅުމުގެ މައިދާނުގެ އެއްވެސް ކަމެއްގައި ދީނުގެ އަސަރު އެކުލެވިގެން ނުވާނެކަމުގައި ޤަބޫލުކުރާ ޤަބޫލު ކުރުމެކެވެ. ދީނަކީ ތިމާގެ ވެރިރަސްކަލާނގެއާއި ތިމާއާ ދެމެދުގައި އޮންނަން ޚާއްޞަ ގުޅުމެއްކަމުގައި ބުނާ ފިކުރެކެވެ. ދީނީ ގޮތުން ލާޒިމުކުރާ ކަންކަމަކީ އަޅުކަންކުރުމުގައި އެކަނި ތަބާވާންޖެހޭ ކަންތައްތަކެއް ކަމުގައި ދެކޭ ދެކުމެވެ. ވަޒީފާގެ މައިދާނުގައާއި ތަޢްލީމު ޙާޞިލު ކުރުމުގައާއި ވިޔަފާރީގެ މައިދާނާއި އަދި މިނޫންވެސް އިޖްތިމާޢީ އެއްވެސް މުޢާމަލާތެއްގައި ދީނުން ލާޒިމުކުރާ ކަމެއް ނުހިމެނުމުގެ ފިކުރެވެ.\nމިއަދު ހުޅަނގެ ޤައުމުތަކުގައި، ވަޒީފާގެ މައިދާނުގައި އާއި ސްކޫލްތަކާއި މަތީ ތަޢުލީމުދޭ މުއައްސަސާތަކުގައި، ވަކި ދީނެއް ރަމްޒުކޮށްދޭ ގޮތަށް ހެދުން އެޅުން މަނާކުރާ ފިކުރަކީ މިއީއެވެ. އެގޮތުން، ބުރުގާ އަޅައިގެން ކިޔަވަންދިޔުން ނުވަތަ ވަޒީފާއަށް ދިޔުން މަނާކުރަނީ، އެއީ ދީނީ އަމުރަކަށް ކިޔަމަންވުން ހިމެނޭތީއެވެ.\nމި ފިކުރަކީ ޔޫރަޕުގެ ޞިނާޢީ އިންޤިލާބުގެ ކުރިން، މީލާދީ ގޮތުން 18 ވަނަ ގަރުނުގެ ތެރޭގައި އުފަންވެގެންއައި ފިކުރެކެވެ. ހުޅަނގުގައި މި ފިކުރު އުފެދުމުގެ މައިގަނޑު ސަބަބަކަށްވީ، އެމީހުން ބަދަލުކޮށް ތަޙްރީފުކޮށްފައިވާ ނަޞްރާނިއްޔަތާއި ޔަހޫދިއްޔަތަކީ މީސްތަކުން ބަލައިގަންނަ އުޞޫލުތަކެއް ކަމުގައި ނުވުމާއި، ފައްޅިއާއި ފާދިރީންގެ އަނިޔާވެރިކަން އިންތިހާއަށް ދިޔުމެވެ. ތަޢްލީމާއި ސައިންސަކީ އެމީހުންގެ ދީނުގެ އުންގަންނައި ދިނުންތަކާ ފުށުއަރާ ކަންކަމަށްވެފައި އޮތް އޮތުމުގެ ސަބަބުން، ކުރިއެރުމާއި ތަރައްޤީއަށް ހުރަސްއެޅެން ފެށުމެވެ. މިފަދަ އެތައް ކަމެއްގެ ސަބަބުން، ޣައިރު ދީންތަކުގެ އަހުލުވެރިން އެމީހުންގެ ދީނީ ފިކުރަތައް ދޫކޮށްލިއެވެ. އަދި ދިރިއުޅުމަކީ މާއްދިއްޔަތަށް ހުސްވެފައިވާއި ދުނިޔެވީ ފައިދާތަކުގެ މައްޗަށް މިނެކިރާލެވޭ އެއްޗެއްކަމުގައި ހެދިއެވެ. އެއާ ވިދިގެން ދީނާއި އިޖްތިމާޢީ ޙަޔާތާ ވަކިކޮށްލަން މަޖުބޫރުވެގެން ދިޔައެވެ.\nޢަލްމާނީ ފިކުރުގެ ބައެއް މީހުންނަކީ އިލާހަކު ވޮޑިގެންވުމުގެ ފިކުރަށް މުޅިން އެކުގައި އިންކާރު ކުރާ ބައެކެވެ. އަނެއް ބަޔަކު ދެކޭގޮތުގައި އިލާހަކު ވޮޑިގެންވިއެއް ކަމަކު، ފައްޅީގައި ކުރެވޭ އަޅުކަން ފިޔަވައި ދިރިއުޅުމުގެ އެހެން އެއްވެސް ކަމެއްގައި އެއިލާހަކަށް ދައުރެއް ނުވެއެވެ. އިންސާނާގެ ދިރިއުޅުން ބިނާކުރަންޖެހޭނީ ޢިލްމާއި ބުއްދިކުރުމާއި އިންސާނީ ތަޖުރިބާގެ މައްޗަށް އެކަނި ކަމުގައި މިބައިމީހުން ދެކެއެވެ.\nއިސްލާމީ ޤައުމުތަކަށް ހުޅަނގުގެ އަސަރުތައް ކުރަންފަށައި، މުސްލިމުންގެ މެދުގައިވެސް ޢަލްމާނީ ފިކުރަތައް ފެތުރިގެން ދިޔައެވެ. ދީނާއި ސިޔާސަތާ ވަކިކޮށް، އިޖްތިމާޢީ ޙަޔާތުގައި ދީނީ ކަންކަން ނުހިމެނުގެ ފިކުރު އެންމެ ބޮޑަށް ފެނިގެން ދިޔައީ ތުރުކީ ވިލާތުންނެވެ. ހަމައެފަދައިން މިޞްރާއި އަލްޖީރިއާ އާއި ތޫނިސްއާއި މޮރޮކޯގައިވެސް ޢަލްމާނިއްޔަތުގެ ވަކިތައް ހިއްޕައިލިއެވެ.\nއިސްލާމް ދީނަކީ ޢަލްމާނިއްޔަތަށް ތަންދޭ ދީނެއް ނޫނެވެ. މާތްވެގެންވާ އިސްލާމް ދީނަކީ ދިރިއުޅުމުގެ ފުރިހަމަ ނިޒާމެކެވެ. އިސްލާމް ދީންވަނީ ދިރިއުޅުމުގެ ކޮންމެ ނާޙިޔާއަކާވެސް ފުރިހަމައަށް ގުޅި ލާމެހިފައެވެ. ކީރިތި ރަސޫލާ صلى الله عليه وسلم ގެ ރިސާލަތަކީ މީސްތަކުންނަށް ތެދުމަގުދައްކައިދޭ އަލިކަމެކެވެ. އިސްލާމް ދީނުގައި އަންގަވާފައިވަނީ ތަޢުލީމު ހޯދައި، ދުނިޔޭގެ ކަންކަމާމެދު ވިސްނާ ފިކުރުކޮށް ދިރާސާ ކުރުމަށެވެ. ދިރިއުޅުމުގެ ވަކިކަމަކީ ދީނީ ކަމެއް ނޫނޭ ބުނެ އެއްކިބާ ކުރެވޭނޭ ގޮތެއް މުސްލިމުންނަކަށް ނޯންނާނެއެވެ. މާތް ﷲ ވަޙީކުރައްވާފައިވާ ބަސްފުޅެއްގައިވެއެވެ. “قُلْ إِنَّ صَلاَتِي وَنُسُكِي وَمَحْيَايَ وَمَمَاتِي لِلّهِ رَبِّ الْعَالَمِينَ * لاَ شَرِيكَ لَهُ وَبِذَلِكَ أُمِرْتُ وَأَنَاْ أَوَّلُ الْمُسْلِمِينَ” (الأنعام: 163) މާނައި: “ކަލޭގެފާނު ވިދާޅުވާށެވެ! ހަމަކަށަވަރުން، ތިމަންކަލޭގެފާނުންގެ ނަމާދާއި، ތިމަންކަލޭގެފާނުގެ އެހެނިހެން އަޅުކަންތަކާއި، ތިމަންކަލޭގެފާނުގެ ދިރިހުންނެވުމާއި، ތިމަންކަލޭގެފާނުގެ އަވަހާރަވުންވަނީ، ޢާލަމުތަކުގެ ވެރި ﷲ އަށެވެ. * އެކަލާނގެއަށް އެއްވެސް ޝަރީކަކު ނުވެއެވެ. އަދި ތިމަންކަލޭގެފާނަށް އަމުރު ކުރައްވާފައިވަނީ އެގޮތަށެވެ. އަދި ތިމަންކަލޭގެފާނީ މި އުއްމަތުގެ މުސްލިމުންކުރެ، އެންމެ ފުރަތަމަ މީހާއެވެ.”


އަޅުގަނޑު މެންނަކީ ދިވެހި ޤައުމަށްޓަކައި ފަޚުރުވެރިވާ ބަޔަކަށްވާން ވެއްޖެކަމަށް ތިލަދުންމަތީ އުތުރުބުރީ އަތޮޅު ކައުންސިލްގެ ރައީސް އަލްފާޟިލް މޫސާ ޝަފީޤް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ދިވެހިރާއްޖޭގެ 78 ވަނަ ޤައުމީ ދުވަހުގެ މުނާސަބަތުގައި ތިލަދުންމަތީ އުތުރުބުރީ އަތޮޅު ކައުންސިލް އިދާރާގައި ދިދަ ނަންގަވައި ދެއްވުމަށްފަހު ދެއްކެވި ވާހަކަފުޅުގައެވެ. އެމަނިކުފާނު ދެއްކެވި ވާހަކަފުޅުގައި، ” އަޅުގަނޑުމެންގެ ޤައުމުގައި ތަފާތު އެތައް ދުވަސްތަކަކާއި ޒިކުރާތަކެއް އެބަ އިޙްތިފާލްކުރެވޭ ކަމަށާއި، އެހެންނަމަވެސް، ޕޯޗްގީޒުންގެ ކިބައިން މި ޤައުމު ސަލާމަތްވި ދުވަސް ވަކިން ޚާއްޞަކޮށް އަޅުގަނޑުމެންނަށް ފާހަގަވަނީ ދިވެހިރާއްޖޭގެ ޤާނޫނު އަސާސީގައި ބަޔާންވެގެންވާ ހަމައެކަނި ދުވަހަކީ މި ދުވަސްކަމަށްވެފައި، އެ ގޮތުން. 1 ޖެނުއަރީ 1998 ގައި ޢަމަލުކުރަން ފެށި ކުރީގެ ނޫ ޤާނޫނު އަސާސީގައި މި ދުވަސް ފުރަތަމަ ފަހަރަށް ބަޔާންވެ، އެ ފަހުން އަދި މިހާރު ޢަމަލު ކުރަމުންދާ ފެހި ޤާނޫނު އަސާސީ ގައި ވެސް މި ދުވަހުގެ ވާހަކަ އޮތުމުން އެއީ ވަރަށް މުހިއްމު ދުވަހަކަށް ވާތީ ކަމަށެވެ. އެހެންވީމާ، މި ދުވަހުގެ މުހިންމުކަން އަޅުގަނޑުމެންނަށް ވަރަށް ސާފުކޮށް މި އޮތީ އެނގެން. ”ކަމަށް ވިދާޅުވިއެވެ.\nކައުންސިލްގެ ރައީސްގެ ވާހަކަފުޅު ކުރިއަށް ގެންދަވަމުން ވިދާޅުވީ މި ދުވަހާ ގުޅިގެން އަޅުގަނޑުމެން ޢަޒުމުތަކެއް ކަނޑައަޅަން ވެއްޖެކަމަށާއި އެގޮތުން އަޅުގަނޑުމެންނަކީ ” މި ޤައުމަށްޓަކައި ފަޚުރުވެރިވާ ބަޔަކަށްވާން ވެއްޖެކަމަށާއި، މި ޤައުމާއި، އަޅުގަނޑުގެ ބަހާއި، މާތްވެގެންވާ އިސްލާމް ދީނާއި، އަޅުގަނޑުމެންގެ ސަޤާފަތާއި ތަރިކައާއި އެއްބައިވަންތަކަމާއި މި އެންމެހައި ކަންކަމުގެ މައްޗަށް ބިނާވާ ދިވެހި ޤައުމިއްޔަތަށް އަޅުގަނޑުމެން ލޯބިކުރަމާ ހިންގަވާށޭ. ” އަދި ދިވެހި ޤައުމިއްޔަތަށް ރައްކާތެރި ކުރުމަށް މަސައްކަތްކުރާ ބަޔަކަށްވުމަށް ގޮވާލެއްވިއެވެ.\nތިލަދުންމަތީ އުތުރުބުރީ އަތޮޅު ކައުންސިލް އިދާރާގެ ގޯތިތެރޭގައި ބޭއްވުނު މި ރަސްމިއްޔާތުގައި ދިއްދޫގައި ހުންނަ ސަރުކާރުގެ އިދާރާތަކުގެ އިސްވެރިންނާއި މުވައްޒަފުންނާއި، ދިއްދޫގެ ކަމުވޮށިގެންވާ ބޭބޭފުޅުންނާއި ސްކޫލް ކުދިން ބައިވެރިވިއެވެ.\n← ޤައުމީ ދުވަހުގެ ދިދަ ނެގުމުގެ ރަސްމިއްޔާތު\nޤައުމީ ދުވަހާ ގުޅުވައިގެން ހިތްވަރު ދިނުމުގެ އިނާމު ދިއްދޫ ކައުންސިލުން ދެއްވައިފި →


Kudahuvadhoo airportah muvazzafun hoadhanee | Mihaaru\nކުޑަހުވަދޫ: ރާއްޖޭގައި މިހާތަނަށް ހަދާ އެންމެ ބޮޑު ޑޮމެސްޓިކް އެއާޕޯޓް އަޅަނީ އެ ރަށުގައި.-- ފޮޓޯ: ގޫގްލް މެޕްސް\n08 ޖެނުއަރީ 2017 - 12:26 22 comments\n"ދާލު އެއާޕޯޓް"ގެ ނަމުގައި މި އެއާޕޯޓް ހިންގާ ދާލު އެއާޕޯޓް ހޯލްޑިންސް އިން ނެރުނު އިއުލާނެއްގައިވާ ގޮތުން ހަތަރު ޑިޕާޓްމަންޓެއްގެ ޖުމްލަ 52 ވަޒީފާއަކަށް ކުރިމަތިލުމުގެ ފުރުސަތު މިހާރު ވަނީ ހުޅުވާލައިފަ އެވެ. އެ މަގާމުތަކަށް ކުރިމަތިލުމަށް ވަކި މުއްދަތެއް ނެތެވެ.\nހަމައެކަނި ދިވެހިންނަށް ހުޅުވާލާފައިވާ ސޭފްޓީ އެންޑް ސެކިއުރިޓީ ޑިޕާޓްމަންޓުގެ ދެ މަގާމަކަށް ފަސް މީހުން ހޯދާއިރު، އެޗްއާރު، އެޑްމިން، އައިޓީ އަދި އެކައުންޓިން ޑިޕާޓްމަންޓުގައި އުފައްދާ ފަސް މަގާމަކަށް، ކޮންމެ މަގާމަކަށް މީހަކަށް ވަނީ ފުރުސަތު ހުޅުވާލައިފަ އެވެ. އޭގެ ތެރެއިން ވެސް ހަތަރު ވަޒީފާ ހާއްސަކޮށްފައި ވަނީ ދިވެހިންނަށެވެ.\nއިންޖިނިއަރިން، އޭޖީއޭ އެންޑް ފެސިލިޓީޒް މެއިންޓެނަންސް ޑިޕާޓްމަންޓުގައި ވެސް ފަސް މަގާމަކަށް 10 މީހަކު ހޯދަން ވަނީ އިއުލާންކޮށްފަ އެވެ. އަދި ރޭމްޕް އެންޑް ޓާމިނަލް އޮޕަރޭޝަންސްގެ ބައިގައި އުފައްދާފައިވާ ހަ މަގާމަކަށް ޖުމްލަ 32 މީހަކު ހޯދަން ވެސް އިއުލާނުގައިވެ އެވެ.\nއަމިއްލަ ހަރަދުގައި ކުޑަހުވަދޫގައި އެއާޕޯޓެއް ތަރައްގީކުރަން ރިއޯލޯ އިންވެސްޓްމަންޓްސްއާ ސަރުކާރުން ހަވާލުކުރީ 2013 ގަ އެވެ.\nއެ ކުންފުނިން އުފައްދާފައިވާ ދާލު އެއާޕޯޓް ހޯލްޑިންސް އިން 62.81 ހެކްޓަރުގެ ބިން ހިއްކައިގެން 1،800 މީޓަރުގެ ދިގު ރަންވޭއަކާ އެކު ތަރައްގީކުރާ މި އެއާޕޯޓުގައި 42 ބޯޓު އެއްފަހަރާ ޖެއްސޭނެ އެވެ. އޭގެ ތެރޭގައި އެތެރޭގެ އުދުހުންތަކުގައި އާއްމުކޮށް ބޭނުންކުރާ ޑޭޝް-8 އަދި އޭޓީއާރު-72 މަރުކާގެ ބޯޓުތައް ހިމެނޭއިރު، މިއީ އަމިއްލަ މީހުންގެ ޖެޓުތައް ޖެއްސޭ ގޮތަށް ރާއްޖޭގައި ތަރައްގީކުރާ ފުރަތަމަ ޑޮމެސްޓިކް އެއާޕޯޓު ވެސް މެ އެވެ.\nމި އަހަރުގެ ތެރޭގައި ހުޅުވަން ނިންމާފައިވާ ކުޑަހުވަދޫ އެއާޕޯޓުގައި މިހާރު ކުރަމުން އަންނަނީ އެންމެ ފަހުގެ މަސައްކަތްތަކެވެ.\nރާއްޖޭގައި މިހާރު ވެސް 11 އެއާޕޯޓެއް އެބައޮތެވެ. އެއީ އިންޓަނޭޝަނަލް އެއާޕޯޓުތަކުގެ ގޮތުގައި ބަލާ ވެލާނާ އިންޓަނޭޝަނަލް އެއާޕޯޓާއި ގަން އެއާޕޯޓާއި އދ. މާމިގިލީ އެއާޕޯޓް އަދި ހދ. ހަނިމާދޫ އެއާޕޯޓުގެ އިތުރުން، ހަތް ޑޮމެސްޓިކް އެއާޕޯޓެވެ. އެއީ ފުވައްމުލައް، ބ. ދަރަވަންދޫ، ރ. އިފުރު، ގއ. ކޫއްޑޫ، ގދ. ކާޑެއްދޫ، ލ. ކައްދޫ އަދި ތ. ތިމަަރަފުށީގައި އޮންނަ އެއާޕޯޓެވެ.\nއިތުރު ލިޔުންތައް ވައިގެ ދަތުރުފަތުރު ދ. އަތޮޅު ދ. ކުޑަހުވަދޫ ސަރަހައްދީ އެއާޕޯޓްތައް ދާލު އެއާޕޯޓް\n3 years ago 104\nމާފަރު އެއާޕޯޓަށް ޓެސްޓް ފްލައިޓް އަންނަ މަހު 17ގައި


Ooredoo in Male' ah 5G hidhuma thaarafu kohfi - AO News\nއުރީދޫ މޯލްޑިވްސްއިން މިއަދު މުޅި ދުނިޔެއަށް ޓެކްނޮލޮޖީގެ ދާއިރާއަށް އިންގިލާބެއް ގެނުވައިދޭ 5ޖީ ނެޓްވޯރކް، މާލޭގެ ބޮޑު ސަރަހައްދަކަށް ތައާރަފްކޮށްފިއެވެ. ގިނަ ވިޔަފާރިތައް ހިންގާ ސަރަހައްދުތައް، ހޮސްޕިޓަލް އަދި އާންމު ސަރަހައްދުތައް ހިމަނާފައިވެއެވެ. 5ޖީ ނެޓްވާރކް އިފްތިތާޙް ކުރުމަށް ބޭއްވި ޚާއްޞަ ޙަފްލާ ގައި އުރީދޫ މޯލްޑިވްސް އިން ވަނީ 5ޖީ ހޯމް ބްރޯޑްބޭންޑް އެއަރފައިބަރ 10 ގުނަ އިތުރު ސްޕީޑާއެކު މުޅިން އަލަށް ރާއްޖެއަށް ތަޢާރަފް ކޮއްފައެވެ.\nރާއްޖޭގެ ޑިޖިޓަލް ވިއުގައަށް އުރީދޫމޯލްޑިވްސް އިން މިގެނެސްދިން 5ޖީ ގެ އިންގިލާބީ ޚިދުމަތައް ތަޢާރަފް ކުރެވިފައިވަނީ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ، އޮނަރަބަލް މުހައްމަދު މަލީހް ޖަމާލް، މިނިސްޓަރ އޮފް އިކޮނޮމިކް ޑެވެލޮޕްމަންޓް، އޮނަރަބަލް އަލްްއުސްތާޒް ފައްޔާާޒް އިސްމާއިލް، ކޮމިއުނިކޭޝަން އޮތޯރިޓީ އޮފް މޯލްޑިވްސްގެ ޗީފް އެގްޒެކެޓިވް، އަލްފާޟިލް އިލްޔާސް އަހުމަދު އަދި ރައީސުލްޖުމްހޫރިއްޔާގެ އޮފީހުގެ ޗީފް ޓެކްނޮލޮޖީ އޮފިސަރ އަލްފާޟިލް ހާމިދު ޝަފީޢު، އުރީދޫ މޯލްޑިވްސްގެ ޗެއަރމަން، އެންޑުރޫ ކުވެލްސެތް، މެނޭޖިންގް ޑިރެކްޓަރ އަދި ސީއީއޯ، ނަޖީބު ޙާން، އުރީދޫ މޯލްޑިވްސްގެ ބޯޑް ޑިރެކްޓަރުން، އަދި ލީޑަރޝިޕް ޓީމްގެ މެމްބަރުންގެ ހާޒިރުގައި ބޭއްވުނު ޚާއްޞަ ވާރޗުއަލް ހަފްލާއެއްގައެވެ.\nމި ޙަފްލާ ގައި ވާހަކަފުޅު ދައްކަވަމުން މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ، އޮނަރަބަލް މުހައްމަދު މަލީހް ޖަމާލް ވިދާޅުވެފައިވަނީ ” 5ޖީ ޓެކްނޮލޮޖީ މުޅިދުނިޔެ ބަލާލި ކަމުގައިވިޔަސް އާދަޔާ ޚިލާފު ބޮޑެތި ބަދަލުތަކެއް ހުރިހާ ދާއިރާއަކަށްވެސް ލިބިގެން ދިއުމުގެ ޤާބިލްކަން ހުރި ޓެކްނޮލޮޖީއެއްކަން ދަނީ ސާބިތު ކޮށްދެމުންނެވެ. “ގައުމުގެ އިގްތިޞޯދީ އަދި އިޖްތިމާޢީ ކުރިއެރުމަށް އިންޓަނެޓް ގެ ޚިދުމަތް ގެ މުހިންމުކަން މިއަދު މިވަނީ އެތައްގުނައަކަށް އިތުރުވެފަ. 5ޖީ ޓެކްނޮލޮޖީ އާއެކު ރާއްޖޭގެ ޑިޖިޓަލް އިންފްރާސްޓްރަކްޗަރ އިތުރަށް ވަރުގަދަވެ މުޖުތަމަޢު ތަކަށް ބޮޑެތި ހައްލުތައް ލިބިގެންދާނެކަމީ ޝައްކެއް ނެތް ކަމެއް. ޑިޖިޓަލް މޯލްޑިވްސް އެއް ގާާއިމުކޮށް ވަރުގަދަ ނެޓްވާރކް އަކާއެކު އައު އީޖާދީ ޓެކްނޯލޮޖީ އާއި ދިވެހިން ގުޅުވާލަދިނުމަށް އުރީދޫ މޯލްޑިވްސް ގެ މެނޭޖްމަންޓް އަދި ސްޓާފުން މެދުކެޑުމެއްނެތި ކުރައްވާ މަސައްކަތަށް ޝުކުރު އަދާކުރަން.” މަލީހް ވިދާޅުވިއެވެ\nއުރީދޫ މޯލްޑިވްސް ގެ މެނޭޖިންގ ޑިރެކްޓަރ އަދި ސީ.އީ.އޯ ވިދާޅުވީ ފާއިތުވެދިޔަ އަހަރު ތެރޭގައި ރާއްޖޭގެ ހުރިހާ ދާއިރާއަކުންވެސް ޑިޖިޓަލް ޒަރީޢާތަކަށް ބަރޯސާވެ ޚިދުމަތްތަކަށް ބޮޑެތި ބަދަލުތަކެއް ފެނިގެންގޮސްފައިވާ ކަމަށެވެ. ދުނިޔެއަށް ކުރިމަތިވި ޕެންޑަމިކް އާއި ގުޅިގެން ދިމާވި ދަތިތަކާއެކުވެސް އުރީދޫ މޯލްޑިވްސް އިން މަސައްކަތް ކޮށްފައިވަނީ 5ޖީ ގެ ޚިދުމަތް ރާއްޖެއަށް ތަޢާރަފް ކުރުން އެއީ އެންމެ މުހިންމު ކަމެއް ކަމުގައި ދެކިގެންކަން ފާހަގަކޮށް އެމްޑީ ނަޖީބްހާން ވިދާޅުވީ މުޖުތަމައު ތަކުގެ ދިރިއުޅުމުގެ އައު ވައްޓަފާޅިއަށް ބިނާކޮށް ޑިޖިޓަލް ކޮށް ގުޅިފައިވާ މުޖުތަމައު އެއް އުފެއްދުމަކީ މިވަގުތަށް އެންމެ މުހިންމުކަމެއްކަމުގައި ދެކޭކަމަށެވެ. “ހަމަ އެޔާއެކު 5ޖީގެ ހަލުވި ސްޕީޑް ގިނަބަޔަކަށް ތަޖުރިބާ ކުރުމުގެ ފުރުސަތު ހުޅުވާލުމުގެ ގޮތުން މިއަދު އަޅުގަނޑުމެންމިވަނީ 5ޖީ އެއަރފައިބަރ މާލޭގެ ގިނަ ހިސާބުތަކަކަށް ތައާރަފްކުރެވިފައި. މި ހިދުމަތާއެކު ފައިބަރ އޮޕްޓިކް މެދުވެރިކޮށް އިނަޓަނެޓްގެ ހިދުމަތް ފޯރުކޮށްދިނުމަށް ދިމާވާ ދަތިތަކަށް ހައްލެއްލިބި ވައިގެ ޒަރިއްޔާއިން އެތަށްގުނައަކަށް އިތުރު ސްޕީޑާއެކު ފުރިހަމަ އިންޓަނެޓްގެ ފައިދާތަށް މުޖުތަމައުތަކަށް ލިބިގެންދާނެކަމީ އަޅުގަނޑުމެންނަށް ލިބޭ ވަރަށް ބޮޑު އުފަލެއް. ޑިޖިޓަލް ދިވެހިރާއްޖެއެއް ބިނާކުރުމުގައި އަޅުގަނޑުމެން މިކުރާ މަސައްކަތުގައި ދެމި ތިބެ، ރާއްޖޭގެ ހުރިހާ ކަންކޮޅުތަކަކަށް 5ޖީގެ ހިދުމަތް ފޯރުކޮށްދީ އައު ފުރުސަތުތަކާ ގުޅުވާލަދިނުމުގެ މަސައްކަތް ކުރިއަށް އޮތްތަނުގައިވެސް ކުރަމުންދާނެކަމުގެ ޔަގީންކަން އަރުވަން.” ނަޖީބްހާން ވިދާޅުވިއެވެ\n5ޖީޓެ ޓެކްނޮލޮޖީ އާއި އެކު ލިބިގެންދާ ހައިސްޕީޑްގެ އިތުރުން އިންޓަނެޓާއި ކަނެކްޓްކުރުމުގައި ދިމާވާ ލަސްތައްވެސް އެތައްގުނައަކަށް ކުޑަވެގެންދާނެއެވެ. މި ކުރިއެރުމާއި އެކު، ޑްރައިވަރުންނާއި ނުލާ ދުވާ ކާރު، އުދުހޭ ޓެކްސީ، އަދި ޑްރޯން މެދުވެރިކޮށް ތަކެތި ޑެލިވަރ ކުރުން ފަދަ އީޖާދީ ޚިދުމަތްތަކާއި އިންޓަނެޓް ކަނެކްޓިވިޓީ އާއި އައި.އޯ.ޓީ ތަޖުރިބާ ކުރާ ގޮތް މުޅިން ބަދަލުވެގެންދާނެއެވެ.\nޕްރީޕެއިޑް އާއި ޕޯސްޓްޕެއިޑް ކަސްޓަމަރުންނަށް ވެސް 5ޖީ ފޯރުކޮށްދޭއިރު، މާލޭގެ ބޮޑު ސަރަހައްދަކުން، 5ޖީ ޑިވައިސްތައް މެދުވެރިކޮށް މިޙިދުމަތް ލިބިގެންދާނެއެވެ. ރަސްމީކޮށް ޚިދުމަތްދޭން ފެށުމަށްފަހު، އަދިވެސް އިތުރު ޑިވައިސްތަކަށް މި ޚިދުމަތް ފޯރުކޮށްދިނުމަށް، ދުނިޔޭގެ އެކި އޮޕަރޭޓަރުންނާއި ގުޅިގެން މަސައްކަތް ކުރެވެމުން އެބަދެއެވެ. އުރީދޫއިން 5ޖީ ފޯރުކޮށްދޭ ސަރަހައްދުތަކުގެ ޗާޓު، ވެބްސައިޓް މެދުވެރިކޮށް ބަލައިލެވޭނެއެވެ.\nމޯބައިލް 5ޖީ ގެ އިތުރުން، މާލޭގެ ކަސްޓަމަރުންނަށް 5ޖީ އެއަރފައިބަރ ހޯމް ބްރޯޑްބޭންޑް މެދުވެރިކޮށް، 5ޖީ އެންމެ ހަލުވިކަމާއެކު ތަޖުރިބާކޮށްލެވޭނެއެވެ. މި ޚިދުމަތް ވެގެންދާނީ، މުޖުތަމަޢުގެ ވަކި ފަރުދުންނަށާއި ވިޔަފާރިތަކަށް އުފާވެރި ހަބަރަކަށެވެ. ހާއްސަކޮށް، ދުރު ރަށްތަކާއި ގޭގައި މަސައްކަތް ކުރިޔަށްގެންދާ ކުދި އަދި މެދު ފަންތީގެ ވިޔަފާރިތަކަށް އިތުރު ފަސޭހަކަމެއް ލިބިގެންދާނެއެވެ. 5ޖީ ޚިދުމަތް ލިބޭ ސަރަހައްދެއްތޯ ބެއްލެވުމަށް ފަހު، އުރީދޫ ވެބްސައިޓް މެދުވެރިކޮށް ކަސްޓަމަރުންނަށް 5ޖީ އެއަރ ފައިބަރ ޑިވައިސް، ޕްރީބުކް ކުރެއްވޭނެއެވެ. ކަސްޓަމަރުންނަށް 5ޖީ ތަޖުރިބާކޮށްލެވޭގޮތަށް، ވީއާރް ކެފޭ އާއި އުރީދޫ ކްލަބް ޕްރެމިއަރ ލައުންޖްގައި އެކްސްޕީރިއަންސް ޒޯންތަކެއްވަނީ ހުޅުވާލާފައެވެ.\nއުރީދޫ އާއި މުޅި ދުނިޔެއަށްވެސް އިންގިލާބެއް ގެނެސްދިން 5ޖީ ނެޓްވާރކް، މުޅިން އަލަށް ގަތަރުގައި ތައާރަފް ކުރެވުނީ 2018ގައެވެ. ޑިޖިޓަލް ޚިދުމަތްތައް ދުނިޔޭގެ އެކި ހިސާބުތަކުގައި ތައާރަފްކުރުމަށް، ދެކުނު އޭޝިޔާ، އެރޭބިއަން ގަލްފް އަދި އުތުރު އެފްރިކާގައި އިންވެސްޓްމަންޓްތަކެއް ވަނީކޮށްފައެވެ. ކުރިޔަށް އޮތް ތަނުގައި ވެސް، ޑިޖިޓަލް ދުނިޔޭގެ އެންމެ ފަހުގެ ޓެކްނޮލޮޖީތައް ގެނެސްދިނުމުގައި އުރީދޫއިން ދެމިތިބޭނެއެވެ.


Coffee inn ufedhey kuni badhalukollanee biofuel ah | Mihaaru\nލައިފްސްޓައިލް / ކޮފީ\nކޮފީން އުފެދޭ ކުނި ބަދަލުކޮށްލަނީ ބައޯފިއުލް އަށް\nކޮފީ ވޭސްޓުން އުފައްދާފައިވާ ބައޯފިއުލް "ކޮފީ ލޮގްސް"\n22 ޖޫން 2020\nކޮފީއާ ގުޅުން ހުރި ވިޔަފާރީގެ ތެރެއިން އަހަރަކު އެތައް މިލިއަން ޓަނުގެ ކުނި އުފެދެ އެވެ. އޭގެ ތެރޭގައި އަހަރެމެން ބޯން މި ބޭނުންކުރާ ކޮފީ، ތައްޓާ ހަމައަށް ގެނައުމަށް ކުރަން ޖެހޭ މަސައްކަތުގެ ތެރެއިން އުފެދޭ ކުނި ހިމެނެ އެވެ.\nދެހާސް އެގާރައިގައި ހަދާފައިވާ ދިރާސާއަކުން ދައްކާ ގޮތުގައި ދުނިޔޭގައި ދުވާލަކު2ބިލިއަން ކޮފީތަށި ބޭނުންކުރެ އެވެ. ނަތީޖާ އަކީ އަހަރަކު6މިލިއަން ޓަނުގެ ކޮފީ ކުނި އުފެދުމެވެ.\nމި ގެއްލުން ކުޑަކުރަން އިނގިރޭސިވިލާތުގެ ކުންފުންޏެއް ކަމަށްވާ ބައޯ-ބީން އިން ކުރަމުން އަންނަ މަސައްކަތަކީ ކޮފީން އުފެދޭ ކުންފުނިން ބައޯފިއުލްއެއް ނުވަތަ ތިމާވެއްޓާ ރައްޓެހި ހަކަތައެއް އުފެއްދުމެވެ. ދެހާސް ސަތާރަ ވަނަ އަހަރު އެ ކުންފުނިން ވަނީ 7،000 ޓަނުގެ ކޮފީ ވޭސްޓުން ބައޯފިލް އުފައްދައިފަ އެވެ. އަދި މި ހަކަތަ ވަނީ ލަންޑަނުގައި ޑީސަލް ބޭނުންކުރާ ބަހުގައި ވެސް ބޭނުންކޮށްފަ އެވެ. އެކަމަކު އެކަމަކީ ވިޔަފާރީގެ ގޮތުން މާ ބޮޑު މަންފާއެއް ނުލިބޭ ކަމަކަށްވާތީ ބައޯ-ބީން އިން މިހާރު އަމާޒު ހިފާފައި ވަނީ ގޭބިސީތަކަށާއި ސިނާއީ މަސައްކަތްތަކަށް ބޭނުންވާ ބައޯފިއުލް ކޮފީ ވޭސްޓުން އުފެއްދުމެވެ.\nWhat is bio-bean Renewals? As the world’s largest recycler of #coffee grounds, offer businesses the opportunity to reduce their waste and associated disposal fees, and offer industryasustainable bulk, raw material. Find out more: https://t.co/14aElnFtup#recycling #reducewaste pic.twitter.com/Ynn8hzaJe8\n— bio-bean® (@biobean) June 16, 2020\nއެ ކުންފުނިން ބުނި ގޮތުގައި މި މަސައްކަތަކީ ކޮފީން އުފެދޭ ކުނި ނައްތާލުމުގައި ޖައްވަށް ބޭރުވާ ގްރީންހައުސް ގޭސްތައް 80 ޕަސަންޓަށް ދަށްކޮށްލެވޭނެ ކަމެކެވެ.\nބައޯ-ބީން އިން 2013 ގައި ފެށި މަސައްކަތް ފުޅާކުރުމަށް އަންނަނީ ފަންޑް ވެސް ހޯދަމުންނެވެ. އަދި މިހާތަނަށް7މިލިއަނަށް ވުރެ ގިނަ ޑޮލަރު ލިބިފައިވެ އެވެ. އެ ކުންފުންޏަށް އެހީ ދީފައިވާ ތަންތަނުގެ ތެރޭގައި ކޯސްޓަ ކޮފީ އާއި ލަންޑަން ސްޓޭންސްޓެޑް އެއާޕޯޓް އަދި އިނގިރޭސިވިލާތުގެ ރޭލުގެ ހިދުމަތް އޮޕަރޭޓްކުރާ ނެޓްވޯކް ރެއިލް ހިމެނެ އެވެ.\nބައޯ-ބީންގެ ޑިރެކްޓަރު/ޗީފް ކޮމާޝަލް އޮފިސަރު (ސީސީއޯ) ޖޯޖް މޭ ވިދާޅުވި ގޮތުގައި ކޮފީގެ ވޭސްޓުން ބައޯފިލް އުފައްދަން ކުރާ މަސައްކަތަކީ ކާމިޔާބު މަސައްކަތެކެވެ. އެތަނުން އުފައްދާ ބައޯފިއުލް ހުންނަނީ ލޮގްތަކެއް ގޮތަށެވެ. އެހެންވެ މިއީ މިސާލަކަށް ކައްކަން ދަރު ބޭނުންކުރާ ގޮތަށް ބޭނުންކުރެވޭނެ އުފެއްދުމެކެވެ. މިއަށް ކިޔަނީ "ކޮފީ ލޮގްސް" އެވެ.\n"މިއީ ވަރަށް ބޮޑަށް ފުޅާކުރެވެވެން އޮތް ކަމެއް. އަހަރެމެން އެކަނި ވެސް މިހާތަނަށް ވިހި ހާސް ޓަނުގެ ކޮފީ ވޭސްޓް ރިސައިލްކޮށް ހަކަތަ އުދައްދައިފިން." ޖޯޖް ވިދާޅުވި އެވެ.\nއޭނާ ވިދާޅުވި ގޮތުގައި ކޮވިޑް-19 ގެ ސަބަބުން އެ މީހުންގެ މަސައްކަތަށް ބުރީއެރި ނަމަވެސް، އަނެއްކާ ވެސް އާންމު ހާލަތަކަށް އައުމާ އެކު ކޮފީ ވޭސްޓުން ހަކަތަ އުފެއްދުމުގެ މަސައްކަތް އިތުރަށް ފުޅާވެގެން ދާނެ އެވެ. ކޮފީގެ ވިޔަފާރިކުރާ ތަންތަން ކޮވިޑް-19އާ ހެދި ބަންދުކުރަން ޖެހުމުން، ކޮފީ ވޭސްޓް ލިބުން ވަރަށް ބޮޑުތަނުން މަދުވެފައިވެ އެވެ.\nމި މަސައްކަތަށް ހާއްސަ ޕްލާންޓް ބައޯ-ބީން އިން ހިންގަނީ ކެމްބްރިޖްޝަޔާގަ އެވެ. އެތަނުގައި ވަނީ މަސައްކަތްކުރެވޭނެ ހުރިހާ އިންތިޒާމުތަކެއް ހަމަޖައްސައިފަ އެވެ.\n"ކޮފީ އަކީ ހަގީގަތުގައި ވަރަށް ބޮޑަށް ކެލޮރިފިކް [ހަކަތައިގެ ނިސްބަތް] އެއްޗެއް. އެހެންވެ މިއިން ފިއުލް އުފެއްދުމަށް ވަރަށް ބޮޑަށް މަގުފަހިކޮށްދޭ." ޖޯޖް ވިދާޅުވި އެވެ.\nބައޯ-ބީން އިން ބުނިގޮތުގައި ކުރިއަށް ރާވާފައި ހުރި ޕްލޭންތަކުގެ ތެރެއިން ކުރިއަށް އޮތް ފަސް އަހަރުގެ ތެރޭގައި ހުޅަނގުއުތުރު ޔޫރަޕަށް ކޮފީ ވޭސްޓުން ބައޯފިއުލް އުފެއްދުމުގެ މަސައްކަތް ފުޅާކުރާނެ އެވެ.\nހަކަތަ އިނގިރޭސިވިލާތް ކޮފީ ކްލައިމެޓް ޗޭންޖް\n0 ކޮމެންޓް,0ރިއެކްޝަންސް


ޕޮލިސް ސަރޖަންޓް އައިމިނަތު އިބްރާހީމް ދީދީ – ހިތްވަރުގަދަ އައިއޯއެއް\nޏ. ފުވައްމުލަކު ޕޮލިސް ސްޓޭޝަންގައި މަސައްކަތްކުރަމުން އަންނަ ޕޮލިސް ސަރޖަންޓް އައިމިނަތު އިބްރާހީމް ދީދީ (އައިންތު) އަކީ އިންވެސްޓިގޭޝަންގެ ދާއިރާގައި ކުރިއަރަމުން އަންނަ ހިތްވަރުގަދަ އައިއޯއެއްކަން އޭނާގެ މަސައްކަތުން ގެންދަނީ ސާބިތުކޮށްދެމުންނެވެ. ކުޑަކުދިންނާ ގުޅުންހުރި މައްސަލަތައް ތަހުގީގުކުރުމަށް ހާއްސަވެފައިވާ އައިންތު ގެންދަނީ އެ ދާއިރާއިން ކާމިޔާބު މަސައްކަތްތަކެއް ކުރަމުންނެވެ. ފުވައްމުލަކުގައި ކުޑަކުދިންތަކަކަށް ޖިންސީގޯނާ ކުރަމުން ދިޔަ މީހަކަށް 32 އަހަރުގެ ޖަލު ހުކުމެއް ދާދިފަހުން ކުރެވިގެންދިޔައިރު އެ މައްސަލަ ތަހުގީގުކުރި އިންވެސްޓިގޭޝަން އޮފިސަރުގެ ހައިސިއްޔަތުން އޭނާގެ މިންނެތް މަސައްކަތް ވަރަށް ބޮޑަށް ފާހަގަކުރެވިގެން ގޮސްފައިވެއެވެ.\nކުޑަކުދިންނަށް ޖިންސީގޯނާކުރާ މީހުންނާމެދު ހާއްސަ އުސޫލުން އަމަލުކުރެވޭނެ ގޮތްތައް ގާނޫނުން ފަހިކޮށްދީފައި ވީނަމަވެސް އެފަދަ ކުށްތައްކުރާ މީހުންގެ މައްސަލަތައް ތަހުގީގުކޮށް ޝަރީއަތަށް ސާބިތުކޮށްދިނުމަކީ ފަސޭހަކަމެއް ނޫންކަން ޔަގީނެވެ. ސަބަބަކީ އެފަދަ މައްސަލަތައް ތަހުގީގު ކުރުމުގައި ފުލުހުންގެ މަސައްކަތް ޖިނާއީ އިޖުރާއަތުގެ ދަށުން ވަކި ތަރުތީބަކުން ކުރުމަށް ލާޒިމުކުރާއިރު، ކުށުން ބަރީއަ ވެވޭނެ ގޮތް ހޯދުމުގައި ދައުވާ ލިބޭ ފަރާތުންވެސް ރޭވުންތައް ރާވަމުން ދިއުމެވެ. އެ ރޭވުންތައް ނާކާމިޔާބުކޮށްލައި ޝަރީއަތުގެ ކުރިމައްޗަށް އެމީހަކު ފަލީހަތްކޮށް އެމީހަކުކުރި ކުށަށް އަދަބު ދެވެން އަންނަނީ އެތައް ބައެއްގެ ބުރަ މަސައްކަތް އެކަމުގައި ޝާމިލުވެގެންނެވެ. ވަކިން ހާއްސަ ގޮތެއްގައި އެ މަސައްކަތް ކާމިޔާބުވުމުގައި އިންވެސްޓިގޭޝަން އޮފިސަރުންގެ ދައުރު ބޮޑެވެ.\nފުލުހުންގެ ހިދުމަތާ ގުޅުމާއި ތަހުގީގު ކުރުމުގެ ތެރެއަށް ދިއުން\nޕޮލިސް ސަރޖަންޓް އައިމިނަތު އިބްރާހީމް ފުލުހުންގެ ހިދުމަތާ ގުޅުނީ ރައްޔިތުންނަށް އޭނާގެ ފަރާތުން ހިދުމަތް ކުރުމަށާއި އަނިޔާ ލިބޭ މީހުންނަށް އިންސާފު ހޯދައިދިނުމުގެ މަތިވެރި އަޒުމުގައިކަން އޭނާ ފާހަގަކުރިއެވެ. އަދި އޭނާގެ މަސައްކަތުން އެކަން ދަނީ ސާބިތުކޮށްދެމުންނެވެ.\n2006 ވަނަ އަހަރު ފުލުހުންގެ ހިދުމަތުގައި އައިންތުގެ މަސައްކަތް ފަށައިގެން އައި ކަމުގައިވިޔަސް ތަހުގީގު ކުރުމުގެ ދާއިރާއަށް ޝައުގުވެރިކަން އުފެދުނީ 2010 ވަނަ އަހަރު ފުލުހުންގެ ޕަބްލިކް ރިލޭޝަން އޮފިސަރެއްގެ ގޮތުގައި މަސައްކަތްކުރަންފެށި ހިސާބުންނެވެ. އެގޮތުން ފުލުހުންގެ ހިދުމަތަށް އެދި ފުލުހުންގެ އިދާރާއަށް ހާޒިރުވާ މީހުންނާ އެންމެ ފުރަތަމަ ބައްދަލުވާ ފްރަންޓް ޑެސްކުން ގިނަ ބަޔަކާ ބައްދަލުވެ، އެމީހުންގެ މައްސަލަތައް އަޑުއަހައި، ބަޔާން ނެގުމުގެ ތެރެއިން ތަހުގީގު ކުރުމުގެ ދާއިރާއަށް އައިންތުގެ ޝައުގުވެރިކަން އުފެދިގެންދިޔައެވެ.\nފުލުހުންގެ ހިދުމަތުގައި ދިގު މުއްދަތެއް ހޭދަކޮށްފައިވާ އައިންތު ތަހުގީގު ކުރުމުގެ ދާއިރާއާ ގުޅުނުތާ މިވީ އަށް ވަރަކަށް އަހަރުގެ ތެރޭގައި ތަހުގީގު ދާއިރާއާ ގުޅުން ހުރި ތަފާތު ކޯސްތަކެއް ފުރިހަމަކޮށް ކާމިޔާބީތަކެއް ހާސިލުކޮށްފައިވެއެވެ. އެގޮތުން އިންވެސްޓިގޭޝަން އޮފިސަރސް ކޯހުން އެއްވަނަ ހާސިލުކޮށްފައިވެއެވެ. ވަކިން ހާއްސަ ގޮތެއްގައި ކުޑަކުދިންނާ ގުޅުންހުރި މައްސަލަތައް ތަހުގީގު ކުރުމުގެ ހުނަރުތައް ދަސްކޮށްފައިވެއެވެ. އެގޮތުން ޖުވެނައިލް ޖަސްޓިސްޓް ޓްރެއިނިންގ، ފެމެލީ އެންޑް ޗައިލްޑް ސެންޓަރޑް އިންވެސްޓިގޭޝަން ކޯހާއި، އެޑްވާންސް ޗައިލްޑް އިންޓަރވިއުއިންގ ޓެކްނިކްސް އަދި ޕޮލިސް އިންވެސްޓިގޭޝަން އޮފް ޗައިލްޑް އެކްސްޕްލޮއިޓޭޝަން ސަސްޕެކްޓް އިންޓަރވިއުއިންގ – ހޯލް ސްޓޯރީ އެޕްރޯޗް ގެ ޓީއޯޓީ ފަދަ ގިނަ ތަމްރީނުތަކެއް ފުރިހަމަކޮށްފައިވެއެވެ.\nފުވައްމުލަކަށް އުފަން އައިމިނަތު އިބްރާހީމް ކުޑަކުދިންނާގުޅޭ މައްސަލަތަކަށް ހާއްސަވެ ފުވައްމުލަކު ޕޮލިސް ސްޓޭޝަންގައި މަސައްކަތް ފެށުނު ގޮތްވެސް އޭނާ ޕޮލިސް ލައިފާ ހިއްސާކުރިއެވެ. “އޭރު ކުޑަކުދިންނާ ގުޅުންހުރި މައްސަލައެއް ފުވައްމުލަކު ޕޮލިހަށް ހުށަހެޅިއްޖެނަމަ އެފް.ސީ.ޕީ.ޑީ އިން މުވައްޒަފެއް ގެނެސްގެން ތަހުގީގު ކުރަން ޖެހެނީ. އަދި އޭރު މި ދާއިރާއިން ތަމްރީނު ފުރިހަމަ ކޮށްފައިވާ އަންހެން މުވައްޒަފަކުވެސް ސްޓޭޝަނުގައި ނެތް. އެހެންކަމުން މިދާއިރާއިން ފުރުސަތު ލިބުމުން ކުރިއަށް ދެވިދާނެ ކަމަށް ގަބޫލުކޮށްގެން ދާއިރާއާ ގުޅުންހުރި ކޯސްތައް ހެދީ”. ތަހުގީގު ކުރުމުގެ ދާއިރާގައި އައިންތު ދައްކަމުން ގެންދާ ހިތްވަރާއި ސާބިތުކަމަކީ މިދާއިރާއިން ކުރިއަށްދިއުމަށް ޝައުގުވެރިވާ އެހެން އޮފިސަރުންނަށްވެސް ނަމޫނާއެއްކަން ޔަގީނެވެ.\nއައިއޯއެއްގެ ހައިސިއްޔަތުންނާއި މަންމައެއްގެ ހައިސިއްޔަތުން އައިންތުގެ ނަސޭހަތް\nފާއިތުވި އަށް އަހަރެއްހާ ދުވަހު ކުޑަކުދިންނާ ގުޅުންހުރި މައްސަލަތައް ތަހުގީގު ކުރުމުގެ ތެރެއިން ގިނަ ކަންކަމަކާ ކުރިމަތިލައި އެތައް ތަޖުރިބާތަކެއް އައިންތުވަނީ ކޮށްފައެވެ. އެގޮތުން، އިންވެސްޓިގޭޝަން އޮފިސަރެއްގެ ހައިސިއްޔަތުން ބެލެނިވެރިންނަށް އައިންތުދޭ ނަސޭހަތަކީ ކުދިން ދައްކާ ވާހަކަތަކަށް އިޖާބަދީ އެ ވާހަކަތައް ކަނުލައި އަޑުއަހައި، އެކުދިންގެ ރައްކާތެރިކަން ކަށަވަރު ކުރުމަށް ބެލެނިވެރިން މަސައްކަތްކުރުމަށެވެ. އޭނާގެ މަސައްކަތުގެ ތެރެއިން އެނގި ދަސްވެފައިވާ އެއް ހަގީގަތަކީ ކުޑަކުދިންނަށް ޖިންސީ އަނިޔާ ލިބެނީ ނުދަންނަ މީސްމީހުންގެ ފަރާތުން ނޫންކަމެވެ. އާއިލާ ތެރެއިންނާއި، ޒިންމާދާރު މަގާމުގައި ތިބޭ މީހުންގެ ޝިކާރައަށް ކުދިންވާ ފަހަރުވެސް މަދެއް ނޫންކަމެވެ. “ކުދިންނަށް ހުރިހާ ވާހަކައެއް ބުނެއެއް ނުދެވޭނެ. އެހެންކަމުން ކުދިން ދައްކާ ވާހަކައިން ބޮޑެތި މީހުން ދެނެގަންނަން ޖެހޭނެ. މިސާލަކަށް އުމުރާ ނުގުޅޭ ވާހަކައެއް ކުދިން ދައްކައިފިއްޔާވެސް އެއީ ކިހިނެތް ވެގެންތޯ އޮޅުން ފިލުވަންވާނެ”.\nކާމިޔާބު އަންހެން އިންވެސްޓިގޭޝަން އޮފިސަރެއްގެ އިތުރުން އައިންތު އަކީ ދެ ކުދިންގެ މަންމައެކެވެ. އޭނާ ގަބޫލުކުރާ ގޮތުގައި ކުޑަކުދިން ބެލެހެއްޓުމުގައި ކުދިންނާއެކު ގިނަވަގުތު ހޭދަކޮށް ކުދިން ކުރާކަންތައްތައް ރަނގަޅަށް ބެލުމާއި، އެކުދިންނާ އެކީ އުޅޭ ރައްޓެހިންނަކީ ކޮންބައެއްކަން ބެލެނިވެރިންނަށް އެނގުން ވަރަށް މުހިއްމެވެ. އަދި ކުއްޖަކަށް އަނިޔާއެއް ލިބޭ ކަމަށް ބުނުމުން އެކުއްޖާ ދައްކާ ވާހަކަ ގަބޫލުކުރުމަށާއި، އަބަދުވެސް ކުދިންގެ މަސްލަހަތަށް އިސްކަން ދިނުމާއި، އާއިލާ ތެރޭގައި ޖެހޭ މައްސަލަތަކުގައި ކުދިން ބައިވެރި ނުކުރުމަށް އައިންތު ނަސޭހަތްތެރިވެއެވެ. އަދި އަބަދުވެސް ކުއްޖާއާ ގާތް ގުޅުމެއް ބާއްވައި ކުއްޖާއަށް އެންމެ ހެޔޮ އެދޭ މީހުންނަކީ ކުއްޖާގެ އާއިލާގެ މެމްބަރުންކަން އިހުސާސް ކޮށްދިނުމުގެ މުހިއްމުކަންވެސް އޭނާ ފާހަގަކުރިއެވެ.\nކުޑަކުދިންނަށް ރައްކާތެރި މާހައުލެއް ގާއިމުކޮށްދިނުމަށް އަޅުގަނޑުމެން އެންމެން ގުޅިގެން މަސައްކަތް ކުރަންޖެހެއެވެ. އަދި ކުޑަކުދިންނާމެދު ނޭއްގާނީ އަމަލުތައް ހިންގާ މީހުން މުޖުތަމައުން އެކަހެރިކުރުމަށްވެސް ކެރިގެން މަސައްކަތް ކުރަންޖެހެއެވެ. ޕޮލިސް ސަރޖަންޓް އައިމިނަތު އިބްރާހީމް ފަދައިން މި މަސައްކަތުގައި ދެމިތިބި އެހެން ހުރިހާ އިންވެސްޓިގޭޝަން އޮފިސަރުންނާ އަދި ޖިނާއީ އަދުލުގެ ނިޒާމުގެ ތެރެއިން މި މަސައްކަތް ކުރަމުންދާ އެންމެންގެ މަސައްކަތަށްވެސް ޕޮލިސް ލައިފުން ސާބަސް ރައްދުކުރަމެވެ.


14 އޮކްޓޯބަރ 2020 - 08:43 45 comments\nމިހާދުގެ މޫނުން ދޮންބައްޕައެއްގެ ސިފަ ފެނޭތޯއެވެ. ނަޝްފާ ނިންމާ ނިންމުމަކީ ފަހުން ހިތާމަކުރަން ނުޖެހޭ، ބަދަލުކުރަން ނުޖެހޭ ނިންމުމަކަށް ވާން ނަޝްފާ ބޭނުމެވެ.\n"އަހަރެން މި ތާ ހުއްޓަކަސް އަހަން ތި އުޅޭ އެއްޗެއް އެހިދާނެއްނު!" ވެފައި ހުރި ފޫހި މޫނުމަތިން ފާޅު ނުކުރަން މަސައްކަތް ކުރަމުން ނަޝްފާ ބުންޏެވެ. "ޖަސްޓް ސޭ އިޓް!"\n"ތާކަށް ނުދިޔަކަސް ކާރުގަ އިށީނދެ ތިބެގެން ވާހަކަދައްކާލިއްޔާ ކިހިނެއް ވާނެ؟" މިހާދު އެހިއެވެ. "މާދަމާ ވާނީ ކިހިނެއް ކަމެއް ނޭނގޭ. އެކަމަކު މި ވަގުތު އަހަންނަކީ ނަޝްފާގެ ބައްޕައެއް! ދުރުހިލޭ މީހެއް ނޫން."\nނަޝްފާ ދެން ވެސް ބަލަހައްޓައިގެން ހުރީއެވެ. ދޮންބައްޕައެއްގެ ހައިސިއްޔަތުން ނަޝްފާގެ ހިތުން އެންމެ އިންޗިއެއް ވެސް މިހާދަށް ދޭކަށް ނަޝްފާގެ ހިތެއް ނުރުހެއެވެ. އެހެނަސް ނަޝްފާގެ ބައްޕައަށް އެންމެ އެހީ ބޭނުންވި ވަގުތު އެހީތެރިވި މީހެއްގެ ހައިސިއްޔަތުން ނަޝްފާ ދަރާފައިވާ ދަރަނި ބޮޑެވެ. އެ ނަޒަރުން ވިސްނާލައިފައި ނަޝްފާ ކާރަށް އަރަން ފަރިކޮށްލި ވަގުތު މިހާދު ކާރުގެ ކުރީ ދޮރު ހުޅުވައިދިނެވެ. ނަޝްފާ އަރަން ދިމާކުރީ ކާރުގެ ފަހަތަށެވެ.\n"ޕްލީޒް!" ކުރީ ސީޓުގައި އިށީނުމަށް، އިހުތިރާމާއެކު މިހާދު އެދުނެވެ.\nމިހާދުގެ ފަރާތުން ނަޝްފާއަށް ފެނުނީ ނަޝްފާއަށް އިވިފައިވާ ސިފަތަކުން ކުރެ ސިފައެއް ނޫނެވެ. ބައްޕައާއި މާމަގެ ފަރާތުން ނަޝްފާއަށް އިވިފައިވާ ގޮތުގައި މިހާދަކީ ވިޔާނުދާ، ގޮތްކުޑަ މީހެކެވެ. ސިކުންތެއްގެ ތެރޭގައި ނަޝްފާގެ ވިސްނުން ބަދަލުކުރުމަށް ފަހު ކާރުގެ ކުރީ ސީޓުގައި ނަޝްފާ އިށީނެވެ.\n"ކާރު ދުއްވާލިޔަސް އޯކޭތަ؟" މިހާދު އެހިއެވެ. "އެއްވެސް ތާކަށް ނުހުއްޓާނަން."\nނަޝްފާ ބޯޖަހައިލިއެވެ. މިހާދު ކާރު ދުއްވައިލިއެވެ. ސިއްރުސިއްރުން ނަޝްފާއަށް ބަލައިލެވުނީ މިހާދަށެވެ. ކާރުތެރެއަށެވެ. އެންމެ ހިރަފުސްކޮޅެއް ވެސް ކާރަކު ނެތެވެ. މިހާދު ހުރީ ވަރަށް ނަލަކޮށެވެ. މިހާދާ ބެހޭ ގޮތުން ނަޝްފާގެ ހިތުގައި ކުރެހިފައިވާ ނަކަލާއި އަސްލު މިހާދަކާ ދިމައެއް ނުވެއެވެ. ހިތްގައިމު، މަޑުމަޑު ވަހެއް ފެތުރިފައިވާ ކާރުގައި، ހައްޓަށް ފަސޭހަ ފިނިކަމެއް ހުއްޓެވެ. މިހާދު ފިތަކަށް އޮބައިލުމުން މަޑުމަޑު މިޔުޒިކެއް ޖެހެން ފެށިއެވެ. ނަޝްފާއަށް ކުރެވުނީ ކުރިން ހީކުރި ވަރަށް ވުރެ އެތައް ގުނައެއް އަރާމު ތަޖުރިބާއެކެވެ. އެއްޗެއް ނުބުނެ އިރުކޮޅެއް ވެއަތުވިއެވެ. މިހާދު އިނީ ނަޝްފާއަށް ފުރުސަތު ދީގެންނެވެ. ނަޝްފާ އިނީ މިހާދަށް ފުރުސަތު ދީގެންނެވެ.\n"ތެންކްސް!" މިހާދު ފެށިއެވެ.\n"ފޯ ވަޓް؟" ނަޝްފާ ސުވާލުކުރިއެވެ.\n"އަހަންނާ މީޓްކުރީތީ!" މިހާދު އެކުވެރިކަން ބަދަހިކުރީ މަޑުމަޑުންނެވެ. "ކާރަށް އެރީތީ! ފޭސްޓު ފޭސްކޮށް ނަޝްފާއާ ވާހަކަދައްކާލަން ޗާންސް ދިނީތީ! ހިނގާ ސީދާ ޕޮއިންޓަށް ދަމާ ދޯ! ނަޝްފާ ކީއްވެ މަންމަ ގެއަށް ގެންދަން ތި އުޅެނީ؟"\n"މަންމަ ދެކެ ލޯބިވާތީ!" ނަޝްފާ ޖަވާބުދިނެވެ. "ލޯބިވާ މީހާ ހުންނަން ޖެހޭނީ ކައިރީގަ."\n"އެގްޒާކްޓްލީ!" މިހާދު ވެސް އެއްބަސްވިއެވެ. "ނަޝްފާގެ މަންމަ ދެކެ އަހަރެން ވަރަށް ލޯބިވޭ!"\nއެ އަޑު އަހާކަށް ނަޝްފާއަކަށް އެހާ ފަސޭހައެއް ނުވިއެވެ. ނަޝްފާއަށް ހީވީ އެހެން މީހަކު މަންމަ ޖަހައިގަނެގެން ގެންދަން އުޅެނީ ހެންނެވެ؟\n"އެކަމަކު އެއީ އަހަރެންގެ މަންމައޭ!" މިހާދަށް ނުބަލަން މަސައްކަތް ކުރަމުން ނަޝްފާ ބުންޏެވެ.\n"އަހަރެންގެ ވައިފް!" މިހާދު ވާހަކަދެއްކީ ދެއްކޭނެ އެންމެ އޯގާތެރިކޮށެވެ.\n"ޑިވޯސް ވާއިރަށް ތި ކަނެކްޝަން ދާނެ،" ނަޝްފާ ބުންޏެވެ. "އެކަމަކު މަންމަ އަބަދުވެސް ވާނީ މަންމައަށް. ލުކް! އައި ނޯ ޔޫ ލައިކް ހާރ!"\n"އައި ލަވް ހާރ!" މިހާދު ރަނގަޅު ކޮށްދިނެވެ. "ނަޝްފާ މި ތަންކޮޅަށް ވިސްނާލާ! އެހެރަ ފެންނަނީ ހޮޓަލެއް. އެއީ އަހަރެންގެ ތަނެއް. އަހަރެންގެ ސަފާރީއާ، ޝެއަރ އޮންނަ ރިސޯޓު ވެސް ހުންނާނެ. މިހިރަ ފެންނަ ފިހާރަ ވެސް އެއީ އަހަރެންގެ ތަނެއް. ގެސްޓުހައުސް ވެސް ހުންނާނެ. މި ހުރިހާ ވާހަކައެއް މި ބުނީ އަހަރެން ކިހާ ރިޗްކަން އަންގާކަށް ނޫން. ބުނަން މި އުޅެނީ، އިރާދަކުރެއްވީތީ މިއަދު އަހަރެން ނުޖެހޭނޭ އެއްވެސް މީހެއް ކައިރިއަށް ގޮސް ސަލާންޖަހާކަށް. އަހަރެން ކައިރިއަށް އެހެން މީހުނޭ އަންނާނީ. ނަޝްފާއަކީ އަހަރެންގެ ދަރިއެއް ވަރު ކުއްޖެއް. އެކަމަކު ނަޝްފާއާ މި ބައްދަލުކުރީ ސަލާންޖަހަން. އާދޭސްކުރަން."\nއެ ހިސާބަށް ވާހަކަ ދިޔަ އިރު މިހާދުގެ އަޑު ކުރެހިއްޖެއެވެ. ހިތަށް ތަދުވި ވަރުން އަރު ތެރޭގައި ލަގޮނޑި ތާށިވި ކަހަލައެވެ. މިހާދު ހިންދިރުވައިލިއެވެ. ނަޝްފާގެ އެ ބައްދަލުވުމަކީ މިހާދަށް ލިބުނު އެންމެ ފަހު ފުރުސަތުކަން މިހާދު ހަނދާން ހުއްޓެވެ. ރިފާ ގެއްލިދާނެ ކަމުގެ ބިރު ވެސް މިހާދުގެ ހިތުގައި ވަކިއަޅައި ނޮޅަމުން ދިޔައެވެ.\n"އަހަރެން އަތުގަ ހުރި ހުރިހާ އެއްޗެއް ނަޝްފާ ގެންދޭ!" ހިތްވަރުކޮށްފައި މިހާދު ބުންޏެވެ. "އެކަމަކު މަންމަ ނުގެންދޭ! ޕްލީޒް!"\nނަޝްފާ އެއްޗެއް ނުބުންޏެވެ. ވިސްނަން އިނީއެވެ. މިހާދު ބުނީ ވިސްނަން މަޖުބޫރުވާ ކަހަލަ ވާހަކައެކެވެ. މިހާދާ އިނދެގެން މަންމަ އުފަލުގައި އުޅޭނެއެވެ. ނަޝްފާ ކިޔަވަން ރާއްޖެއިން ބޭރަށް ދާން ބޭނުމެވެ. ދުނިޔޭގެ ކޮންމެ ގައުމަކަށް ނަޝްފާއަށް ދެވޭނެއެވެ. އެކަމަކު ބައްޕަގެ ކުށަކީ ކޮބައި ހެއްޔެވެ؟ ނަޝްފާއާއި މަންމައަށް ޓަކައި ބައްޕަ އުފުލި ބުރަޔާއި، ކޮށްދިން ކަންތައްތަކާއި، ދިން ލޯބީގެ އަގަކީ ކޮބައި ހެއްޔެވެ؟ ނަޝްފާ ވިސްނިއެވެ. އާނއެކެވެ. ބައްޕަ އަތަކު ލާރިއެއް ނެތެވެ. އެއީ ކުށަކަށް ހަދައިފައި ބައްޕައަށް އަދަބު ދޭންވީ ހެއްޔެވެ؟ އެހެން ހަދައިފި ނަމަ، ނަޝްފާ އެންމެ ބޮޑަށް ގަބޫލުކުރާ އުސޫލުތައް މުގުރުނީއެވެ. ފައިސާއަށް ލޯބި ވިކުނީއެވެ. ފައިސާއަށް ލޯބި ގަނެވުނީއެވެ. ތެދުވެރިކަމާއި، ހިތުގެއަޑިން ވާ ލޯތްބާއި، ވަފާތެރިކަން ވެއްޔާ މޮޑެވުނީއެވެ. އެއީ ނަޝްފާ ބައްޕަގެ ހަޒާނާގައި ހުރި، އަގު ނުކުރެވޭ ޖަވާހިރުތަކެވެ.\n"މި ވަގުތު ދުނިޔޭގެ ހުރި އެންމެ ލަކީ މީހާއަށް އަހަރެން ހެދޭނީ ހަމަ އެކަނި ނަޝްފާއަށް،" މިހާދު ބުންޏެވެ. "އެންމެ އުފާވެރި، އެންމެ ހިތްދަތި މީހާއަށް ހެދުމުގެ ބާރު ވެސް އޮތީ ނަޝްފާ އަތުގަ. މީ ހަމަ އެކަނި އަހަންނަށް ކޮށްދޭ ކަމެއް ނޫނޭ! އިރާދަކުރެއްވިއްޔާ، ދުނިޔޭގަ ލެއްވި ހުރިހާ އުފަލެއް ނަޝްފާގެ މަންމައަށް އަހަރެން ހޯދައިދޭނަން. މަންމަ އަހަންނަށް ދޫކޮށްލާ!"\n"ނޯ!" ނަޝްފާ ޖަވާބުދިނެވެ.\nމިހާދު އަތު ތެރެއިން ހުންގާނު ދޫނުވީ ކިރިޔާއެވެ. ހިތް ތެޅިގަތްލެއް ބާރުކަމުން މެޔަށް ގުޑުންއަރައިގެން ދިޔައެވެ. އެކަމަކު މިހާދު ހުރީ އެ ހާލަތަށް ތައްޔާރުވެގެންނެވެ.\n"އޯކޭ!" މިހާދު ބުންޏެވެ. "އަހަރެއްހާ ދުވަހު އިނދެގެން އުޅެން ހުއްދަ ދީ!"\n"ނޯ!" ނަޝްފާ ދިނީ ކުރިން ވެސް ދިން ޖަވާބެވެ.\nމިހާދު ވިސްނައިލިއެވެ. ހަގީގަތުގައި ތިންވަނަ ގޮތެއް މިހާދު ވިސްނައިފައެއް ނެތެވެ. އެކަމަކު ވަގުތުން އައި ހިޔާލެއް ހުށައެޅިއެވެ.\n"އެއް މަސް!" މިހާދު އެދުނެވެ. "އެ ވަރު ވެސް ނުވަންޏާ ވަން ވީކް!"\n"ނޯ!" ނަޝްފާ އެއްބަހެއް ނުވިއެވެ. "ވީކެއް ކީއްކުރަން؟ އަހަރެން ނުދޭނަން އެންމެ ދުވަހެއް ވެސް."\nމިހާދު ލޮލުން ހިލުނު ކަރުނަތިކި ލޮލުން ބޭރަށް ފޭދުމުގެ ކުރިން، ނޭނގޭ ކަމަށް ހަދައިފައި މިހާދު ފުހެލިއެވެ. ކާރުގައި އިނަސް މިހާދަށް ހީވީ، ހަނަފަސްވެފައިވާ ސަހަރާއެއްގެ މެދުގައި މިހާދު އެކަނިމާ އެކަނި އިށީނދެލައިގެން އިން ހެންނެވެ. ރިފާ ދިޔުމަށް ފަހު މިހާދުގެ ދިރިއުޅުން ބަދަލުވާނެ ގޮތަކީ އެއީއެވެ.\n"ކާރު މަޑުކޮށްފާނަން؟" ނަޝްފާ އެދުނެވެ. "އަހަރެން ފައިބަން ވެއްޖެ!"\n"ކީއްކުރަން މަގުމައްޗަށް..." މިހާދަށް ބުނެވުނީ އެ ހިސާބަށެވެ.\n"ޕްލީޒް ސްޓޮޕް!" ނަޝްފާ އެދުނެވެ.\nމިހާދު މަގުގެ އެއްފަރާތަށް ކާރު މަޑުކުރިއެވެ. ނަޝްފާ ފޭބިއެވެ. އަދި މިހާދަށް ޝުކުރުއަދާކުރުމަށް ފަހުން ކާރުގެ ދޮރު ލެއްޕިއެވެ. ހިނގައިގަތުމަށް ފަހު، އެންމެ ފަހަރަކު ވެސް ނަޝްފާ ފަސްއެނބުރި ބަލައެއް ނުލައެވެ. މިހާދު އިނީ ދެން ހަދާނެ ގޮތެއް ނޭނގިފައެވެ. ކަންތައް ހިނގައިދިޔަ ގޮތް ރިފާއަށް ކިޔައިދޭން މިހާދު ފޯނު ނެގިއެވެ. އެކަމަކު ހިތަށްއެރިއެވެ. ޒާހިރު ގާތުގައި އިންދައި އެ ވާހަކަ ކިޔައިދިނުން ރަނގަޅު ވާނެބާއެވެ؟\nނަޝްފާ ދިން ޖަވާބެއް ރިފާއަކަށް ނޭނގެއެވެ. ޒާހިރުގެ އެނދު ކައިރީގައި އިށީނދެލައިގެން އިން ރިފާ އިންތިޒާރުކުރީ ކޮންމެ ވަގުތަކު ވެސް މެސެޖެއް ނުވަތަ ފޯނެއް އަތުވެދާނެ ކަމަށެވެ. ޒާހިރު ރުޅިއަންނާތީ ފޯނުގެ އަޑު ކަނޑައިލައިގެން އިނަސް ވައިބްރޭޓް ޖައްސައިފައިވާތީ، އަތުގައި ފޯނު ބާއްވަން ރިފާއަށް މަޖުބޫރެވެ. މިހާދަށް ޓަކައި ޒާހިރު ދޫކޮށްލަން ރިފާ ތައްޔާރެވެ. އެހެނަސް ނަޝްފާއަށް ޓަކައި ޒާހިރާ އެކުގައި އުޅެން ވެސް ރިފާ ހުރީ ތައްޔާރުވެގެންނެވެ.\n"އަހަރެން ހިތަށްއަރާ ކީއްކުރަންބާއޭ އޭނަޔާ ރިފާ އިންނަން އަހަރެން އެއްބަސްވީ؟" ޝަކުވާގެ ރާގެއްގައި ޒާހިރު ބުންޏެވެ. "އޭރު ވެސް އެނގޭ އޭނައަކީ ގޮތްކުޑަ މީހެއްކަން. އެކަމަކު ރިފާއަކީ ތިހާ ގޮތްކުޑަ މީހެއް ކަމަކަށް ހިޔެއް ނުކުރަން."\n"މިހާރު އަހަންނަށް ކޮން ކަމެއްބާ ކުރެވުނީ؟" ރިފާ ސުވާލުކުރިއެވެ.\n"ދޭބަލަ ލޯގަނޑުން މޫނު ބަލައިލަން،" ހިތްހަމަނުޖެހިފައި ޒާހިރު ބުންޏެވެ. "ކަރުދޮށް ވެސް ބަލާލާތި!"\nރިފާ ވަގުތުން ފާހާނަޔަށް ވަދެފައި ކަރު ބަލައިލިއެވެ. ކުޑަ ތަންކޮޅެއް ރަތްވެފައި ހުއްޓެވެ. އެ ވަގުތު ރިފާ ގާތަށް އައީ ލާނެތް ހިންޏެކެވެ. ފާހާނައިން ނުކުމެގެން ޒާހިރު ކައިރިއަށް އައި އިރު ރިފާގެ ތުންފަތަކު އެ ހިނިތުންވުމެއް ނެތެވެ.\n"ޒާހިރަށް ހަމަ ސާބަސް!" މަޑުމަޑުން ރިފާ ބުންޏެވެ. "އެއީ މަދިރި ހަފާފައޭ! ތަންކޮޅެއް ބާރަށް އަހަންނަށް ކަހާލެވުނީ!"\nޒާހިރު މޫނަށް ޖައްސައިލި ވައްތަރުން ޒާހިރު އެ ވާހަކަ ގަބޫލު ނުކުރާކަން ރިފާއަށް ދޭހަވިއެވެ.\n"ތިޔަ މަދިރިޔާ އިނީ އޭނަ ލައްވާ ދަތްއަޅާ ހަފުވާކަށް ނޫނެއްނު!" މަލާމާތާއި ޝަކުވާގެ ރާގެއްގައި ޒާހިރު ބުންޏެވެ. "ދެން ބުނޭ އެއީ ފިރިމީހާއޭ! ބަލަ އޭނަޔާ ރިފާ އިނީ ހިތަށްއެރިހާ ގަނޑެއް ގަންނާކަށް ނޫނޭ! ވަރިކުރާ ގޮތަށް އިނީ! އަހަރެން ބޭނުން އެއްޗެއް އަހާލަން. އޭނަޔާ އެއްކޮށް މިހާރު ކިތައް ރޭ ނިދައިފިން؟"


Badhalu kuranvee kon ehceh?\nބަދަލު ކުރަންވީ ކޮން އެއްޗެއް؟\nރާއްޖޭގައި ބަދަލު ކުރަން ޖެހޭ ވަރަށް ގިނަ ކަންތައްތައް އެބަހުއްޓެވެ. ދިރިއުޅުމުގެ ހާލަތު ބަދަލު ކުރަން ޖެހެ އެވެ. ގިނަ ބައެއްގެ ލައިފް ސްޓައިލް ބަދަލު ކުރަން ޖެހެ އެވެ. އަދި މިހާރު ކުރިމަތިވެފައިވާ ދަތި ހާލަތުން އަރައިގަތުމަކީ ވެސް ބަދަލު ކުރަން ޖެހޭ ކަމެކެވެ. ބަދަލު ވާން ޖެހޭ ކަމެކެވެ. މި ހުރީ ހައްތަހާ ވެސް ބަދަލު ކުރަން ޖެހޭ ކަންކަމެވެ.\nއެކަމަކު މި ފަހަރު މި ބަދަލު ނުވެގެން އުޅެނީ ކޮން ކަމެއް ކަމެއް ނޭނގެ އެވެ. ނޫސްތަކުގެ އެޑް ސްލޮޓްތަކާއި ސޯޝަލް މީޑިއާ އިން މިހާރު ފެންނަ "# ބަދަލުކުރަމާ" އަކީ ކޮންކަމެއް ބަދަލު ކުރަން ކިޔާ އެއްޗެއް ހެއްޔެވެ؟ ބަދަލު ކުރަންވީ ކޮން އެއްޗެއް؟\nބަދަލު ކުރަމާގެ އިސްތިހާރުތައް ފެންނަތާ ދުވަސް ގަނޑަކަށްފަހު، އެންމެ ފަހުން "ބަދަލުކުރަމާ" މިވަނީ ސޯޝަލް މީޑިއާ އަށް ވެސް ނުކުމެފަ އެވެ. އެފްބީ އިން ވީޑިއޯއެއް ފެންނަ ފަށާފަ އެވެ.\nމި ފަހަރު ފެންނަނީ ސައިން ލޭންގް އޭޖުން ވާހަކަ ދައްކާ މީހަކާ އެކުގަ އެވެ. އޭނަ ސައިން ލޭންގުއޭޖުން ބުނަނީ ބަދަލު ކުރަންވީ އެވެ. އެކަމަކު މިއީ އާއްމު ގޮތެއްގައި ރާއްޖޭގައި މި ބާވަތުގެ ކެމްޕޭންތައް ނޫނީ އިސްތިހާރު ކުރާ މީހުން ބޭނުން ކުރާ އުކުޅެއް ނޫނެވެ. އެހެންވެ، މިކަން ކުރި ބަޔަކީ ނުކުޅެދުންތެރިކަން ހުންނަ މީހުންގެ އިހުސާސް ތަކަށް ވެސް އިހުތިރާމް ކުރާ ބައެއްކަން އެނގެ އެވެ.\nކޮންމެއަކަސް، ސައިން ލޭންޖުއޭޖުން ބުންޏަށް ނޫނީ އިސްތިހާރަކުން ބުނެދިނަސް މި ބަދަލު ކުރަން ޖެހޭ އެއްޗެއް އަދި އޮތީ ނޭނގުމެއްގެ ތެރޭގަ އެވެ.\nއީ-ޓުކުރިން އެމެރިކާގެ ސަމާ ސޭލަށް ޑިސްކައުންޓް\nއެލައިޑު ކަލަންޑަރު ކޮންމެ އަހަރު ބޭނުން ކުރެވޭނެ\nޕާކިސްތާނަށް އިންޑިއާ ކަފަ އިމްޕޯޓް ކުރާނެ


ވާޗުއަލް ޤަައުމީ މުބާރާތުގެ ފައިނަލް ބުރަށް ހޮވުނު ބައިވެރިންގެ ލިސްޓް އާންމުކޮށްފި! | Sandhaanu\nވާޗުއަލް ޤަައުމީ މުބާރާތުގެ ފައިނަލް ބުރަށް ހޮވުނު ބައިވެރިންގެ ލިސްޓް އާންމުކޮށްފި!\nޑިސެމްބަރ 8, 2020\nކީރިތި ޤުރާނާއިބެހޭ ޤައުމީ މަރުކަޒާއި އިސްލާމިކް މިނިސްޓްރީ ގުޅިގެން ކުރިއަށްގެންދާ ކީރިތި ޤުރުއާން ކިޔެވުމުގެ ޤައުމީ މުބާރާތް 2020 ގެ ފައިނަލް ބުރަށް ހޮވުނު ބައިވެރިންގެ ލިސްޓް އާންމުކޮށްފިއެވެ.\nކީރިތި ޤުރްއާން ބަލައިގެން ކިޔެވުމުގެ ވާޗުއަލް ޤައުމީ މުބާރާތް ފަށައިފައި ވަނީ ނޮވެމްބަރު މަހުގެ 16 ވަނަ ދުވަހުއެވެ.\nއިސްލާމިކް މިނިސްޓަރު ޑރ. އަހްމަދު ޒާހިރު ވިދާޅުވީ މުބާރާތުގައި ބައިވެރިވުމަށް ޖުމްލަ 2598 ބައިވެރިން ވީޑިއޯ ހުށަހެޅި ކަމަށެވެ. އެއީ ދިގު ރާގަށް ކިޔެވުމަށް ހުށަހެޅި 195 ބައިވެރީންނާއި ކުރު ރާގަށް ކިޔެވުމަށް ހުށަހެޅި 2398 ބައިވެރިންނެވެ.\nއޭގެ ތެރެއިން ފައިނަލް ބުރަށް ހޮވިފައި ވަނީ 343 ބައިވެރިންނެވެ. އެއީ ކުރު ރާގަށް ކިޔެވުމަށް ހުށަހެޅި 309 ބައިވެރީންނާއި ދިގު ރާގަށް ކިޔެވުމަށް ހުށަހެޅި 34 ބައިވެރިންނެވެ.\nމުބާރާތް ކުރިއަށް ގެންދަނީ، މިނިސްޓްރީގެ ހާއްސަ ޕޯޓަލްއެއް އަދި ވައިބާ މެދުވެރިކޮށް ރެކޯޑިން ފޮނުވައިގެންނެވެ.\nއިސްލާމިކް މިނިސްޓްރީން ބުނީ ފައިނަލް ބުރަށް ހޮވުނު ބައިވެރިންގެ ރެކޯޑިން ހުށަހަޅާނީ 13 ޑިސެމްބަރު ވާ އާދީއްތަ ދުވަހުގެ 08:00 އިން 17 ޑިސެމްބަރު ވާ ބުރާސްފަތި ދުވަހުގެ 14:00 އަށް ޕޯޓަލް އަދި ވައިބާ މެދުވެރިކޮށް ވަމަށެވެ.\nއިސްލާމިކް މިނިސްޓްރީގެ ވެބްސައިޓުގައި ފައިނަލް ބުރަށް ހޮވުނު ބައިވެރިންގެ ލިސްޓާއި އެކު ފައިނަލް ބުރުގައި ވީޑިއޯ ރެކޯޑުކުރާ އިރު ސަމާލުކަން ދޭންވީ ކަންކަން ވެސް މިނިސްޓްރީން ވަނީ އާންމުކޮށްފައެވެ.


Dhiraagu Home Fibre Broadband customerunah Data Rollover thaarafukoffi\nދިރާގު ހޯމް ފައިބާ ބްރޯޑްބޭންޑް ކަސްޓަމަރުންނަށް ޑޭޓާ ރޯލްއޯވާ ތައާރަފުކޮށްފި\nދިރާގު ހޯމް ފައިބާ ބްރޯޑްބޭންޑް ކަސްޓަމަރުންނަށް ޑޭޓާ ރޯލްއޯވާ ތައާރަފު ކޮށްފި އެވެ.\nދިރާގު ހޯމް ފައިބާ ބްރޯޑްބޭންޑް ކަސްޓަމަރުންނަށް ޑޭޓާ ރޯލްއޯވާ ތައާރަފު ކުރީ މިއަދު އެވެ. ޑޭޓާ ރޯލްއީވާ ތައާރަފު ކުރުމާއި އެކު އޮކްޓޫބަރު މަސް ނިމުންއިރު ހޯމް ފައިބާ ބްރޯޑްބޭންޑް ކަންޓަމަރުންގެ ޕެކޭޖްގައި ބޭނުން ނުކުރެވި ހުރި އެލަވަންސް އެއް ނޮވެންބަރު މަހުގެ އެލަވަންސް އާއި އެކު ހިމެނޭނެއެވެ. އަދި ކުރިއައް އޮތްތާގައިވެސް އެ މަހެއްގައި ބޭނުން ނުކުރެވި ހުންނަ އިތުރު އެލަވެންސް ޖެހިގެން އަންނަ މަހުގެ އެލަވަންސާއި އެކު ހިމެނިގެންދާނެއެވެ.\nރޯލްއޯވާ ކުރެވޭ ޑޭޓާ ބޭނުންކުރެވެނީ އެއް މަސް ދުވަހުގެ މުއްދަތަކަށެވެ. މިއީ ދިރާގު ހޯމް ފައިބާ ބްރޯޑްބޭންޑް ކަސްޓަމަރުންނަށް އިތުރު ހަރަދަކާއިނުލައި އިތުރު ޑޭޓާ ބޭނުންކުރުނަށް ތައާރަފު ކުރި ހިދުމަތެއް ކަމަށްވެސް ބުންޏެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮއްދެމުންދާ އެންމެ ގިނަ އެލަވެންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ރާއްޖޭގެ އެންމެ ބޮޑު ފައިބާ ނެޓްވޯކެވެ. ރާއްޖޭގެ ގޭބަސީގެ 80 އިންސައްތައަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 65 ރަށެއް ހިމެނެއެވެ.\nރޯދައަށް ދިރާގުގެ ހާއްސަ އޮފާތަކެއް\nއެމްއެމްއޭސީގެ މަދަހަ މުބާރާތުގެ ޑިޖިޓަލް ޕާޓްނަރަކަށް ދިރާގު


America ge Yemen embassy ah Houtheen vadhegenfi\nހޫތީ ހަނގުރާމަވެރިންގެ ސަބަބުން މުޅި ސަރަހައްދު ނާމާންވެފައި\nހޫތީ ހަނގުރާމަވެރިންގެ ގުރޫޕަކުން ޔަމަނުގައި ހުންނަ އެމެރިކާގެ އެމްބަސީއަށް ވަދެ ބަޔަކު ރަހީނު ކޮށްފި އެވެ. ރަހީނުކުރި މީހުންގެ ތެރޭގައި ގިނައީ އެމްބަސީގައި މަސައްކަތްކުރާ ޔަމަންގެ އާންމު ރައްޔިތުންނެވެ.\nއެމެރިކާ ހާރިޖިއްޔާގެ އޮފިޝަލަކު ވިދާޅުވި ގޮތުން ރަހީނުކުރި މީހުންގެ ތެރެއިން ގިނަ މީހުން މިހާރު ދޫކޮށްލައިފި އެވެ. އެހެން ނަމަވެސް ހޫތީން އަދިވެސް އެމްބަސީގައި މަސައްކަތްކުރާ ޔަމަން މީހުން ދޫކޮށެއް ނުލަ އެވެ.\nހޫތީ ހަނގުރާމަވެރިން ބުދަ ދުވަހު އެމްބަސީ ގޯތިތެރެއަށް ވަދެގަތީ އެމީހުން ބޭނުންވާ ސާމާނުތަކެއް ހޯދަން ކަމަށް ހަބަރުތައް ބުނެ އެވެ. އެހެން ނަމަވެސް ހަނގުރާމަވެރިންނާ ދެބަސްވި މީހުން ގަދަބާރުން ގެންދިޔައީ އެވެ.\nޔަމަން މިހާރު އޮތީ ހޫތީ ހަނގުރާމަވެރިންނާ ހެދި ވަރަށް ބޮޑަށް ފިތިފަ އެވެ. އީރާނުން މަދަދުވެރިވާ ހޫތީންގެ ވިސްނުން އެކި ފަހަރު ޔަމަންގެ އެކި ސަރަހައްދަށް އަމާޒުކުރަމުން ގެންދާއިރު ޔަމަށް ބޮޑެތި ގެއްލުންތައް ވަނީ ލިބިފަ އެވެ.\nޓްރަމްޕް ސަރުކާރުން ހޫތީންނާ ދެކޮޅަށް އަޅާފައި ހުރި ބައެއް ފިޔަވަޅުތައް ޖޯ ބައިޑަން ނައްތާލެއްވުމާ ގުޅިގެން ވެސް ހޫތިން ވަނީ ހިތްވަރު ލިބިފަ އެވެ. އޭގެ ތެރޭގައި ހޫތީންގެ ބޮލުގައި އަޅުފާފައި އޮތް ޓެރަރިސްޓުްނގެ ތާކިހާ ބައިޑަން ވަނީ ނަންގަވާފަ އެވެެ.\nހޫތީންގެ އަނިޔާވެރި ހަމަލާތަކުގައި ޔަމަންގެ އާންމު ތަންތަން ސުންނާފަތިކޮށްފައި ވާއިރު މަދަނީ އާބާދީތަކަށާއި ސިނާއީ މަރުކަޒުތަކަށް އަދި ނޫސްވެރިންނަށް ވެސް ވަނީ ރޮކެޓް ހަމަލާދީފަ އެވެ. އަދި ހިފެހެއްޓުމެއް ނެތި ސައޫދީއަށް ދެމުން ގެންދާ ޑްރޯން ހަމާތަކުގެ ސަބަބުން ވެސް މުޅި ސަރަހައްދު އޮތީ ނާމާންވެފަ އެވެ.